Na temelju članka 109. stavka 4. Zakona o prostornom uređenju („Narodne novine“ broj 153/13, 65/17, 114/18, 39/19, 98/19 i 67/23), članka 29. Statuta Općine Gornja Rijeka („Službeni glasnik Koprivničko-križevačke županije“ broj 1/18, 5/20 i 3/21) i Odluke o izradi II. Izmjena i dopuna Prostornog plana uređenja Općine Gornja Rijeka („Službeni glasnik Koprivničko-križevačke županije“ broj 8/23), Općinsko vijeće Općine Gornja Rijeka na 24. sjednici održanoj 27. veljače 2025. godine donijelo je

**ODLUKU**

**o donošenju II. Izmjena i dopuna**

**Odluke o donošenju Prostornog plana uređenja Općine Gornja Rijeka**

**I. OPĆE ODREDBE**

(1) Odlukom o donošenju II. Izmjena i dopuna Odluke o donošenju Prostornog plana uređenja Općine Gornja Rijeka (u daljnjem tekstu: Odluka) donose se II. Izmjene i dopune Prostornog plana uređenja Općine Gornja Rijeka („Službeni glasnik Koprivničko-križevačke županije” broj 11/6 i 4/14, u daljnjem tekstu: Prostorni plan).

(2)Stručni izrađivač Prostornog plana je Zavod za prostorno uređenje Koprivničko-križevačke županije, Florijanski trg 4/1, Koprivnica, OIB: 59262693789.

(1) Granica obuhvata Prostornog plana je administrativna granica Općine Gornja Rijeka kao jedinice lokalne samouprave utvrđena Zakonom o područjima županija, gradova i općina u Republici Hrvatskoj („Narodne novine“ broj 86/06, 125/06 – ispravak, 16/07 – ispravak, 95/08, 46/10– ispravak, 145/10, 37/13, 44/13, 45/13 i 110/15).

(1) Prostorni plan sadrži sljedeće sastavne dijelove:

**A) TEKSTUALNI DIO:**

I. OPĆE ODREDBE

II. ODREDBE ZA PROVOĐENJE

III. PRIJELAZNE I ZAVRŠNE ODREDBE

**B) GRAFIČKI DIO:**

**I. kartografske prikaze:**

1. Korištenje i namjena površina M 1:25.000

2. Infrastrukturni sustavi M 1:25.000

3. Uvjeti korištenja, uređenja i zaštite prostora M 1:25.000

4. Građevinska područja naselja:

4.1. Deklešanec, Dropkovec, Gornja Rijeka, Kostanjevec Riječki, Štrigovec M 1:5.000

4.2. Fodrovec Riječki, Kolarec, Pofuki, Vukšinec Riječki M 1:5.000

4.3. Barlabaševec, Donja Rijeka, Fajerovec, Lukačevec, Nemčevec M 1:5.000

**II. grafički prilog – kartogram:**

1. Kartogram prometnica u Općini Gornja Rijeka M 1:15.000

**C) OBVEZNI PRILOZI:**

1. OBRAZLOŽENJE:
2. POLAZIŠTA
3. CILJEVI PROSTORNOG RAZVOJA I UREĐENJA
4. PLAN PROSTORNOG UREĐENJA
5. ZAHTJEVI JAVNOPRAVNIH TIJELA PREMA ČLANKU 90. ZAKONA O PROSTORNOM UREĐENJU
6. IZVJEŠĆE O JAVNOJ RASPRAVI
7. EVIDENCIJA POSTUPKA IZRADE I DONOŠENJA PROSTORNOG PLANA
8. POPIS SEKTORSKIH DOKUMENATA I PROPISA
9. SAŽETAK ZA JAVNOST

**II. ODREDBE ZA PROVOĐENJE**

(1) Iznad članka 4. dodaje se članak 3.a i pripadajući naslov koji glase:

„**Pojmovnik**

**Članak 3.a**

U smislu ovih Odredbi za provođenje, izrazi i pojmovi koji se koriste imaju sljedeće značenje:

1. ***posebni propis*** je važeći zakonski ili podzakonski propis kojim se regulira područje pojedine struke iz konteksta odredbi
2. ***prostor*** je sastav fizičkih sklopova na površini te ispod i iznad zemlje, do kojih dopiru ili mogu doprijeti utjecaji djelovanja ljudi
3. ***prostorna cjelina*** je prostorno i funkcionalno zaokruženo područje određene namjene, koje je izgrađeno i uređeno ili koje se prostornim planom planira izgraditi i urediti prema uvjetima toga plana
4. ***namjena prostora, površina, zemljišta, odnosno građevina*** je planirani sustav korištenja prostora, površina, zemljišta, odnosno uporabe građevina, određena odnosno propisana prostornim planom
5. ***osnovna namjena prostora/površina*** je planirano korištenje prostora/površina podređeno jednoj funkciji (naselje, poljoprivreda, šume, promet, gospodarstvo, sport, rekreacija i drugo) unutar koje se mogu planirati i druge namjene ili sadržaji, koji isključivo proizlaze iz potrebe osnovne namjene
6. ***građevinsko područje*** je područje određeno Prostornim planom na kojemu je izgrađeno naselje i područje planirano za uređenje, razvoj i proširenje naselja, a sastoji se od građevinskog područja naselja, izdvojenog dijela građevinskog područja naselja i izdvojenog građevinskog područja izvan naselja
7. ***izdvojeno građevinsko područje izvan naselja*** je područje određeno Prostornim planom kao prostorna cjelina izvan građevinskog područja naselja planirana za sve namjene, osim za stambenu
8. ***izdvojeni dio građevinskog područja naselja*** je odvojeni dio postojećega građevinskog područja istog naselja nastao djelovanjem tradicijskih, prostornih i funkcionalnih utjecaja, određen Prostornim planom
9. ***izgrađeni dio građevinskog područja*** je područje određeno Prostornim planom koje je pretežito izgrađeno
10. ***neizgrađeni dio građevinskog područja*** je područje određeno Prostornim planom planirano za daljnji razvoj
11. ***građevna čestica*** je u načelu jedna katastarska čestica čiji je oblik, smještaj u prostoru i veličina u skladu s Prostornim planom, te koja ima pristup na prometnu površinu sukladan Prostornom planu
12. ***katastarska čestica*** je osnovna prostorna jedinica katastra nekretnina, a unutar granica građevinskog područja i na građevinskom zemljištu izvan granica toga područja njene granice mogu biti granice građevne čestice
13. ***površina javne namjene*** je svaka površina čije je korištenje namijenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i sl.)
14. ***prometna površina*** je površina javne namjene, površina u vlasništvu vlasnika građevne čestice ili površina na kojoj je osnovano pravo služnosti prolaza u svrhu pristupa do građevne čestice
15. ***infrastruktura*** su komunalne, prometne, energetske, vodne, komunikacijske, elektroničke komunikacijske i druge građevine namijenjene gospodarenju s drugim vrstama stvorenih i prirodnih dobara
16. ***osnovna infrastruktura*** je građevina za odvodnju otpadnih voda prema mjesnim prilikama određenim prostornim planom i prometna površina preko koje se osigurava pristup do građevne čestice, odnosno zgrade
17. ***komunalna infrastruktura*** su građevine namijenjene opskrbi pitkom vodom, odvodnji i pročišćavanju otpadnih voda, održavanju čistoće naselja, sakupljanju i obradi komunalnog otpada, te ulična rasvjeta, tržnice na malo, groblja, krematoriji i površine javne namjene u naselju
18. ***cesta*** je infrastrukturna površina, odnosno građevina koja se u prostornom planu određuje građevnom česticom (cestovnim zemljištem), trasom ili koridorom
19. ***javna cesta*** je površina od općeg značenja za promet kojom se svatko može slobodno koristiti uz uvjete određene posebnim propisom i koju je nadležno tijelo proglasilo javnom cestom;
20. ***državna cesta*** je javna cesta koja povezuje cjelokupni teritorij Republike Hrvatske i povezuje ga s mrežom glavnih europskih cesta
21. ***županijska cesta*** je javna cesta koja povezuje područje jedne ili više županija
22. ***lokalna cesta*** je javna cesta koja spada u mrežu županijskih cesta i povezuje područje grada i/ili općine
23. ***nerazvrstana cesta*** je cesta koja se koristi za promet po bilo kojoj osnovi, a koja nije razvrstana kao javna cesta po posebnom propisu i koja je dostupna većem broju raznih korisnika (ulice u naseljima, pristupne i spojne ceste, poljski putevi, prostori parkirališta, benzinskih postaja i sl.)
24. ***priključak na cestu*** je dio ceste kojim se neka prometna površina povezuje s javnom cestom
25. ***prilaz na cestu*** je uređena površina uz cestu preko koje se vozila i drugi sudionici u prometu, koji dolaze sa zemljišta ili iz zgrada pokraj ceste, neposredno uključuju u promet na cesti
26. ***koridor*** je obuhvat područja posebnih uvjeta (ograničenja) određen prostornim planom unutar kojeg se smješta građevina za koju još nije određen točan prostorni položaj, pri čemu se koridor može odrediti za gradnju nove ili rekonstrukciju postojeće građevine
27. ***zaštitni prostor*** je obuhvat područja posebnih uvjeta postojećih građevina infrastrukturnih sustava u kojemu su u svrhu njihove zaštite ili zaštite okolnih građevina i površina, prostornim planom ili posebnim propisom nadležnog tijela propisana ograničenja ili je posebnim propisom nadležnog tijela propisana obveza utvrđivanja posebnih uvjeta u provedbi prostornog plana
28. ***šumska infrastruktura*** je sastavni dio šume i šumskog zemljišta, a obuhvaća šumsku prometnu infrastrukturu (šumske prometnice) i druge građevine u šumama i na šumskom zemljištu namijenjene njihovom gospodarenju, a mogu je koristiti i druge pravne i fizičke osobe pod uvjetima koje odredi šumoposjednik
29. ***lovnogospodarski objekti*** su objekti koji su namijenjeni uzgoju i zaštiti divljači na temelju propisa o lovstvu;
30. ***lovnotehnički objekti*** su objekti namijenjeni lovu i korištenju divljači na temelju propisa o lovstvu
31. ***zahvat u prostoru*** je svako građenje građevina, rekonstrukcija postojeće građevine i svako drugo privremeno ili trajno djelovanje ljudi u prostoru kojim se uređuje ili mijenja stanje u prostoru
32. ***gradnja*** je projektiranje i građenje građevina te stručni nadzor građenja
33. ***građenje*** je izvedba građevinskih i drugih radova (pripremni, zemljani, konstruktorski, instalaterski, završni te ugradnja građevnih proizvoda, opreme ili postrojenja) kojima se gradi nova građevina, rekonstruira, održava ili uklanja postojeća građevina
34. ***građevina*** je građenjem nastao i s tlom povezan sklop, izveden od svrhovito povezanih građevnih proizvoda sa ili bez instalacija, sklop s ugrađenim postrojenjem, samostalno postrojenje povezano s tlom ili sklop nastao građenjem
35. ***složena građevina*** je sklop više međusobno funkcionalno i/ili tehnološki povezanih građevina
36. ***zgrada*** je zatvorena i/ili natkrivena građevina namijenjena boravku ljudi, odnosno smještaju životinja, biljaka i stvari, pri čemu se zgradom ne smatra pojedinačna građevina unutar sustava infrastrukturne građevine
37. ***postojeća građevina*** je građevina izgrađena na temelju građevinske dozvole ili drugog odgovarajućeg akta kojim se odobrava građenje i svaka druga građevina koja je prema posebnom zakonu s njom izjednačena
38. ***osnovna građevina*** jegrađevina čija je namjena u skladu s namjenom površina na kojoj se gradi, odnosno u skladu s drugim dozvoljenim namjenama na određenoj površini sukladno ovom Planu
39. ***pomoćna građevin*a** je građevina koja se gradi na građevnoj čestici osnovne građevine, čija namjena upotpunjuje namjenu osnovne građevine, odnosno služi redovnoj uporabi osnovne građevine
40. ***prateća građevina*** je građevina koja se gradi isključivo na građevnoj čestici osnovne građevine, a čija je namjena određena dozvoljenim pratećim djelatnostima ovisno o namjeni površine građevne čestice, odnosno namjeni osnovne građevine sukladno ovom Planu
41. ***zamjenska građevina*** je nova građevina izgrađena na mjestu ili u neposrednoj blizini mjesta prethodno uklonjene postojeće građevine unutar iste građevne čestice, odnosno obuhvata u prostoru kojom se bitno ne mijenja namjena, izgled, veličina i utjecaj na okoliš dotadašnje građevine
42. ***regulacijska linija*** je linija koja razgraničava prometnu površinu od površina drugih namjena
43. ***građevinski pravac*** je pravac, odnosno linija kojom se određuje minimalna udaljenost pročelja građevine od regulacijske linije
44. ***obvezni građevinski pravac*** je pravac, odnosno linija na kojoj se obvezno smješta pretežiti dio pročelja građevine pri čemu ostali dio pročelja građevine ne smije odstupiti za više od 10% od propisane minimalne udaljenosti građevinskog pravca od regulacijske linije
45. ***širina građevne čestice*** jest udaljenost između granica građevne čestice okomitih na prometnu površinu na koju se građevna čestica priključuje, odnosno regulacijski pravac, a mjerena je na građevnom pravcu
46. ***dubina građevne čestice*** jest udaljenost od regulacijskog pravca do najbližeg dijela suprotne granice građevne čestice
47. ***zemljište pod građevinom*** je vertikalna projekcija svih zatvorenih dijelova građevine na građevnu česticu, otvorenih i natkrivenih konstruktivnih dijelova građevine, osim balkona, uključujući i terase u prizemlju građevine kada su iste konstruktivni dio podzemne etaže;
48. ***koeficijent izgrađenosti*** (**kig)** je odnos površine zemljišta pod građevinom i površine građevne čestice
49. ***koeficijent iskoristivosti (kis)*** je odnos građevinske (bruto) površine svih građevina na građevnoj čestici i površine građevne čestice
50. ***etaža*** je prostor podruma, suterena, prizemlja, kata ili potkrovlja
51. ***građevinska (bruto) površina zgrade*** je zbroj površina mjerenih u razini podova svih dijelova (etaža) zgrade (Po, S, Pr, K, Pk) određenih prema vanjskim mjerama obodnih zidova s oblogama, osim površina određenih dijelova zgrade definiranih posebnim propisom
52. ***najveća etažna visina građevine*** *(****E****)* je najveći dozvoljeni broj etaža
53. ***visina pročelja* (V)** je visinska razlika najniže kote konačnouređenog terena uz pročelje građevine i najviše kote gornjeg ruba stropne konstrukcije zadnjega kata, odnosno vrha nadozida potkrovlja građevine, na istom pročelju građevine
54. ***konačno uređeni teren*** je uređena površina čestice (zemljana podloga, opločenja i sl.) čija visinska kota, uz pročelje gdje se određuje visina zgrade, može biti viša maksimalno 1,5 m u odnosu na visinsku kotu terena prije gradnje, a sve u svrhu oblikovanja terena. Pod konačno uređenim terenom ne smatra se ulazna rampa najveće širine pročelja 5,0 m za podzemnu ili suterensku garažu, te vanjske stube najveće širine 1,50 m prislonjene uz građevinu za potrebe pristupa u podrumsku ili suterensku etažu
55. ***potkrovlje*** *(****Pk****)*je dio zgrade, odnosno građevine koji se nalazi iznad suterena, prizemlja ili zadnjega kata i neposredno ispod kosog ili zaobljenog krova, čija visina nadozida nije viša od 1,2 m mjereno od gornje kote međukatne konstrukcije
56. ***podrum*** *(****Po****)*je dio zgrade, odnosno građevine koji je potpuno ukopan ili je ukopan više od 50% svoga obujma u konačno uređeni teren
57. ***suteren*** *(****Su****)*je dio zgrade, odnosno građevine koji je ukopan do 50% svog obujma u konačno uređeni teren, a najmanje je jednim svojim pročeljem izvan terena
58. ***prizemlje*** *(****Pr****)* je dio zgrade, odnosno građevine čija se razina završne plohe konstrukcije poda nalazi na koti konačno uređenog terena ili najviše 1,5 m iznad najniže kote konačno uređenog terena ili dio zgrade koji se nalazi iznad podruma i/ili suterena
59. ***kat*** *(****1K, 2K...****)* je dio zgrade, odnosno građevine čiji se prostor nalazi iznad prizemlja
60. ***prizemne građevine*** su građevine s najviše jednom nadzemnom etažom (prizemlje), uz mogućnost gradnje podruma ili suterena te potkrovlja
61. ***katne građevine*** su građevine s najmanje dvije nadzemne etaže (prizemlje i kat), uz mogućnost gradnje podruma ili suterena te potkrovlja
62. ***slobodnostojeća građevina*** je građevina koja je sa svih strana odmaknuta od granica građevne čestice ili koja je sa svih strana odmaknuta od granica građevne čestice osim od regulacijske linije na kojoj je izgrađena
63. ***poluugrađena građevina*** je građevina kojoj se jedna bočna strana nalazi na granici građevne čestice i/ili se s jednom bočnom stranom naslanja na susjednu građevinu, a s drugih strana ima neizgrađen prostor (vlastitu građevnu česticu ili površinu javne namjene)
64. ***dvojna građevina***se sastoji od dvije zasebne poluugrađene građevine koje se naslanjaju jedna na drugu
65. ***ugrađena građevina*** je građevina kojoj se dvije bočne strane nalaze na granicama građevne čestice i prislonjene su na susjedne građevine, a s ostale dvije strane ima neizgrađen prostor (vlastitu građevnu česticu ili površinu javne namjene)
66. ***niz*** je sklop građevina na tri ili više građevne čestice u nizu na kojima su krajnje poluugrađene, a između njih jedna ili više ugrađenih
67. ***interpolacija*** je gradnja građevine u pretežito izgrađenom uličnom potezu, na građevnoj čestici smještenoj između dvije već izgrađene, odnosno uređene građevne čestice, uključivo i uglovna građevna čestica
68. ***kosi teren*** je teren prosječnog nagiba većeg od 12˚
69. ***održavanje*** građevine je izvedba građevinskih i drugih radova na postojećoj građevini radi očuvanja temeljnih zahtjeva za građevinu tijekom njezina trajanja, kojima se ne mijenja usklađenost građevine s lokacijskim uvjetima u skladu s kojima je izgrađena
70. ***rekonstrukcija*** ***građevine*** je izvedba građevinskih i drugih radova na postojećoj građevini kojima se utječe na ispunjavanje temeljnih zahtjeva za tu građevinu ili kojima se mijenja usklađenost te građevine s lokacijskim uvjetima u skladu s kojima je izgrađena (dograđivanje, nadograđivanje, uklanjanje vanjskog dijela građevine, izvođenje radova radi promjene namjene građevine ili tehnološkog procesa i sl.), odnosno izvedba građevinskih i drugih radova na ruševini postojeće građevine
71. ***uklanjanje građevine ili njezina dijela***je izvedba radova razgradnje građevine ili njezina dijela s mjesta na kojem se nalazi, uključujući i gospodarenje zatečenim otpadom u građevini i na građevnoj čestici, te građevnog materijala i građevnog otpada nastalog razgradnjom građevine sukladno propisima koji uređuju gospodarenje otpadom, te dovođenje građevne čestice, odnosno zemljišta na kojemu se nalazila građevina u uredno stanje
72. ***energetska obnova zgrade***je primjena mjera energetske učinkovitosti u svrhu poboljšanja energetskog svojstva zgrade ili samostalne uporabne cjeline zgrade i temeljnog zahtjeva za građevinu – gospodarenje energijom i očuvanje topline, pri čemu mjere energetske učinkovitosti obuhvaćaju: energetski pregled i energetsko certificiranje zgrade za potrebe energetske obnove, izradu projektne dokumentacije za energetsku obnovu zgrade kojom se dokazuje ušteda energije, povećanje toplinske zaštite ovojnice zgrade, unapređenje tehničkih sustava zgrade koji uključuju tehničku opremu za grijanje, hlađenje, ventilaciju, klimatizaciju i pripremu potrošne tople vode, sustav rasvjete, sustav automatizacije i upravljanja zgrade ili njezina dijela te uvođenje sustava obnovljivih izvora energije
73. ***zona******ekspozicije*** je područje određeno prostornim planom, koje okružuje kulturno dobro i za koje se prostornim planom određuju smjernice zaštite, odnosno uvjeti ili zabrana gradnje i/ili uređenja u svrhu sprječavanja negativnog utjecaja na osobite vrijednosti kulturnog dobra
74. ***značajni krajobraz*** je prirodni ili kultivirani predjel velike krajobrazne vrijednosti i bioraznolikosti i/ili georaznolikosti ili krajobraz očuvanih jedinstvenih obilježja karakterističnih za pojedino područje
75. ***posebni rezervat*** je područje kopna i/ili mora od osobitog značaja zbog jedinstvenih, rijetkih ili reprezentativnih prirodnih vrijednosti, ili je ugroženo stanište ili stanište ugrožene divlje vrste, a prvenstveno je namijenjen očuvanju tih vrijednosti
76. ***spomenik prirode*** je pojedinačni neizmijenjeni dio prirode koji ima ekološku, znanstvenu, estetsku ili odgojno-obrazovnu vrijednost
77. ***prirodno stanište*** je jedinstvena funkcionalna jedinica kopnenog ili vodenog ekosustava, određena geografskim, biotičkim i abiotičkim svojstvima, neovisno o tome je li prirodno ili doprirodno. Sva staništa iste vrste čine jedan stanišni tip
78. ***strogo zaštićenim vrstama*** proglašavaju se zavičajne divlje vrste koje su ugrožene ili su usko rasprostranjeni endemi ili divlje vrste za koje je takav način zaštite propisan propisima Europske unije kojima se uređuje očuvanje divljih biljnih i životinjskih vrsta ili međunarodnim ugovorima kojih je Republika Hrvatska stranka
79. ***ekološka mreža Natura 2000*** je koherentna europska ekološka mreža sastavljena od područja u kojima se nalaze prirodni stanišni tipovi i staništa divljih vrsta od interesa za Europsku uniju, a omogućuje očuvanje ili, kad je to potrebno, povrat u povoljno stanje očuvanja određenih prirodnih stanišnih tipova i staništa vrsta u njihovu prirodnom području rasprostranjenosti
80. ***šumom*** se smatra zemljište koje je suvislo obraslo šumskim drvećem i/ili njegovim grmolikim oblicima, grmljem i prizemnim rašćem na površini od 0,1 ha i većoj, gdje se trajno proizvode šumski proizvodi i ostvaruju općekorisne funkcije, a između biocenoze i staništa vladaju uravnoteženi odnosi. Šumom se smatraju i: šume u zaštićenim područjima prema posebnom propisu; šumski sjemenski objekti i sjemenska sastojina; spomenici parkovne arhitekture nastali iz prirodnih šuma; zaštitni pojasevi drveća površine od 0,1 ha i veće i širine od 20 m i veće; šumske prosjeke širine do 5 m; šumske prometnice i svijetle pruge uz prometnicu širene 5 m; trase vodovoda, odvodnje otpadnih voda (kanalizacije), naftovoda, plinovoda te električnih i ostalih vodova širine do 5 m unutar šumskih kompleksa
81. ***šumskim zemljištem*** smatraju se: zemljište na kojem se uzgaja šuma, šumski rasadnici, šumski sjemenski objekti tipa sjemenska plantaža, roditeljska stabla, klon i klonska smjesa; šumske prosjeke šire od 5 metara, šumske prometnice i svijetle pruge uz prometnice šire od 5 m; površine pod objektima namijenjenima prvenstveno gospodarenju i zaštiti šuma; šumska stovarišta unutar šumskih kompleksa; neobraslo zemljište koje je zbog svojih prirodnih obilježja i uvjeta gospodarenja predviđeno kao najpovoljnije za uzgajanje šuma te trajnu proizvodnju drvne tvari i/ili općekorisnih funkcija uz unapređenje bioraznolikosti šuma; trstici, bare i močvare unutar šumskih kompleksa; trase vodovoda, odvodnje otpadnih voda (kanalizacije), naftovoda, plinovoda te električnih i ostalih vodova širine veće od 5 m unutar šumskih kompleksa te eksploatacijska polja unutar šumskogospodarskog područja
82. ***obnovljivi izvori energije*** – obnovljivi nefosilni izvori energije (aerotermalna, energija iz biomase, energija iz biotekućine, hidroenergija, energija vjetra, geotermalna i hidrotermalna energija, energija plina iz deponija otpada, plina iz postrojenja za obradu otpadnih voda i bioplina, Sunčeva energija i biorazgradivi dio certificiranog otpada za proizvodnju energije na gospodarski primjeren način sukladno propisima iz upravnog područja zaštite okoliša)
83. ***proizvodnja energije* –** fizikalni ili kemijski proces pretvorbe goriva ili obnovljivih izvora energije u električnu, toplinsku ili druge oblike energije
84. ***proizvodno postrojenje*** – samostalno i tehnički cjelovito postrojenje za proizvodnju električne i/ili toplinske energije, a koje se može sastojati od više proizvodnih jedinica
85. ***proizvodno postrojenje koje koristi obnovljive izvore energije*** – proizvodno postrojenje koje koristi obnovljive izvore energije za proizvodnju električne i/ili toplinske energije
86. ***kogeneracijsko postrojenje*** – proizvodno postrojenje u kojem se istodobno proizvodi električna i toplinska energije u jedinstvenom procesu, pri čemu se kogeneracijska postrojenja koja obnovljive izvore energije koriste kao primarni izvor energije smatraju proizvodnim postrojenjima koja koriste obnovljive izvore energije
87. ***onečišćivač*** je svaka fizička i pravna osoba, koja posrednim ili neposrednim djelovanjem, ili propuštanjem djelovanja uzrokuje onečišćavanje okoliša
88. ***naftno-rudarski radovi*** znače sve radove istraživanja i eksploatacije ugljikovodika, geotermalnih voda, podzemnog skladištenja plina ili trajnog zbrinjavanja ugljikova dioksida te sve druge aktivnosti koje se provode u skladu s posebnim propisima iz područja istraživanja i eksploatacije ugljikovodika, uključujući preuzimanje ugljikovodika iz eksploatacijskog polja, ali isključujući skladištenje, transport ili obradu nakon točke isporuke
89. ***naftno-rudarski objekti i postrojenja*** znače sve objekte, postrojenja, opremu, alate, uređaje i instalacije koji se koriste prilikom izvođenja istraživanja i eksploatacije ugljikovodika, geotermalnih voda, kao i podzemnog skladištenja plina i trajnog zbrinjavanja ugljikova dioksida.“.

(1) Članak 4. mijenja se i glasi:

„(1) Razmještaj i veličina osnovnih namjena prostora/površina na području Općine Gornja Rijeka prikazani su na kartografskom prikazu broj 1. „Korištenje i namjena površina“, u mjerilu 1:25.000, te detaljnije na kartografskim prikazima građevinskih područja pojedinih naselja u krupnijem mjerilu 1: 5.000.

(2) Korištenje i namjena prostora/površina uvjetovana je procjenom razvojnih mogućnosti u okviru zadržavanja osobnosti prostora, zahtjevima zaštite prostora te očuvanja kakvoće okoliša i prirode.

(3) Za tumačenje granica Općine i naselja te granica katastarskih općina i digitalnog katastarskog plana nadležno je stvarno nadležno tijelo Državne geodetske uprave.“.

(1) U članku 5. stavak 1. mijenja se i glasi:

„(1) Prostor Općine dijeli se na sljedeće prostorne kategorije:

* površine za razvoj i uređenje naselja (građevinsko područje naselja i izdvojeni dio građevinskog područja naselja)
* površine za razvoj i uređenje izvan naselja (izdvojeno građevinsko područje izvan naselja)
* ostale površine izvan građevinskog područja.“.

(2) Iza stavka 1. dodaju se stavci od 2. do 6. koji glase:

„(2) Površine za razvoj i uređenje naselja (građevinsko područje naselja i izdvojeni dio građevinskog područja naselja) obuhvaćaju:

* površine stambene namjene (oznaka S)
* površine mješovite namjene – zone klijeti i povremenog stanovanja (oznaka M3)
* površine javne i društvene namjene (oznake D, D1 – upravna, D2 – socijalna, D3 – zdravstvena, D4 – predškolska, D5 – školska, D7 – kulturna, D8 – vjerska)
* površine sportsko-rekreacijske namjene (oznake R2 – sportske građevine i centri, R3 – sportsko-rekreacijska igrališta na otvorenom)
* površine gospodarske, ugostiteljsko-turističke namjene (oznake T, T1 – kompleks Dvorca Gornja Rijeka)
* površine gospodarske, proizvodne namjene (oznaka I1)
* javne zelene površine (oznaka Z1 – javni park)
* zaštitne zelene površine (oznaka Z5)
* površine infrastrukturnih sustava (oznaka IS8 – vodnogospodarski sustav)
* površine groblja (oznaka Gr).

(3) Površine za razvoj i uređenje izvan naselja (izdvojeno građevinsko područje izvan naselja) obuhvaćaju:

* površine sportsko-rekreacijske namjene (oznake R3 – sportsko-rekreacijska igrališta na otvorenom, LO - lovački dom)
* površine gospodarske namjene (oznake I1 – proizvodna, I2 – prehrambeno-prerađivačka, I3 – farma)
* površine gospodarske, ugostiteljsko-turističke namjene (oznake T3 – turistička zona Mali Kalnik)
* površine groblja (oznaka Gr).

(4) Ostale površine izvan građevinskih područja obuhvaćaju:

* poljoprivredno tlo isključivo osnovne namjene – ostalo obradivo tlo (oznaka P3)
* ostalo poljoprivredno tlo, šume i šumsko zemljište (oznaka PŠ)
* vodne površine.

(5) Granice građevinskog područja, kao i razgraničenja između pojedinih namjena, u pravilu su određene granicama katastarskih čestica, trasama putova, granicama inundacijskih pojaseva vodotoka, načinom korištenja zemljišta, veličinom izgrađenog ili funkcionalno zauzetog dijela katastarske čestice te dubinom pojasa izgradnje građevnih čestica ovisno o namjeni površine.

(6) Granica građevinskog područja kao i razgraničenja između pojedinih namjena na dijelu katastarske općine Gornja Rijeka određene su prema granicama nove predložene katastarske izmjere, a koja je u skladu sa stvarnim načinom korištenja zemljišta.“.

(1) Naziv poglavlja iza članka 5. koji glasi: „**1.1. Površine građevinskih područja unutar naselja (građevinsko područje naselja i izdvojeni dio građevinskog područja naselja)**“ mijenja se i glasi: „**1.1. Površine za razvoj i uređenje naselja (građevinsko područje naselja i izdvojeni dio građevinskog područja naselja)**“, a naziv poglavlja ispod njega koji glasi: „**1.1.1. Građevinske zone (pretežito stambene)**“ briše se.

(1) Članak 6. mijenja se i glasi:

„(1) Površine za razvoj i uređenje naselja obuhvaćaju građevinska područja naselja i izdvojene dijelove građevinskog područja naselja, odnosno površine na kojima je izgrađeno naselje i područje planirano za uređenje, razvoj i proširenje tog naselja.

(2) Građevinsko područje naselja namijenjeno je gradnji građevina za potrebe stanovanja i obavljanja kompatibilnih gospodarskih i društvenih djelatnosti, te uređenju površina javne namjene i infrastrukturnih sustava, prema općim i posebnim uvjetima gradnje i uređenja prostora propisanima ovim Odredbama.

(3) Izdvojeni dijelovi građevinskog područja naselja obuhvaćaju tradicijski nastale naseobine i građevine prostorno odvojene od građevinskih područja naselja te površine planirane za njihov daljnji razvoj, usko su vezani uz kontinuiranu povijesnu poljoprivrednu proizvodnju, a zatečena i nova gradnja može se staviti u funkciju stalnog ili povremenog stanovanja te pružanja ugostiteljsko-turističkih usluga.

(4) Na području Općine Gornja Rijeka izdvojeni dijelovi građevinskog područja naselja obuhvaćaju:

* sve površine mješovite namjene – zone klijeti i povremenog stanovanja (oznaka M3)
* izdvojene dijelove površina stambene namjene (oznaka S) kao što su zaseoci Jelaki, Oraki, Batina, Đurinečko Selo i Novoseli
* zaštitne zelene površine (oznaka Z5) u zaseoku Novoseli.“.

(1) Naziv poglavlja ispod članka 6. koji glasi: „**1.1.2. Građevinske zone (poduzetničke zone)**“ briše se.

(1) U članku 7. stavci 1. i 2. mijenjaju se i glase:

„(1) Unutar površina za razvoj i uređenje naselja razgraničene su, prema namjeni i korištenju, površine iz članka 5. stavka 2. ovih Odredbi, a prikazane su detaljno na kartografskim prikazima građevinskih područja naselja od broja 4.1. do broja 4.3. u mjerilu 1:5.000.

(2) Uvjeti gradnje i uređenja prostora unutar građevinskih područja naselja i izdvojenih dijelova građevinskog područja naselja određuju se u odnosu na:

* pripadnost građevne čestice određenoj namjeni
* pripadnost građevine određenoj vrsti i načinu gradnje
* krajobrazne, prirodne i kulturne vrijednosti
* moguć nepovoljni utjecaj planiranog zahvata na okoliš.“.

(2) U istom članku stavak 3. briše se.

(1) Naziv poglavlja ispod članka 7. koji glasi: „**1.2. Površine izvan građevinskih područja**“ mijenja se i glasi: „**1.2.** **Površine za razvoj i uređenje izvan naselja (izdvojeno građevinsko područje izvan naselja)**“, a naziv poglavlja ispod njega koji glasi: „**1.2.1.** **Površine gospodarske namjene (poduzetničke zone, turističke zone i farme)**“ briše se.

(1) Ispod članka 7. dodaje se članak 7.a koji glasi:

„**Članak 7.a**

(1) Izdvojeno građevinsko područje izvan naselja je prostorna cjelina izvan građevinskog područja naselja namijenjena gradnji građevina i uređenju prostora za obavljanje djelatnosti koje nisu spojive sa stambenom funkcijom naselja ili im je lokacija uvjetovana drugim osobinama prostora (korištenjem resursa, prometnom povezanošću i drugo).

(2) Unutar izdvojenog građevinskog područja izvan naselja razgraničene su, prema namjeni i korištenju, površine iz članka 5. stavka 3. ovih Odredbi, a prikazane su na kartografskom prikazu broj 1. „Korištenje i namjena površina“ u mjerilu 1:25.000 i kartografskim prikazima građevinskih područja naselja od broja 4.1. do broja 4.3. u mjerilu 1:5.000.“.

(1) Iznad članka 8. dodaje se naziv poglavlja koji glasi: „**1.2.1. Površine gospodarske namjene – proizvodne i prehrambeno-prerađivačke**“.

(1) U članku 8. stavak 1. mijenja se i glasi:

„(1) Površine gospodarske, proizvodne namjene (oznake I1) namijenjene su za gradnju građevina proizvodne i poslovne namjene, komunalno-servisnih površina i građevina, infrastrukturnih građevina i postrojenja za proizvodnju energije iz obnovljivih izvora energije te građevina za gospodarenje otpadom od lokalnog značaja.“.

(2) Iza stavka 1. dodaje se stavak 2. koji glasi:

„(2) Površine gospodarske, prehrambeno-prerađivačke namjene (oznaka I2) namijenjene su za gradnju građevina prehrambeno-prerađivačke industrije, građevina poslovne namjene te infrastrukturnih građevina i postrojenja za proizvodnju energije iz obnovljivih izvora energije.“.

(1) Naziv poglavlja ispod članka 8. koji glasi: „**1.2.2. Poljoprivredne površine**“ mijenja se i glasi: „**1.2.2.** **Površine gospodarske namjene – farme**“.

(1) Članak 9. mijenja se i glasi:

„(1) Površine gospodarske namjene – farme (oznaka I3) namijenjene su za razvoj poljoprivredne djelatnosti, odnosno gradnju gospodarskih građevina za uzgoj životinja te pratećih stambenih, proizvodno-prerađivačkih i poslovnih sadržaja u njihovoj funkciji.“.

(1) Naziv poglavlja ispod članka 9. koji glasi: „**1.2.3. Ostalo poljoprivredno tlo, šume i šumsko zemljište**“mijenja se i glasi: „**1.2.3.** **Površine gospodarske, ugostiteljsko-turističke namjene**“.

(1) Članak 10. mijenja se i glasi:

„(1) Površina gospodarske, ugostiteljsko-turističke namjene odnosi se na turističku zonu Mali Kalnik (oznaka T3), a namijenjena je za gradnju građevina i uređenje površina koje služe za pružanje ugostiteljskih i turističkih usluga bez gradnje smještajnih građevina, te uz njih kompatibilnih sportsko-rekreacijskih i poslovnih sadržaja (uslužni, ugostiteljski i turistički, trgovački) kojima se upotpunjuje osnovna namjena.“.

(1) Naziv poglavlja ispod članka 10. koji glasi: „**1.2.4. Vodene površine**“ mijenja se i glasi: „**1.2.4. Površine sportsko-rekreacijske namjene**“.

(1) U članku 11. stavak 1. mijenja se i glasi:

„(1) Površine sportsko-rekreacijske namjene, koje obuhvaćaju sportsko-rekreacijska igrališta na otvorenom (oznaka R3) i lovački dom (oznaka LO), namijenjene su za gradnju građevina i uređenje površina namijenjenih sportskim i rekreacijskim aktivnostima na otvorenom te uz njih kompatibilnih pratećih poslovnih sadržaja (uslužni, ugostiteljski i turistički, trgovački) kojima se upotpunjuje osnovna namjena.“.

(2) U istom članku stavak 2. briše se.

(1) Naziv poglavlja ispod članka 11. koji glasi: „**1.2.5. Površine za sport, rekreaciju, ugostiteljstvo i turizam**“ mijenja se i glasi: „**1.2.5. Površine groblja**“.

(1) U članku 12. stavak 1. mijenja se i glasi:

„(1) Površina groblja (oznaka Gr) u naselju Gornja Rijeka namijenjena je za smještaj građevina i pripadajućih prostora isključivo osnovne namjene uz uvjete i na način koji su određeni posebnim propisima i ovim Planom.“.

(2) U istom članku stavak 2. briše se.

(1) Naziv poglavlja ispod članka 12. koji glasi: „**1.3. Površine infrastrukturnih sustava**“ mijenja se i glasi: „**1.3. Ostale površine izvan građevinskih područja**“.

(1) U članku 13. stavci 1. i 2. mijenjaju se i glase:

„(1) Ostale površine izvan građevinskih područja obuhvaćaju površine namijenjene poljoprivrednoj proizvodnji, šumarstvu i vodoprivredi različitog intenziteta i načina korištenja na kojima je omogućen razvoj infrastrukturnih sustava, sportsko-rekreacijskih i ugostiteljsko-turističkih sadržaja, gradnja sunčane elektrane te istraživanje ugljikovodika i geotermalnih voda sukladno posebnim propisima i ovom Planu.

(2) Poljoprivredna tla isključivo osnovne namjene - ostala obradiva tla (oznaka P3) namijenjena su prvenstveno poljoprivrednoj proizvodnji, te gradnji građevina i opreme u funkciji poljoprivredne proizvodnje i prerade poljoprivrednih proizvoda, a sukladno ovim Odredbama i posebnim propisima na njima je dozvoljena i gradnja građevina koje se mogu planirati izvan građevinskih područja.“.

(2) Iza stavka 2. dodaju se stavci 3. i 4. koji glase:

„(3) Ostalo poljoprivredno tlo, šume i šumsko zemljište (oznaka PŠ) su poljoprivredne i šumske površine namijenjene za obavljanje poljoprivredne proizvodnje, radova gospodarenja šumama i šumskim zemljištem te za gradnju građevina i opreme u njihovoj funkciji, a sukladno ovim Odredbama i posebnim propisima na njima je dozvoljena i gradnja građevina koje se mogu planirati izvan građevinskih područja.

(4) Vodne površine su sve površinske vode (jezera, akumulacije, potoci, rijeke, kanali ili njihovi dijelovi), a namijenjene su gospodarenju (ribolovu), sportsko-rekreativnom korištenju, zaštiti odnosno obrani od štetnog djelovanja voda (poplave, erozije, bujice i sl.) te održavanju i poboljšavanju vodnog režima (neometani protok vode, uređenje inundacijskog područja, korištenje i zaštita izvorišta i slično).“.

(1) Naziv poglavlja ispod članka 13. koji glasi: „**2.1. Građevine od važnosti za Republiku Hrvatsku i Koprivničko-križevačku županiju**“ mijenja se i glasi: „**2.1. Građevine, drugi zahvati u prostoru i površine državnog i područnog (regionalnog) značaja**“.

(1) U članku 14. stavci 1. i 2. mijenjaju se i glase:

„(1) Uvjeti određivanja prostora za građevine od državne i područne (regionalne) važnosti određeni su u ovome Planu kao usmjeravajući.

(2) Građevine, drugi zahvati u prostoru i površine državnog značaja određene su posebnim propisima i Strategijom prostornog razvoja Republike Hrvatske, dok su građevine, zahvati u prostoru i površine od značaja za Županiju određene posebnim propisima, studijama infrastrukturnih sustava županijske razine te Prostornim planom Koprivničko – križevačke županije.“.

(2) Iza stavka 2. dodaje se stavak 3. koji glasi:

„(3) Temeljem navedenog, na području Općine utvrđene su postojeće i planirane građevine, zahvati u prostoru i površine državnog i regionalnog značaja.“.

(1) U članku 15. stavak 1. mijenja se i glasi:

„(1) Građevine, drugi zahvati u prostoru i površine od državnog značaja su:

1. Prometne i komunikacijske građevine i površine

* državna cesta DC 22 (Možđenec (DC 3) – Križevci – Sveti Ivan Žabno (DC 28))
* radijski koridori mikrovalnih veza koji prolaze područjem Koprivničko-križevačke županije: radijski koridor Kalnik-Sljeme

2. Zahvati u prostoru, odnosno površine državnog značaja koji se prema posebnim propisima koji uređuju gradnju ne smatraju građenjem su:

* istraživanje ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida unutar istražnog prostora ugljikovodika „Sjeverozapadna Hrvatska – 05“ (SZH-05)
* planirana lokacija za odlaganje viška iskopa koji predstavlja mineralnu sirovinu kod izvođenja građevinskih radova.“.

(2) Iza stavka 1. dodaje se stavak 2. koji glasi:

„(2) Građevine, drugi zahvati u prostoru i površine od regionalnog značaja su:

1. Prometne i komunikacijske građevine i površine

* županijska cesta ŽC 2244 (Sudovec (ŽC2175) – Pofuki – Borenec (ŽC2207))
* lokalna cesta LC 25161 (Sudovec (DC 22) – Kolarec (LC 26040))
* lokalna cesta LC 26040 (Pofuki (ŽC 2244) – Donji Fodrovec (ŽC 3002))
* lokalna cesta LC 26041 (Kostanjevec Riječki (DC 22) – nerazvrstana cesta)
* lokalna cesta LC 26042 (Gornja Rijeka (DC 22) – Deklešanec)
* lokalna cesta LC 26043 (Gornja Rijeka (DC 22) – Miholec (ŽC 2176)
* lokalna cesta LC 26044 (Gornja Rijeka (DC 22) – Nemčevec (LC 26043))
* lokalna cesta LC 26049 (Bogačevo (LC 26043) – Lukačevec (LC 26043))

2. Vodne građevine

* magistralni vodoopskrbni cjevovod
* regulacijske i zaštitne vodne građevine na vodama
* planirane brane s akumulacijom.“.

(1) Naziv poglavlja ispod članka 15. koji glasi: „**2.2. Građevinska područja naselja**“ mijenja se i glasi: „**2.2. Građevinska područja naselja i izdvojeni dijelovi građevinskog područja naselja**“.

(1) U članku 16. stavak 1. mijenja se i glasi:

„(1) Građevinsko područje naselja i izdvojeni dio građevinskog područja naselja sastoji se od izgrađenog i neizgrađenog dijela razgraničenih u pravilu granicama građevnih odnosno katastarskih čestica ili s obzirom na dubinu i/ili širinu stvarnog načina korištenja zemljišta.“.

(2) Iza stavka 1. dodaju se stavci od 2. do 5. koji glase:

„(2) Unutar izgrađenog dijela građevinskih područja naselja i izdvojenih dijelova građevinskog područja naselja dozvoljeno je uklanjanje postojećih i gradnja novih građevina na postojećim građevnim česticama, gradnja novih građevina na neizgrađenim građevnim česticama, interpolacija te rekonstrukcija, održavanje, obnova i promjena namjene postojećih građevina.

(3) Neizgrađeni dio građevinskih područja naselja i izdvojenih dijelova građevinskog područja naselja predviđen je za daljnji razvoj gradnjom novih građevina i uređenjem prostora sukladno općim i posebnim uvjetima gradnje i uređenja prostora propisanima ovim Odredbama.

(4) Neuređeni dio građevinskog područja naselja je neizgrađeni dio građevinskog područja naselja na kojemu nije izgrađena planirana osnovna infrastruktura, odnosno građevina za odvodnju otpadnih voda prema mjesnim prilikama i prometna površina preko koje se osigurava pristup do građevnih čestica, a ovim Planom određen je u naselju Gornja Rijeka.

(5) Svi neizgrađeni dijelovi građevinskih područja naselja i izdvojenih dijelova građevinskog područja naselja u svim naseljima Općine, osim navedenog u stavku 4. ovoga članka, smatraju se uređenima, odnosno imaju izgrađenu osnovnu infrastrukturu.“.

(3) Dosadašnji stavak 2. postaje stavak 6., a iza njega se dodaje stavak 7. koji glasi:

„(7) Neizgrađeno građevinsko zemljište u vlasništvu države, koje je po uporabnom svojstvu poljoprivredno zemljište, može se dati u zakup fizičkoj ili pravnoj osobi za poljoprivrednu namjenu do privođenja namjeni koja je određena ovim Planom, ali se takvo zemljište ne može koristiti za:

a) podizanje trajnih nasada

b) izgradnju građevina u svrhu poljoprivredne proizvodnje.“.

(1) Naziv poglavlja ispod članka 16. koji glasi: „**2.2.1. Građevinske zone (pretežito stambene)“** mijenja se i glasi: „**2.2.1. Stambena namjena**“.

(1) U članku 17. stavak 1. mijenja se i glasi:

„(1) Površine stambene namjene (oznaka S) unutar građevinskih područja naselja i izdvojenih dijelova građevinskog područja naselja namijenjene su za gradnju građevina stambene i poslovne namjene te uz njih građevina kompatibilnih pratećih djelatnosti.“.

(2) Iza stavka 1. dodaju se stavci 2., 3., i 4. koji glase:

„(2) Na površinama stambene namjene na zasebnim građevnim česticama prvenstveno se predviđa kao osnovnu građevinu graditi:

* građevinu stambene namjene
* građevinu stambeno-poslovne namjene.

(3) Na površinama stambene namjene mogu se kao osnovni sadržaj na zasebnim građevnim česticama ili kao prateći sadržaj uz osnovnu građevinu graditi i uređivati:

* građevine gospodarske namjene, prema uvjetima iz članka 72. ovih Odredbi
* poljoprivredne građevine, prema uvjetima iz članka 73. ovih Odredbi
* građevine javne i društvene namjene
* sportsko-rekreacijske površine i igrališta na otvorenom
* javne zelene površine
* zaštitne zelene površine
* prometne površine (kolne, pješačke i biciklističke površine, parkirališta, garaže, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(4) Postojeće građevine na površinama stambene namjene dozvoljeno je prenamijeniti djelomično ili u potpunosti sukladno dozvoljenim namjenama iz stavaka 2. i 3. ovoga članka te ovim Odredbama propisanim uvjetima gradnje i uređenja prostora.“.

(1) U članku 18. stavci od 1. do 5. mijenjaju se i glase:

„(1) Građevina stambene namjene je zgrada namijenjena stalnom ili povremenom stanovanju, a može se graditi kao individualna stambena zgrada ili višestambena zgrada.

(2) Individualna stambena zgrada je stambena zgrada s najviše tri stambene jedinice.

(3) Individualne stambene zgrade moguće je izgraditi kao:

* slobodnostojeće
* poluugrađene (dvojna zgrada)
* ugrađene (niz).

(4) Gradnja ugrađenih zgrada, odnosno formiranje niza, moguća je samo unutar građevinskog područja naselja Gornja Rijeka.

(5) Višestambena zgrada je stambena zgrada sa četiri ili više stambenih jedinica pri čemu se minimalno 50% njene ukupne površine koristi za stanovanje, a preostali dio može se namijeniti za poslovne, tihe i čiste djelatnosti te društvenu djelatnost ukoliko za to postoje tehnički uvjeti.“.

(2) Iza stavka 5. dodaje se stavak 6. koji glasi:

„(6) Građevina stambeno-poslovne namjene je zgrada namijenjena stalnom ili povremenom stanovanju i obavljanju poslovnih, tihih i čistih djelatnosti koji razinom buke i emisijom u okoliš, sukladno posebnim propisima, ne smetaju okolini i ne umanjuju uvjete stanovanja, rada i boravka na vlastitoj i susjednim česticama.“.

(1) U članku 19. stavci 1., 2., i 3. mijenjaju se i glase:

„(1) Građevine gospodarske namjene su građevine namijenjene za obavljanje poslovnih, proizvodnih i servisnih djelatnosti koje, s obzirom na njihov utjecaj na okoliš, dijelimo na:

* tihe i čiste djelatnosti
* bučne i potencijalno opasne djelatnosti.

(2) Tihe i čiste djelatnosti su poslovne djelatnosti koje ne ometaju stanovanje kao osnovnu funkciju u naselju, odnosno kod kojih se ne javljaju povećana razina buke, onečišćenje zraka, vode i tla, kao ni drugi negativni utjecaji na ljudsko zdravlje i okoliš.

(3) U poslovne, tihe i čiste djelatnosti ubrajaju se:

* uslužne djelatnosti (informacijske i telekomunikacijske, računalne, financijske, stručne, znanstvene i tehničke, administrativne i ostale uredske djelatnosti, pranje i čišćenje, frizerski saloni, saloni za uljepšavanje, dnevni spa tretmani, pogrebničke djelatnosti i slično)
* popravak i održavanje računala i komunikacijske opreme, predmeta za osobnu uporabu i kućanstvo (kućanski aparati, namještaj, obuća, satovi i nakit i slično)
* ugostiteljske i turističke djelatnosti, odnosno djelatnosti pružanja smještaja te pripreme i usluživanja hrane i pića (kafići, restorani, hoteli, pansioni, odmarališta, školski domovi, pružanje smještaja u kućama, stanovima ili apartmanima i slično)
* trgovina na malo i skladišta koja ne zahtijevaju veći skladišni prostor i povećani kolni promet
* sportske djelatnosti (fitnes centri)
* djelatnosti kućanstva koja proizvode različitu robu i obavljaju različite usluge za vlastite potrebe.“.

(2) Iza stavka 3. dodaju se stavci 4., 5. i 6. koji glase:

„(4) Poslovne, tihe i čiste djelatnosti mogu se obavljati i u sklopu građevina druge namjene, ukoliko za to postoje tehnički uvjeti te sukladno posebnim uvjetima gradnje i uređenja prostora propisanima ovim Odredbama za određenu namjenu ili građevinu.

(5) Bučne i potencijalno opasne djelatnosti su poslovne, proizvodne i servisne djelatnosti koje mogu potencijalno utjecati na povećanje razine buke i onečišćenje zraka, vode i tla te uzrokovati pojave koje mogu ugroziti ljude i okolni prostor.

(6) U bučne i potencijalno opasne djelatnosti ubrajaju se:

* industrijska proizvodnja prehrambenih proizvoda, pića, duhanskih proizvoda, tekstila, odjeće, obuće, kože, proizvoda od drva, pluta, slame i pletarskih materijala, papira i proizvoda od papira, koksa i rafiniranih naftnih proizvoda, kemikalija i kemijskih proizvoda, farmaceutskih proizvoda, proizvoda od gume i plastike, metala i metalnih proizvoda, nemetalnih mineralnih proizvoda, računala, elektroničkih i optičkih proizvoda, električne opreme, strojeva i uređaja, motornih vozila i ostalih prijevoznih sredstava i slično
* pogoni za preradu i skladištenje mineralnih sirovina
* naftno-rudarske građevine i postrojenja za istraživanje i eksploataciju geotermalnih voda u energetske svrhe
* obrtničke radionice (kovačnice, tesarske, limarske, klesarske, bravarske i slične)
* servisne djelatnosti (popravak i održavanje različitih strojeva, uređaja i motornih vozila kao što su autopraonice, automehaničarske, autolimarske i slične radionice)
* trgovina na veliko i veći skladišni prostori
* zabavne i rekreacijske djelatnosti (zabavni i tematski parkovi)
* komunalno-servisne djelatnosti (poslovne građevine komunalnih poduzeća s odgovarajućim površinama, radionicama i spremištima, kamionska parkirališta, građevine za gospodarenje otpadom od lokalnog značaja, građevine za potrebe zbrinjavanja životinja i slično).“.

(1) Članak 20. mijenja se i glasi:

„(1) Poljoprivredne građevine su gospodarske građevine namijenjene obavljanju poljoprivredne proizvodnje, odnosno ratarstva i stočarstva te s njima povezanih djelatnosti, a dijelimo ih na građevine:

* bez izvora onečišćenja: građevine i oprema u funkciji ratarske proizvodnje, odnosno uzgoja biljaka (plastenici, staklenici, oprema za dugogodišnje nasade, cisterna za vodu i drugo), pomoćne građevine u sklopu poljoprivrednih gospodarstava (spremišta poljoprivrednih proizvoda, strojeva, alata i poljoprivredne opreme), građevine i oprema namijenjena držanju stoke i drugih životinja (ograde, nadstrešnice, pojila, građevine za silažu stočne hrane, pčelinjaci i drugo)
* s potencijalnim izvorima onečišćenja: građevine za uzgoj životinja (staje, svinjci, peradarnici, kunićnjaci i slično), građevine za preradu poljoprivrednih proizvoda u cijelosti ili pretežito vlastite proizvodnje, gnojišta, lagune i slično.“.

(1) U članku 21. stavak 1. mijenja se i glasi:

„(1) Unutar građevinskog područja naselja i izdvojenih dijelova građevinskog područja naselja stambene namjene mogu se graditi poljoprivredne građevine za uzgoj životinja kapaciteta do 50 uvjetnih grla.“.

(2) Iza stavka 1. dodaju se stavci od 2. do 5. koji glase:

„(2) Iznimno od stavka 1. ovoga članka, broj uvjetnih grla ograničava se na 30 ukoliko se poljoprivredna građevina za uzgoj životinja gradi na području naselja Gornja Rijeka.

(3) Na izdvojenim dijelovima građevinskog područja naselja mješovite namjene – zone klijeti i povremenog stanovanja mogu se graditi poljoprivredne građevine za uzgoj životinja kapaciteta do 10 uvjetnih grla, a dozvoljen je i ekstenzivni uzgoj životinja kapaciteta do 30 uvjetnih grla.

(4) Uvjetno grlo (UG) je usporedna vrijednost životinja svedena na masu od 500 kg, a broj uvjetnih grla se računa temeljem koeficijenata navedenih u sljedećoj tablici:

|  |  |  |
| --- | --- | --- |
| **VRSTA** | **STAROST/KATEGORIJA** | **KOEFICIJENT** |
| Goveda | do 6 mjeseci | 0,4 |
| od 6 mjeseci do 2 godine | 0,6 |
| više od 2 godine | 1 |
| Kopitari | više od 6 mjeseci | 1,0 |
| Ovce i koze |  | 0,15 |
| Svinje | rasplodne krmače ˃ 50 kg | 0,5 |
| ostale svinje | 0,3 |
| Perad | nesilice | 0,014 |
| ostala perad | 0,03 |

(5) Ukupan dozvoljeni broj određene vrste životinja za uzgoj predstavlja količnik maksimalnog dozvoljenog broja uvjetnih grla i koeficijenta za preračunavanje.“.

(1) Članak 22. mijenja se i glasi:

„(1) Pomoćne građevine služe redovnoj upotrebi osnovne i/ili prateće građevine, a mogu biti: garaže, drvarnice, spremišta, pomoćne prostorije, radionice, kotlovnice, plinske stanice, vrtne sjenice, ljetne kuhinje, bazeni, roštilji, nadstrešnice, terase, pomoćne građevine za smještaj spremnika za komunalni otpad, sustav sunčanih kolektora, odnosno fotonaponskih modula u svrhu proizvodnje toplinske, odnosno električne energije i slično.“.



(1) U članku 23. stavci 1., 2., i 3. mijenjaju se i glase:

„(1) Na jednoj građevnoj čestici na površini stambene namjene može se graditi jedna osnovna građevina, te uz nju jedna prateća građevina i jedna ili više pomoćnih građevina.

(2) Osnovne građevine prilikom gradnje i rekonstrukcije grade se tako da poštuju utvrđeni građevinski pravac.

(3) Prateća građevina se može graditi istovremeno ili nakon gradnje osnovne građevine, pri čemu njezin udio u ukupnoj građevinskoj (bruto) površini čestice iznosi najviše 35%.“.

(2) Iza stavka 3. dodaju se stavci od 4. do 8. koji glase:

„(4) Prateća građevina se gradi u pojasu iza osnovne građevine po dubini građevne čestice, a ukoliko je namijenjena za poslovne, tihe i čiste te javne i društvene djelatnosti može biti građena i unutar pojasa gradnje osnovne građevine na način da poštuje njezin građevinski pravac.

(5) Pomoćne građevine se mogu graditi istovremeno ili nakon gradnje osnovne ili prateće građevine u čijoj su funkciji, a grade se u pojasu iza osnovnih ili pratećih građevina po dubini građevne čestice.

(6) Pomoćna građevina - garaža se može graditi i unutar pojasa gradnje osnovne ili prateće građevine pod uvjetom da je od linije regulacije udaljena najmanje 5,0 m ukoliko je ulaz u garažu ostvaren od strane ulice.

(7) Pomoćne građevine koje služe kao elementi uređenja građevne čestice (vrtni paviljoni, sjenice, fontane, roštilj, dječja igrala i slično) mogu se locirati i u pojasu osnovne građevine, a najmanje 3,0 m od linije regulacije.

(8) Iznimno se može dozvoliti i drugačiji smještaj građevina na građevnoj čestici, ukoliko konfiguracija terena i oblik građevne čestice ne dozvoljavaju način gradnje određen ovim člankom.“.

(1) Naziv poglavlja ispod članka 23. koji glasi: „**2.2.1.1. Uvjeti za gradnju i uređenje prostora u građevnim zonama (pretežito stambenim)**“ mijenja se i glasi: „**2.2.1.1. Opći uvjeti gradnje i uređenja prostora**“, a naziv poglavlja ispod njega koji glasi: „**2.2.1.1.1. Građevinske parcele**“ briše se.

(1) Ispod članka 23. dodaje se članak 23.a koji glasi:

„**Članak 23.a**

(1) Opći uvjeti gradnje i uređenja prostora unutar građevinskih područja naselja i izdvojenih dijelova građevinskog područja naselja primjenjuju se za zahvate u prostoru na površinama svih namjena ukoliko posebnim uvjetima gradnje i uređenje prostora za pojedinu namjenu nije propisano drugačije.

(2) Opći i posebni uvjeti gradnje i uređenja prostora primjenjuju se ukoliko drugačije odrednice nisu propisane mjerama za:

* zaštitu krajobraznih, prirodnih i kulturnih vrijednosti iz poglavlja 6. ovih Odredbi
* postupanje s otpadom iz poglavlja 7. ovih Odredbi
* sprječavanje nepovoljna utjecaja na okoliš iz poglavlja 8. ovih Odredbi
* provedbu plana iz poglavlja 9. ovih Odredbi.“.

(1) Ispod članka 23.a dodaje se naziv poglavlja koji glasi: „**2.2.1.1.1. Građevna čestica**“.

(1) Članak 24. mijenja se i glasi:

„(1) Građevna čestica mora imati osiguranu mogućnost priključenja, najmanje širine 3 m, na postojeću prometnu površinu ili prometnu površinu za čije građenje je izdana građevinska dozvola.

(2) U slučaju prilaza ili priključka na javnu i nerazvrstanu cestu potrebno je, u postupku izdavanja akata kojima se provodi ovaj Plan, ishoditi uvjete za izgradnju priključka ili prilaza od strane pravne osobe koja upravlja tom cestom.

(3) U slučaju kada se građevna čestica nalazi uz raskrižje ulica različitog značaja, prilaz na česticu obvezno se ostvaruje sa ceste nižeg značaja, osim u slučaju da čestica ima postojeći prilaz sa ceste većeg značaja, pri čemu se on može ili ne mora zadržati.“.

(1) U članku 25. stavci od 1. do 5. mijenjaju se i glase:

„(1) Minimalne veličine građevnih čestica:

|  |  |  |  |  |
| --- | --- | --- | --- | --- |
| Način gradnje | minimalna širina građevne čestice | minimalna dubina građevne čestice | najmanja površina građevne čestice | koef. izgrađ. (kig) |
| a) za gradnju osnovne građevine na slobodnostojeći način : | | | | |
| * prizemni | 12 m | 25 m | 300 m2 | 0,5 |
| * katni | 16 m | 30 m | 480 m2 | 0,5 |
| b) za gradnju osnovne građevine na poluugrađeni način : | | | | |
| * prizemni | 10 m | 25 m | 250 m2 | 0,4 |
| * katni | 12 m | 30 m | 360 m2 | 0,4 |
| c) za gradnju osnovne građevine u nizu: | | | | |
| * prizemni | 6 m | 25 m | 150 m2 | 0,5 |
| * katni | 6 m | 25 m | 150 m2 | 0,5 |

(2) Iznimno od stavka 1. ovoga članka, kada se uz individualne stambene i stambeno-poslovne zgrade grade poljoprivredne građevine najveći dopušteni koeficijent izgrađenosti iznosi 0,6.

(3) Prilikom izračuna koeficijenta izgrađenosti u površinu zemljišta pod građevinama uračunavaju se površine osnovne, prateće i pomoćnih građevina na promatranoj građevnoj čestici.

(4) Unutar građevinskog područja građevna čestica se određuje tako da budu zadovoljene minimalne veličine propisane ovim Odredbama, a ako to nije moguće, u skladu s pravilima struke, vodeći računa da se čestica utvrdi tako da oblikom i veličinom omogućava redovitu uporabu građevine.

(5) Formirane ili izgrađene građevne čestice mogu se naknadno parcelirati, pod uvjetom da njihov novi oblik i veličina zadovolji minimalne veličine te uvjete smještaja građevina na građevnoj čestici propisane ovim Odredbama.“.

(2) Iza stavka 5. dodaju se stavci 6. i 7. koji glase:

„(6) Na postojećim građevnim česticama u izgrađenim dijelovima naselja dozvoljeno je graditi zamjenske građevine, pri čemu građevna čestica može biti i manje veličine od minimalno propisane stavkom 1. ovoga članka.

(7) U slučaju interpolacije i nove gradnje na postojećoj građevnoj čestici u izgrađenim dijelovima naselja, građevna čestica može biti i manje veličine od minimalno propisane stavkom 1. ovoga članka, pod uvjetom da su zadovoljeni ostali uvjeti gradnje i smještaja građevine na građevnoj čestici.“.

(1) Članak 26. briše se.

(1) U članku 27. stavci 1., 2. i 3. mijenjaju se i glase:

„(1) Višestambene zgrade se mogu graditi na slobodnostojeći način unutar građevinskih područja naselja stambene namjene.

(2) Površina građevne čestice višestambene zgrade utvrđuje se prema njenim potrebama i u pravilu obuhvaća zemljište pod građevinom i zemljište potrebno za njenu redovitu upotrebu što uključuje i potrebna parkirališna mjesta koja se osiguravaju sukladno normativima iz članka 31. stavka 2. ovih Odredbi.

(3) Za ovu vrstu građevine primjenjuju se opći uvjeti gradnje i uređenja prostora te se posebno propisuje:

* najmanja širina građevne čestice iznosi 16 m
* najveći koeficijent izgrađenosti (kig) iznosi 0,5
* najmanja udaljenost građevine od međa susjedne građevne čestice iznosi 3 m
* najmanja udaljenost građevine od građevina na susjednim građevnim česticama određuje se prema članku 37. ovih Odredbi
* najviša etažna visina je dvokatna uz mogućnost gradnje podruma ili suterena, E=Po/S+Pr+2K
* najveća visina pročelja iznosi V=12 m.“.

(2) Iza stavka 3. dodaju se stavci od 4. do 7. koji glase:

„(4) Uz višestambenu zgradu ne mogu se graditi prateće građevine.

(5) Izvan korpusa višestambene zgrade dozvoljena je gradnja samo pomoćnih građevina koje se mogu koristiti kao garaže, spremišta za stanare i spremišta za skupljanje komunalnog otpada, pri čemu se moraju graditi kao niz unificiranih jedinica.

(6) Na postojećim višestambenim zgradama moguće je vršiti rekonstrukciju koja:

* ne povećava koeficijent izgrađenosti i katnost iznad propisanih stavkom 3. ovoga članka
* ne mijenja namjenu zgrade, izuzev prenamjene dijela zgrade u poslovne, tihe i čiste djelatnosti, te javnu i društvenu ili sportsko-rekreacijsku namjenu
* ne mijenja pročelje zgrade, osim mogućeg zatvaranja lođa i balkona unificiranim oblikovanjem za cijelu zgradu ili predviđa izvedbu redizajna čitavog pročelja.

(7) Iznimno od stavka 6. ovoga članka, koeficijent izgrađenosti građevne čestice višestambene zgrade može biti i veći, a udaljenost od međe susjedne čestice i susjednih građevina manja od propisanih stavkom 3. ovoga članka ukoliko se radi o rekonstrukciji postojeće građevine u opsegu neophodnom za poboljšanje uvjeta života i rada prema poglavlju 9.3. ovih Odredbi, pri čemu se ne smije remetiti funkcioniranje susjednih građevina.“.

(1) U članku 28. stavak 1. mijenja se i glasi:

„(1) U postupku mogućeg objedinjavanja građevnih čestica objedinjava se i površina za gradnju građevine, tako da se zadržavaju propisane udaljenosti prema susjednim česticama, izgrađenost čestice, udaljenost od regulacijske linije i katnost.“.

(2) U stavku 2. riječ: „parceli“ zamjenjuje se riječima: „građevnoj čestici“.

(3) Stavak 3. mijenja se i glasi:

„(3) Ovaj članak se ne odnosi na površinu gospodarske, ugostiteljsko-turističke namjene – kompleks Dvorca Gornja Rijeka.“.

(4) Iza stavka 3. dodaje se stavak 4. koji glasi:

„(4) U postupku parcelacije građevnih čestica unutar građevinskog područja stvarne međe čestica, te sukladno njima stvarne granice između površina različitih namjena, utvrđuju se prema načinu korištenja, odnosno stanju na terenu.“.

(1) U nazivu poglavlja ispod članka 28. koji glasi: „**2.2.1.1.2. Smještaj građevine na parceli**“ riječ: „parceli“ zamjenjuje se riječima: „građevnoj čestici“, a u nazivu poglavlja ispod njega koji glasi: „**2.2.1.1.2.1. Udaljenost građevina od regulacione linije**“ riječ: „regulacione“ zamjenjuje se riječju: „regulacijske“.

(1) U članku 29. stavak 1. mijenja se i glasi:

„(1) Udaljenost obveznog građevinskog pravca od regulacijske linije iznosi 5 m.“.

(2) Iza stavka 1. dodaju se stavci 2., 3. i 4. koji glase:

„(2) Udaljenost građevinskog pravca od regulacijske linije za osnovne gospodarske građevine, bučnih i potencijalno opasnih djelatnosti te poljoprivredne građevine iznosi najmanje 20 m.

(3) U slučaju interpolacije ili gradnje nove građevine na građevnoj čestici unutar izgrađenih građevinskih područja, građevinski pravac nove građevine može se odrediti i prema građevinskom pravcu susjednih građevina ili građevina na širem potezu ulice.

(4) Iznimno, zbog nepovoljne konfiguracije terena ili oblika građevne čestice, građevinski pravac može se utvrditi i prema mogućnostima gradnje i smještaja građevina na toj građevnoj čestici na način da bude omogućena njihova redovita uporaba.“.

(1) U članku 30. stavci 1. i 2. mijenjaju se i glase:

„(1) Na vodotocima i drugim ležištima voda utvrđuje se inundacijski pojas u svrhu tehničkog i gospodarskog održavanja vodotoka i drugih voda, djelotvornog provođenja obrane od poplava i drugih oblika zaštite od štetnog djelovanja voda prema članku 96.c ovih Odredbi.

(2) U inundacijskom pojasu zabranjeno je obavljati radnje kojima se može pogoršati vodni režim i povećati stupanj ugroženosti od štetnog djelovanja voda, uključujući i podizati zgrade, ograde i druge građevine.“.

(2) Iza stavka 2. dodaju se stavci 3. i 4. koji glase:

„(3) Unutar inundacijskog pojasa nije moguće širenje postojećeg i planiranje novog građevinskog područja, već samo uređenje zelenih i sportsko-rekreacijskih površina na otvorenom pod određenim režimom korištenja uz mogućnost planiranja infrastrukturnih koridora.

(4) Za postojeće građevine unutar inundacijskog pojasa dozvoljava se rekonstrukcija u opsegu neophodnom za poboljšanje uvjeta života i rada sukladno poglavlju 9.3. ovih Odredbi.“.

(1) U članku 31. stavci 1., 2. i 3. mijenjaju se i glase:

„(1) Idejnim i glavnim projektom za izdavanje građevinske ili lokacijske dozvole za gradnju građevina javne i društvene, gospodarske ili sportsko-rekreacijske namjene potrebno je utvrditi način osiguranja parkirališnih mjesta za osobna ili teretna vozila.

(2) Potreban broj parkirališno - garažnih mjesta, ovisno o vrsti i namjeni prostora u građevinama iz stavka 1. ovoga članka odrediti će se na temelju sljedeće tablice:

namjena građevine broj mjesta na: potreban broj mjesta/koeficijent

1. VIŠESTAMBENE GRAÐEVINE 1 stan 1 PGM

2. INDUSTRIJA I SKLADIŠTA 1 zaposleni 0,45

3. UREDSKI PROSTORI 1000 m2 korisnog prostora 20 PGM

4. TRGOVINA 1000 m2 korisnog prostora 20 PGM

5. BANKA, POŠTA, HOTEL, USLUGE 1000 m2 korisnog prostora 20 PGM

6. UGOSTITELJSTVO 1000 m2  korisnog prostora 10 PGM

7. VIŠENAMJENSKE DVORANE 1 gledatelj 0,15

8. SPORTSKE GRAÐEVINE 1 gledatelj 0,20

(3) Smještaj potrebnog broja parkirališnih ili garažnih mjesta potrebno je predvidjeti na građevnoj čestici građevine, iznimno na drugoj građevnoj čestici ili na javnom parkiralištu u neposrednoj blizini uz prethodnu suglasnost Općine.“.

(2) Iza stavka 3. dodaju se stavci 4., 5. i 6. koji glase:

„(4) Ukoliko je moguće, parkirališne površine mogu se organizirati kao zelena parkirališta na način da su parkirna mjesta podijeljena zelenom trakom širine cca. 1,0 – 2,0 m sa zasađenim stablima unutar traka ili kao zelene trake uz rubove parkirališta sa zasađenim stablima unutar traka.

(5) Na javnim parkiralištima za automobile osoba s invaliditetom i smanjene pokretljivosti treba osigurati najmanje 5% parkirališnih mjesta od ukupnog broja, ali ne manje od jednoga a u skladu s Pravilnikom o osiguranju pristupačnosti građevina osobama s invaliditetom i smanjene pokretljivosti („Narodne novine“ broj 78/13).

(6) Minimalne dimenzije parkirnih mjesta su propisane Pravilnikom o prometnim znakovima, signalizaciji i opremi na cestama („Narodne novine“ broj 70/19).“.

(1) Naziv poglavlja ispod članka 31. koji glasi: „**2.2.1.1.2.2. Udaljenost građevina od ruba parcele**“ mijenja se i glasi: „**2.2.1.1.2.2. Udaljenost građevina od susjedne građevne čestice**“.

(1) U članku 32. stavci 1., 2. i 3. mijenjaju se i glase:

„(1) Građevine koje se grade na slobodnostojeći način moraju od jedne bočne međe građevne čestice biti udaljene najmanje 3 m, a udaljenost od druge bočne međe iznosi najmanje 1 m.

(2) Iznimno, udaljenost građevina od međe građevne čestice može biti i manja od propisane stavkom 1. ovoga članka, ukoliko se radi o gradnji zamjenske građevine ili rekonstrukciji postojeće građevine u opsegu neophodnom za poboljšanje uvjeta života i rada prema odredbama poglavlja 9.3. ovih Odredbi, pod uvjetom da su ostvareni ostali uvjeti gradnje, uređenja prostora i mjere zaštite propisani ovim Odredbama.

(3) Na dijelu građevine koja je izgrađena na udaljenosti manjoj od 3,0 m od međe građevne čestice, ne mogu se projektirati niti izvoditi otvori osim ako se na susjednoj građevnoj čestici nalazi površina javne namjene (javni put, zelenilo i slično), ako se susjedna čestica nalazi izvan građevinskog područja te ako se radi o otvorima na kosim krovnim površinama (krovni prozori).“.

(2) Iza stavka 3. dodaje se stavak 4. koji glasi:

„(4) Otvorima se u smislu stavka 3. ovoga članka ne smatraju:

* dijelovi vanjskog zida od staklene opeke i/ili drugih neprozirnih materijala
* otvori na pročelju s neprozirnim staklom i/ili drugim neprozirnim materijalom veličine do 60x60 cm
* ventilacijski otvori maksimalnog promjera 15 cm kroz koje nije moguć vizualni kontakt.“.

(1) U članku 33. stavci 1. i 2. mijenjaju se i glase:

„(1) Građevine koje se izgrađuju na poluugrađeni način (dvojne građevine) jednom svojom stranom se prislanjaju na među građevne čestice i/ili uz susjednu građevinu, a njihova udaljenost od suprotne međe ne može biti manja od 4 m.

(2) Prateće građevine mogu biti građene kao dvojne sa susjednom osnovnom ili pratećom građevinom.“.

(2) Iza stavka 2. dodaje se stavak 3. koji glasi:

„(3) Pomoćne građevine mogu biti građene kao dvojne sa susjednom pomoćnom građevinom.“.

(1) U članku 34., u stavku 1., riječ: „ gospodarskih“ zamjenjuje se riječju: „poljoprivrednih“.

(2) Stavci 2. i 3. mijenjaju se i glase:

„(2) Iznimno, udaljenost gnojišta od susjedne međe može biti i manja, ali ne manja od 1,0 m, pod uvjetom da na toj dubini susjedne građevne čestice već postoji gnojište, odnosno građevina za uzgoj životinja.

(3) Uvjeti za smještaj pčelinjaka definirani su Pravilnikom o držanju pčela i katastru pčelinje paše („Narodne novine“ broj 18/08, 29/13., 42/13 i 65/14).“.

(1) Članak 35. mijenja se i glasi:

„(1) Kao poluugrađene (dvojne) ili ugrađene građevine (niz) mogu se na zajedničkom dvorišnom pravcu, odnosno poprijeko građevne čestice od lijeve do desne bočne međe, graditi i poljoprivredne građevine pod uvjetom da:

* se radi o nastavku postojeće gradnje, odnosno gradnji zamjenskih građevina takvih karakteristika
* se kroz njih može ostvariti prolaz širine najmanje 3 m i visine najmanje 4,2 m do stražnjeg dijela čestice
* zid između susjednih građevina ispunjava temeljne zahtjeve mehaničke otpornosti i stabilnosti te zaštite od požara sukladno posebnim propisima
* se odvod krovnih voda riješi na pripadajuću česticu
* prema susjednoj čestici nisu izvedeni otvori, ono što se ne smatra otvorima niti istaci.“.

(1) Članak 36. mijenja se i glasi:

„(1) Ukoliko se građevine građe na poluugrađeni ili ugrađeni način, moraju zadovoljiti sljedeće uvjete:

* zid između susjednih građevina mora ispunjavati temeljne zahtjeve mehaničke otpornosti i stabilnosti te zaštite od požara sukladno posebnim propisima
* odvod krovnih voda treba riješiti na pripadajuću česticu
* prema susjednoj čestici ne mogu biti izvedeni otvori niti istaci
* građevine moraju imati istu etažnu visinu i visinu pročelja.

(2) Gradnja novih osnovnih građevina u nizu moguća je samo za stambene i stambeno-poslovne zgrade i to za najmanje 3 jedinice koje su oblikovno usklađene i za koje se istovremeno određuju uvjeti gradnje.“.

(1) Članak 37. mijenja se i glasi:

„(1) Međusobni razmak građevina na susjednim građevnim česticama ne može biti manji od 4 m za prizemne i 6 m za katne građevine.

(2) Iznimno, ukoliko se radi o gradnji nove građevine, pri čemu nije moguće s obzirom na postojeće stanje u prostoru postići sigurnosnu udaljenost između građevina, nove građevine mogu se graditi na razmaku manjem od propisanog u stavku 1. ovoga članka, prema uvjetima propisanima člankom 38. ovih Odredbi.

(3) Iznimno, međusobni razmak iz stavka 1. ovoga članka može biti i manji, ukoliko se radi o već izgrađenim građevnim česticama, odnosno u slučaju gradnje zamjenske građevine te rekonstrukciji postojeće građevine u opsegu neophodnom za poboljšanje uvjeta života i rada prema odredbama poglavlja 9.3. ovih Odredbi.“.

(1) Članak 38. mijenja se i glasi:

„(1) Međusobni razmak građevina može biti i manji od propisanoga u članku 37. stavku 1. ovih Odredbi, pod uvjetom da je tehničkom dokumentacijom dokazano:

* da su izvedeni građevni elementi i ugrađeni građevni proizvodi povećane otpornosti i reakcije na požar, sukladno posebnim propisima,
* da konstrukcija građevine ima povećani stupanj otpornosti na rušenje od elementarnih nepogoda,
* da u slučaju potresa ili ratnih razaranja rušenje građevine neće u većem opsegu ugroziti živote ljudi, niti izazvati oštećenje na drugim građevinama.“.

(1) U članku 39. stavak 1. mijenja se i glasi:

„(1) Prateća građevina se na istoj građevnoj čestici može graditi prislonjena uz osnovnu građevinu na poluugrađeni način ili odvojeno od osnovne građevine pri čemu je od nje udaljena najmanje 3,0 m.“.

(2) Iza stavka 1. dodaju se stavci 2. i 3. koji glase:

„(2) Ukoliko se prateća građevina gradi unutar pojasa gradnje osnovne građevine, njena udaljenost od osnovne građevine na vlastitoj građevnoj čestici određuje se prema članku 37. stavku 1. ovih Odredbi.

(3) Pomoćna građevina se na istoj građevnoj čestici može graditi prislonjena uz osnovnu ili prateću građevinu na poluugrađeni način ili odvojeno od osnovne i prateće građevine pri čemu je od njih udaljena najmanje 3,0 m.“.

(1) U članku 40. stavci 1. i 2. mijenjaju se i glase:

„(1) Udaljenost poljoprivrednih građevina s potencijalnim izvorom onečišćenja od građevina na susjednim građevnim česticama ne može biti manja od 10,0 m, osim ako su građevine u istom vlasništvu.

(2) Udaljenost gnojišta, gnojišnih i sabirnih jama od građevina na susjednim građevnim česticama ne može biti manja od 15,0 m, a od građevina za snabdijevanje vodom (bunari, izvori, cisterne i slično) i ulične ograde ne manja od 20,0 m.“.

(2) Iza stavka 2. dodaje se novi stavak 3. koji glasi:

„(3) Do izgradnje sustava javne odvodnje otpadnih voda, odnosno na područjima na kojima sustav javne odvodnje nije planiran, sanitarne otpadne vode treba sakupljati u atestiranim vodonepropusnim septičkim jamama zatvorenog tipa, bez preljeva i ispusta, koje je potrebno prazniti po za to ovlaštenom poduzeću.“.

(3) Dosadašnji stavak 3. postaje stavak 4. i u njemu se riječ: „sabirnu“ zamjenjuje riječju: „septičku“.

(4) Dosadašnji stavak 4. koji postaje stavak 5. mijenja se i glasi:

„(5) Postojeće poljoprivredne građevine s potencijalnim izvorom onečišćenja koje ne zadovoljavaju uvjete iz stavka 1. ovoga članka mogu ostati i nadograđivati se uz pristanak vlasnika građevine na susjednoj građevnoj čestici. Razlog tome je zbijenost naselja i male površine građevnih čestica.“.

(1) Članak 41. mijenja se i glasi:

„(1) Najveća etažna visina (E) osnovne građevine je jednokatna uz mogućnost izgradnje podruma ili suterena te potkrovlja, E=Po/S+Pr+1K+Pk, odnosno najveća visina pročelja iznosi V=9 m.

(2) Najveća etažna visina (E) pomoćne i prateće građevine je prizemna uz mogućnost gradnje podruma ili suterena te potkrovlja E=Po/Su+Pr+Pk, odnosno najveća visina pročelja iznosi V=6 m.

(3) Prateća i pomoćna građevina ne mogu brojem etaža i visinom nadvisiti osnovnu građevinu.

(4) Iznimno, visine dijelova građevina mogu biti i veće od propisanih stavkom 1. i 2. ovoga članka, ukoliko to funkcija građevine ili tehnološki proces koji se u njoj obavlja iziskuje (silosi, zvonici, kotlovnice, dimnjaci kotlovnica, rashladni uređaji, strojarnica dizala i slično).

(5) Ukoliko se građevine grade na kosom terenu visina pročelja građevine mjeri se od najviše kote konačno uređenog terena.“.

(1) U članku 42. stavci 1. i 2. mijenjaju se i glase:

„(1) Potkrovljem se smatra dio građevine ispod krovne konstrukcije, a iznad suterena, prizemlja ili zadnjega kata.

(2) Najveći gabarit potkrovlja građevine određen je najvećom visinom nadozida od 120 cm mjerenom u ravnini pročelja građevine.“.

(2) U istom članku, stavak 4. mijenja se i glasi:

„(4) Potkrovlje ili mansarda uređeni za stanovanje i poslovnu namjenu kojima je visina nadozida veća od 120 cm smatraju se katom.“.

(3) Iza stavka 4. dodaju se stavci 5. i 6. koji glase:

„(5) Krovovi građevina mogu biti izvedeni kao ravni, kosi, mansardni, šed, bačvasti ili kombinacija navedenog.

(6) Na građevinama koje su građene na regulacijskoj liniji nije dozvoljeno graditi istake koji prelaze na prometnu površinu. Ukoliko takva građevina ima krovnu plohu čiji je nagib orijentiran prema ulici, dozvoljeno je na toj krovnoj plohi izvoditi krovne kućice i postavljati krovne prozore, a najveći dopušteni istak krova prema ulici, uključujući širinu horizontalnog žlijeba, iznosi 40 cm.“.

(1) Članak 43. mijenja se i glasi:

„(1) Postojeća potkrovlja mogu se prenamijeniti u stambene ili druge namjene i u slučajevima kada postojeća gradnja nije u skladu s uvjetima gradnje i uređenja prostora, pri čemu se prenamjena mora izvršiti u postojećim gabaritima.

(2) Izvedena ravna krovišta mogu se preurediti u kosa prema uvjetima gradnje vezanima uz etažnu visinu, visinu pročelja, visinu nadozida i nagib krovišta propisanima ovim Odredbama.

(3) Rekonstrukcijom dobivena potkrovlja mogu se privoditi namjeni koja je dozvoljena s obzirom na osnovnu namjenu građevine.“.

(1) U članku 44. stavak 1. mijenja se i glasi:

„(1) Kao dio građevine po potrebi se može graditi podrum ili suteren. Podrumom se smatra dio građevine, koji je najmanje jednom polovicom volumena ukopan u konačno uređeni teren.“.

(2) Iza stavka 1. dodaje se stavak 2. koji glasi:

„(2) Suteren je dio građevine koji je ukopan do polovice svojeg volumena u konačno uređeni teren, a najmanje je jednim svojim pročeljem izvan terena.“.

(1) Članak 45. mijenja se i glasi:

„(1) Preporuča se novu gradnju i rekonstrukciju postojeće uskladiti s karakteristikama okolne postojeće gradnje, ali se dozvoljava i suvremenije oblikovanje građevina, ugradnja modernih materijala i sustava korištenja obnovljivih izvora energije.

(2) Na krovu i ostalim dijelovima građevine moguća je izvedba konstruktivnih zahvata za ugradnju sustava sunčanih kolektora, odnosno fotonaponskih modula u svrhu proizvodnje toplinske, odnosno električne energije.“.

(1) U članku 46., u stavku 1., riječ: „regulacione“ zamjenjuje se riječju: „regulacijske“, a riječ: „javnu“ briše se.

(2) U stavku 2. riječi: „nadležne službe za ceste“ zamjenjuje se riječima: „nadležnog javnopravnog tijela koje upravlja tom cestom“.

(3) Iza stavka 2. dodaje se stavak 3. koji glasi:

„(3) Ulazna vrata na uličnoj ogradi moraju se otvarati na česticu, tako da ne ugrožavaju promet na prometnoj površini.“.

(1) U članku 47. stavci 1., 2. i 3. mijenjaju se i glase:

„(1) Ograda se može podizati prema ulici i na međi prema susjednim česticama. Na građevnim česticama ograde se postavljaju s unutrašnje strane međe.

(2) Najveća visina ulične ograde može biti 1,6 m, a iznimno i više kada je to nužno radi zaštite građevine ili načina njenog korištenja.

(3) Ograda između građevnih čestica gradi se prema mjesnom običaju s lijeve ili desne strane, pri čemu njena visina može iznositi najviše 2,2 m.“.

(2) Iza stavka 3. dodaju se stavci 4. i 5. koji glase:

„(4) Ulična ograda može biti izvedena kao puni zid, zeleni nasad (živica) ili prozračna, odnosno od drveta, pocinčane žice, aluminija ili drugog materijala sličnih karakteristika te kao kombinacija navedenog.

(5) Nije dozvoljeno postavljati na ogradu oštre završetke, bodljikavu žicu i drugo što bi moglo ugroziti ljudski život.“.

(1) U članku 48., u stavku 1., riječi: „građevinske parcele“ zamjenjuju se riječima: „građevne čestice“.

(2) Iza stavka 1. dodaje se stavak 2. koji glasi:

„(2) Kada se građevna čestica formira na način da ima izravni pristup sa sporedne ulice, a svojom stražnjom ili bočnom stranom graniči sa zaštitnim pojasom državne, županijske ili lokalne ceste, građevna čestica se mora ograditi uz te međe na način koji onemogućava izlaz ljudi i domaćih životinja, ogradom visine do 2,2 m.“.

(1) U članku 49. stavak 1. mijenja se i glasi:

„(1) Najmanje 20% površine građevne čestice mora biti u prirodnom terenu ili ozelenjeno.“.

(2) Iza stavka 1. dodaju se stavci 2., 3. i 4. koji glase:

„(2) Elementi uređenja građevne čestice postojeće građevine kao što su staze, platoi i stube oslonjene cijelom površinom neposredno na tlo s pripadajućim rukohvatima, ogradni i potporni zidovi, vrtni bazeni, otvorena ognjišta, stabilne dječje igračke i slično moraju biti postavljeni na način da osiguravaju nesmetan pristup stražnjem dijelu građevne čestice minimalne širine 3,0 m.

(3) Prilazne stepenice za ulaz u stambeni ili poslovni prostor ne mogu se izvoditi na površini javne namjene.

(4) Najveća visina potpornog zida ne može biti veća od 2,0 m. U slučaju da je potrebno izgraditi potporni zid veće visine, tada je isti potrebno izvesti u terasama, s horizontalnom udaljenošću zidova od min 1,5 m, a teren svake terase ozeleniti.“.

(1) U članku 50. stavak 1. mijenja se i glasi:

„(1) Površine javne i društvene namjene (oznaka D) unutar građevinskih područja naselja namijenjene su za gradnju građevina javne i društvene namjene te uz njih kompatibilnih poslovnih djelatnosti i stanovanja kao naslijeđene ili prateće funkcije.“.

(2) Iza stavka 1. dodaju se stavci od 2. do 5. koji glase:

„(2) Na površinama javne i društvene namjene na zasebnim građevnim česticama predviđa se kao osnovnu građevinu graditi sljedeće građevine javne i društvene namjene:

* upravne – oznaka D1
* socijalne – oznaka D2
* zdravstvene – oznaka D3
* predškolske – oznaka D4
* školske – oznaka D5
* kulturne – oznaka D7
* vjerske – oznaka D8.

(3) Uz osnovnu građevinu javne i društvene namjene mogu se kao prateći sadržaj uređivati i graditi:

* građevine i površine sportsko-rekreacijske namjene
* građevine poslovne namjene za tihe i čiste djelatnosti – uslužne, ugostiteljske i turističke, trgovačke u manjem obujmu (prodaja suvenira, umjetničkih slika, tiskovina i slično).

(4) Na površinama javne i društvene namjene mogu se kao osnovni sadržaj na zasebnim građevnim česticama ili kao prateći sadržaj uz osnovnu građevinu graditi i uređivati:

* javne zelene površine
* zaštitne zelene površine
* prometne površine (interne kolne, pješačke i biciklističke površine, parkirališta, garaže, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(5) Uvjeti gradnje i uređenja prostora za građevine javne i društvene namjene propisani su u poglavlju 4. ovih Odredbi.“.

(1) U članku 51. stavak 1. mijenja se i glasi:

„(1) Površine gospodarske, proizvodne namjene (oznake I1) unutar građevinskih područja naselja namijenjene su za gradnju različitih poslovnih, proizvodnih i servisnih građevina, odnosno gospodarskih djelatnosti koje zahtijevaju veće površine ili mogu potencijalno ugroziti ljude i okolni prostor.“.

(2) Iza stavka 1. dodaju se stavci 2., 3. i 4. koji glase:

„(2) Na površinama gospodarske, proizvodne namjene na zasebnim građevnim česticama predviđa se kao osnovne građevine graditi:

* građevine poslovne namjene za tihe i čiste djelatnosti
* građevine bučnih i potencijalno opasnih djelatnosti za:
* industrijsku proizvodnju
* obrtničke radionice (kovačnice, tesarske, limarske, klesarske, bravarske i slične),
* servisne djelatnosti (popravak i održavanje različitih strojeva, uređaja i motornih vozila kao što su autopraonice, automehaničarske, autolimarske i slične radionice),
* trgovinu na veliko i veći skladišni prostori
* poslovne građevine komunalnih poduzeća s odgovarajućim površinama, radionicama i spremištima.

(3) Na površinama gospodarske, proizvodne namjene mogu se kao osnovni sadržaj na zasebnim građevnim česticama ili kao prateći sadržaj uz osnovnu građevinu graditi i uređivati:

* javne zelene površine
* zaštitne zelene površine
* prometne površine (interne kolne, pješačke i biciklističke površine, parkirališta, garaže, punionice za električna vozila)
* građevine infrastrukturnih sustava.

(4) Uvjeti gradnje i uređenja prostora za površine gospodarske, proizvodne namjene propisani su u članku 74.a ovih Odredbi.“.

(1) Naziv poglavlja ispod članka 51. koji glasi: „**2.2.4. Gospodarska namjena (turističko-ugostiteljska namjena)**“ mijenja se i glasi: „**2.2.4. Gospodarska, ugostiteljsko-turistička namjena**“.

(1) U članku 52. stavak 1. mijenja se i glasi:

„(1) Površine gospodarske, ugostiteljsko-turističke namjene (oznaka T) unutar građevinskih područja naselja namijenjene su za obavljanje ugostiteljske djelatnosti, koja podrazumijeva pripremanje i usluživanje jela, pića i napitaka i uslugu smještaja, te pružanje odgovarajućih usluga u turizmu.“.

(2) Iza stavka 1. dodaju se stavci 2., 3. i 4. koji glase:

„(2) Na površinama gospodarske, ugostiteljsko-turističke namjene na zasebnim građevnim česticama, kao osnovni sadržaj može se graditi jedna građevina ili složena građevina ugostiteljsko-turističke namjene, pri čemu građevine mogu biti razvrstane u iste ili različite skupine sukladno posebnim propisima te čine jedinstvenu funkcionalnu cjelinu s pratećim sadržajima.

(3) Na površinama gospodarske, ugostiteljsko-turističke namjene mogu se kao prateći sadržaj uz osnovnu građevinu graditi i uređivati:

* građevine poslovne namjene za tihe i čiste djelatnosti u funkciji postojećeg ugostiteljsko-turističkog sadržaja – kompatibilne uslužne i trgovačke djelatnosti u manjem obujmu (prodaja suvenira, umjetničkih slika, tiskovina i slično)
* sportsko-rekreacijske površine i igrališta na otvorenom
* javne zelene površine
* zaštitne zelene površine
* prometne površine (interne kolne, pješačke i biciklističke površine, parkirališta, garaže, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(4) Uvjeti gradnje i uređenja prostora za građevine ugostiteljsko-turističke namjene propisani su u poglavlju 3.4. ovih Odredbi.“.

(1) U nazivu poglavlja ispod članka 52. koji glasi: „**Športsko-rekreacijska namjena**“ riječ: „**Športsko**“ zamjenjuje se riječju: „**Sportsko**“.

(1) U članku 53. stavci 1. i 2. mijenjaju se i glase:

„(1) Površine sportsko-rekreacijske namjene (oznake R2 i R3) unutar građevinskih područja naselja namijenjene su prvenstveno za gradnju sportskih centara, sportskih dvorana, igrališta u zatvorenim sportskim građevinama, igrališta na otvorenom te kompatibilnih poslovnih djelatnosti kojima se upotpunjuje osnovni sadržaj.

(2) Na zasebnim građevnim česticama na površinama sportsko-rekreacijske namjene – sportske građevine i centri (oznaka R2) predviđa se gradnja i uređenje:

* sportskih dvorana, stadiona, igrališta, sportskih staza, borilišta i drugih zatvorenih i otvorenih sportskih građevina i površina
* adrenalinskih parkova
* pomoćnih građevina i sadržaja nužnih za sportske, odnosno rekreacijske aktivnosti.“.

(2) Iza stavka 2. dodaju se stavci 3., 4. i 5. koji glase:

„(3) Na zasebnim građevnim česticama na površinama sportsko-rekreacijske namjene – sportsko-rekreacijska igrališta na otvorenom (oznaka R3) predviđa se gradnja i uređenje:

* otvorenih sportskih i rekreacijskih površina i igrališta, staza i borilišta
* adrenalinskih parkova
* pomoćnih građevina i sadržaja nužnih za sportske, odnosno rekreacijske aktivnosti.

(4) Na površinama sportsko-rekreacijske namjene mogu se kao osnovni sadržaj na zasebnim građevnim česticama ili kao prateći sadržaj uz osnovnu građevinu graditi i uređivati:

* građevine poslovne namjene za tihe i čiste djelatnosti u funkciji postojećeg sportsko-rekreacijskog sadržaja – uslužne, ugostiteljske i turističke, trgovačke, sportske
* javne zelene površine
* zaštitne zelene površine
* prometne površine (interne kolne, pješačke i biciklističke površine, parkirališta, garaže, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(5) Uvjeti gradnje i uređenja prostora za građevine sportsko-rekreacijske namjene propisani su u poglavlju 4. ovih Odredbi.“.

(1) U članku 54. stavak 1. mijenja se i glasi:

„(1) Javne i zaštitne zelene površine su planski ili prirodno oblikovani prostori zelenila formirani u svrhu uređenja prostora, odvajanja površina pojedinih namjena, sprječavanja nepovoljnog utjecaja na okoliš te zaštite i očuvanja okoliša, reljefa, nestabilnih padina, erozije, voda i potočnih dolina.“.

(2) Iza stavka 1. dodaju se stavci od 2. do 8. koji glase:

„(2) Unutar građevinskih područja naselja i izdvojenih dijelova građevinskog područja naselja označene su postojeće javne zelene površine (oznaka Z1) i zaštitne zelene površine (oznaka Z5), a kao osnovni ili prateći sadržaj mogu se formirati i na površinama drugih namjena.

(3) Javne zelene površine (oznaka Z1) uređuju se hortikulturno, stazama i urbanom opremom, namijenjene su kretanju, boravku i okupljanju ljudi, a unutar njih dozvoljeno je uređivati, postavljati i graditi:

* trgove, pješačke površine i šetnice
* biciklističke površine
* dječja igrališta
* urbanu i parkovnu opremu
* višenamjenske parkovne građevine (paviljoni, nadstrešnice i slično)
* sakralnu plastiku, skulpture i umjetničke instalacije
* manje sportsko-rekreacijske površine i igrališta na otvorenom
* manje infrastrukturne građevine i sanitarne čvorove
* privremene montažne građevine (kiosci, pozornice, tribine) koje se ne uračunavaju u postotak izgrađenosti te površine.

(4) Zaštitne zelene površine (oznaka Z5) predviđene su za uređenje i gradnju:

* svih građevina i instalacija koje služe za zaštitu
* pješačkih i biciklističkih površina
* urbane i parkovne opreme
* reklamnih panoa i informacijskih stupova
* medija za oglašavanje
* manjih infrastrukturnih građevina.

(5) Koeficijent izgrađenosti za trajne građevine, koje se grade unutar javne zelene površine i zaštitne zelene površine, iznosi najviše 0,1, a najveća etažna visina je prizemna, E=Pr, odnosno najveća visina pročelja iznosi V=4 m.

(6) Iznimno od stavka 5. ovoga članka, podzemne garaže mogu zauzimati do 50% javne zelene površine, a površina iznad garaže mora biti uređena, odnosno na njoj se mogu smjestiti sadržaji navedeni u stavku 3. ovoga članka.

(7) Reklamni panoi i informacijski stupovi mogu biti oglasne površine do 12 m2, a postavljaju se uz prometnice na način da:

* ne smanjuju prometnu preglednost i ne ugrožavaju sigurnost u prometu
* nisu u neposrednoj blizini kulturno-povijesnih vrijednosti
* su u skladu s posebnim propisima, posebnim uvjetima nadležnih tijela ili pravne osobe koja upravlja javnom cestom te odlukom nadležnog tijela jedinice lokalne samouprave.

(8) Ukoliko im je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija, mediji za oglašavanje izvode se sukladno odredbama članka 96.a te moraju zadovoljiti mjere zaštite od svjetlosnog onečišćenja iz poglavlja 8.7. ovih Odredbi.“.

(1) U članku 55. stavak 1. mijenja se i glasi:

„(1) Grob­lje je ograđeni prostor koji čine površine za ukop, površine i građevine za ispraćaj pokojnika, prometne površine i zelenilo te prateće funkcije za posjetite­lje grob­lja, zaposlene, servis i održava­nje.“.

(2) Iza stavka 1. dodaju se stavci od 2. do 10. koji glase:

„(2) Građevine i pripadajući prostori groblja su:

* oproštajni prostori (krematorij, mrtvačnica, oproštajna dvorana i pomoćne prostorije),
* pogonski, radni i službeni dio (prostor za prijem i odlaganje ljesova, prostor za službeno osoblje (administraciju), prostor za identifikaciju i opremanje pokojnika),
* prateće usluge za posjetitelje (prodaja cvijeća, svijeća, vijenaca, opreme i slično).

(3) Do izgradnje čvrstih građevina u funkciji pratećih usluga za posjetitelje na prostoru groblja moguća je postava kioska.

(4) Najveća etažna visina svih građevina je prizemna uz mogućnost gradnje podruma ili suterena, E=Po/S+Pr, a najveća visina pročelja iznosi V=4,5 m, osim specifičnih dijelova građevina poput zvonika koji mogu biti i veće visine.

(5) Groblje mora biti ograđeno, a ograda može biti žičana sa zelenilom, odnosno zidanim podnožjem i stupovima, oblikovana prema tradicijskim elementima lokalne arhitekture.

(6) Na groblju mora biti osiguran prostor za odlaganje otpada, koji treba biti zatvoren ili ograđen i to posebno za organski otpad (cvijeće, zelenilo i slično) i posebno za ostali kruti otpad (plastika, keramika i slično).

(7) Sve površine groblja moraju biti izvedene prema posebnim propisima kojima se osigurava pristupačnost i prilagodba za kretanje osoba s invaliditetom ili smanjene pokretljivosti.

(8) Ukoliko se pokaže potreba, širenje postojećih groblja dozvoljeno je i na susjedne čestice izvan građevinskog područja, odnosno na čestice poljoprivrednog tla isključivo osnovne namjene – ostalo obradivo tlo (oznaka P3).

(9) Formiranje novih groblja, rekonstrukcija, proširenje ili stavljanje van upotrebe postojećih groblja provodit će se sukladno ovom Planu i posebnim propisima.

(10) Uvjeti gradnje i uređenja prostora navedeni u ovom članku odnose se na groblja unutar svih građevinskih područja.“.

(1) U nazivu poglavlja ispod članka 55. koji glasi: „**2.2.8. Infrastrukturni koridori**“ riječ: „koridori“ zamjenjuje se riječju: „**sustavi**“.

(1) U članku 56. stavak 1. mijenja se i glasi:

„(1) Površine infrastrukturnih sustava unutar građevinskih područja naselja i izdvojenih dijelova građevinskog područja naselja obuhvaćaju prostore izuzete od gradnje radi provedbe prometne, komunalne, telekomunikacijske, energetske i vodnogospodarske infrastrukture, a koje su označene na kartografskim prikazima broj 1. „Korištenje i namjena površina“ i broj 2. „Infrastrukturni sustavi“ u mjerilu 1:25.000 te na kartografskim prikazima građevinskih područja naselja od broja 4.1. do broja 4.3. u mjerilu 1:5.000.“.

(2) Iza stavka 1. dodaju se stavci 2., 3. i 4. koji glase:

„(2) Unutar građevinskog područja naselja određena je površina infrastrukturnih sustava – vodnogospodarski sustav (oznaka IS8) u naselju Deklešanec na kojoj je dozvoljena gradnja vodnih građevina i uređenje površina namijenjenih za korištenje voda – građevine za vodoopskrbu, navodnjavanje i drugo zahvaćanje voda.

(3) Osim na površini iz stavka 2. ovoga članka, građevinu infrastrukturnih sustava moguće je, kao osnovnu ili prateću, graditi na površinama svih namjena unutar građevinskog područja u svrhu komunalnog uređenja prostora.

(4) Uvjeti gradnje i uređenja površina infrastrukturnih sustava određuje se prema posebnim propisima i poglavlju 5. ovih Odredbi, uz poštivanje mjera zaštite iz poglavlja 6. i 8. ovih Odredbi.“.

(1) Ispod članka 56. dodaje se naziv novog poglavlja i novi članak 56.a koji glase:

„**2.2.9. Mješovita namjena – zone klijeti i povremenog stanovanja**

**Članak 56.a**

(1) Izdvojeni dijelovi građevinskog područja naselja mješovite namjene – zone klijeti i povremenog stanovanja (oznaka M3) obuhvaćaju područja zatečene gradnje i područja planirana za daljnji razvoj prvenstveno u svrhu obavljanja poljoprivredne djelatnosti vezane uz vinogradarstvo i voćarstvo te povremenog stanovanja.

(2) Na površinama mješovite namjene – zone klijeti i povremenog stanovanja predviđa se građevine stavljati i u funkciju ugostiteljsko-turističkih djelatnosti vezanih uz ruralni turizam, odnosno prihvata i usluživanja posjetitelja te iznajmljivanja smještaja.

(3) Uvjeti gradnje i uređenja prostora za građevine na površinama mješovite namjene – zone klijeti i povremenog stanovanja propisani su u poglavlju 2.3.3. ovih Odredbi.“.

(1) Naziv poglavlja iznad članka 57. koji glasi: „**2.3. Izgrađene strukture izvan naselja**“ mijenja se i glasi: „**2.3. Gradnja izvan građevinskih područja naselja**“.

(1) U članku 57. stavci 1. i 2. mijenjaju se i glase:

„(1) Ovim Planom omogućena je gradnja i uređenje prostora izvan građevinskih područja naselja za:

* izdvojene dijelove građevinskih područja naselja mješovite namjene – zone klijeti i povremenog stanovanja, sukladno poglavlju 2.3.3. ovih Odredbi
* izdvojena građevinska područja izvan naselja gospodarske namjene – proizvodne i prehrambeno-prerađivačke, sukladno poglavlju 3.1. ovih Odredbi
* izdvojena građevinska područja gospodarske namjene – farme, sukladno poglavlju 3.2. ovih Odredbi
* izdvojena građevinska područja izvan naselja sportsko-rekreacijske namjene, sukladno poglavlju 3.3.1. i 4. ovih Odredbi
* izdvojena građevinska područja gospodarske, ugostiteljsko-turističke namjene, sukladno poglavlju 3.4.2. ovih Odredbi
* građevine prometnih i drugih infrastrukturnih sustava, sukladno poglavlju 5. ovih Odredbi
* građevine postupanja s otpadom na izdvojenim građevinskim područjima izvan naselja, sukladno poglavlju 7. ovih Odredbi
* djelatnosti na ostalim površinama izvan građevinskog područja.

(2) Ostalim površinama izvan građevinskog područja smatraju se površine navedene u članku 5. stavku 4. ovih Odredbi na kojima se mogu obavljati sljedeće djelatnosti:

* sport i rekreacija, sukladno poglavlju 2.3.2. ovih Odredbi
* poljoprivredne djelatnosti, sukladno poglavlju 2.3.4. ovih Odredbi
* šumarstvo i lovstvo, sukladno poglavlju 3.3. ovih Odredbi
* robinzonski turizam, sukladno poglavlju 3.4.3.ovih Odredbi
* gradnja sunčane elektrane, sukladno poglavlju 5.4.1. ovih Odredbi
* istraživanje ugljikovodika i geotermalnih voda, sukladno poglavlju 2.3.5. ovih Odredbi.“.

(2) Iza stavka 2. dodaje se stavak 3. koji glasi:

„(3) Sukladno Zakonu o prostornom uređenju, na ostalim površinama izvan građevinskog područja, može se planirati i izgradnja:

* infrastrukture
* građevina obrane
* građevina namijenjenih poljoprivrednoj proizvodnji
* građevina namijenjenih gospodarenju u šumarstvu i lovstvu
* istraživanje i eksploatacija mineralnih sirovina
* istraživanje i eksploatacija ugljikovodika, geotermalne vode, podzemno skladištenje plina i trajno zbrinjavanje ugljikova dioksida u geološkim strukturama
* reciklažnih dvorišta za građevinski otpad s pripadajućim postrojenjima, asfaltnih baza, betonara i drugih građevina u funkciji obrade mineralnih sirovina, unutar određenih eksploatacijskih polja
* golf igrališta i drugih sportsko-rekreacijskih igrališta na otvorenom s pratećim zgradama
* zahvata u prostoru za robinzonski smještaj smještajnog kapaciteta do 30 gostiju izvan prostora ograničenja, strogog rezervata, posebnog rezervata i nacionalnog parka
* stambenih i pomoćnih građevina za vlastite (osobne) potrebe na građevnim česticama od 20 ha i više i za potrebe seoskog turizma na građevnim česticama od 2 ha i više
* rekonstrukcija postojećih građevina
* građevina posjetiteljske infrastrukture u područjima zaštićenim prema posebnom zakonu kojim se uređuje zaštita prirode (informativni punkt, suvenirnica, sanitarni čvor i sl.)
* spomen obilježja s pripadajućom infrastrukturom.“.

(1) Naziv poglavlja ispod članka 57. koji glasi: „**2.3.1. Infrastrukturne građevine**“ mijenja se i glasi: „**2.3.1. Površina za gradnju sunčane elektrane**“.

(1) U članku 58. stavci 1. i 2. mijenjaju se i glase:

„(1) Na kartografskim prikazima broj 1. „Korištenje i namjena površina“ i broj 2. „Infrastrukturni sustavi“ u mjerilu 1:25.000 te na kartografskom prikazu broj 4.2. „Građevinska područja naselja: Fodrovec Riječki, Kolarec, Pofuki, Vukšinec Riječki“ u mjerilu 1:5.000, iscrtane su površine za gradnju sunčane elektrane (oznaka SE) koje se nalaze na području naselja Kolarec.

(2) Na površinama za gradnju sunčanih elektrana dozvoljena je gradnja sunčanih elektrana kao osnovnih građevina sukladno poglavlju 5.4. ovih Odredbi.“.

(2) U istom članku stavak 3. briše se.

(1) Naziv poglavlja ispod članka 58. koji glasi: „**2.3.2. Športsko-rekreacijske i ugostiteljsko-turističke građevine**“ mijenja se i glasi: „**2.3.2.** **Sport i rekreacija**“.

(1) U članku 59. stavci od 1. do 5. mijenjaju se i glase:

„(1) **Zona za sport i rekreaciju** nalazi se na području Kalničkog gorja (Bela Gorica, Reber, Pusta Barbara), a označena je aproksimativno točkastom oznakom R na kartografskom prikazu broj 1. „Korištenje i namjena površina“ u mjerilu 1:25.000.

(2) Za dio ovoga prostora koji je proglašen zaštićenim dijelom prirode (Značajni krajobraz Kalnik i Posebni botanički rezervat Mali Kalnik) i za koji se predviđa izrada prostornog plana područja posebnih obilježja (PPPPO Kalnik) potrebno je pridržavati se odredbi poglavlja 6. i 9. ovih Odredbi.

(3) Svi zahvati i gradnja na području Kalničkog gorja izvan obuhvata PPPPO Kalnik moraju biti u skladu s odredbama propisanim u poglavlju 3.3. ovih Odredbi odnosno u skladu sa Zakonom o šumama i posebnim propisima i odredbama poglavlja 8. ovih Odredbi.

(4) Na području Kalničkog gorja može se, sukladno posebnim propisima, odobriti osnivanje prava služnosti u svrhu obavljanja turističke djelatnosti ili sportsko rekreacijskog turizma uz prethodnu suglasnost nadležnog upravnog tijela regionalne samouprave, pri čemu je u tu svrhu dozvoljeno izvoditi zahvate navedene u članku 76.a ovih Odredbi.

(5) Uz postojeću planinarsku stazu predviđa se izgradnja planinarskog objekta za koji se primjenjuju uvjeti gradnje propisani za lovački dom sukladno poglavlju 3.3.1. ovih Odredbi.“.

(2) U istom članku stavci od 6. do 13. brišu se.

(1) Iza članka 59. dodaje se novi članak 59.a koji glasi:

„**Članak 59.a**

(1) Golf igrališta i druga sportsko-rekreacijska igrališta na otvorenom podrazumijevaju kompleks otvorenih sportskih ili rekreacijskih površina, igrališta, sportskih staza i borilišta funkcionalno vezanih za predjele manje prirodne i krajobrazne vrijednosti.

(2) Golf igrališta i druga sportsko-rekreacijska igrališta na otvorenom mogu se graditi izvan građevinskih područja, na površinama poljoprivrednog tla isključivo osnovne namjene – ostalo obradivo tlo (oznaka P3).

(3) Na površinama golf igrališta i drugih sportsko-rekreacijskih igrališta na otvorenom mogu se graditi pomoćne građevine i sadržaji nužni za sportske, odnosno rekreacijske aktivnosti te uređivati parkovi, dječja igrališta, odmorišta, prometne površine (interne kolne, pješačke i biciklističke, konjičke staze, parkirališta, punionice za električna vozila), te manje infrastrukturne građevine i uređaji potrebni za komunalno uređenje prostora, sve na način da se uklopi u karakteristike krajobraza.

(4) Uz osnovni sportsko-rekreacijski sadržaj mogu se graditi prateći sadržaji (ugostiteljski, zabavni, edukativni i slično), a građevinska (bruto) površina tih građevina iznosi najviše 200 m2.

(5) Izgrađenost zgradama u obuhvatu zahvata u prostoru sportsko-rekreacijskog igrališta iznosi najviše 4%, a najmanje 30% obuhvata mora biti uređeno kao parkovni nasad i prirodno zelenilo.

(6) Izgrađenost pratećim sadržajima u obuhvatu zahvata u prostoru golf igrališta određena je tako da koeficijent izgrađenosti iznosi najviše 0,02, a koeficijent iskoristivosti 0,05.

(7) Najveća etažna visina pratećih i pomoćnih zgrada iznosi E=Po/S+P, a maksimalna visina 4,5 m.“.

(1) Naziv poglavlja iznad članka 60. koji glasi: „**2.3.3. Zona mješovite namjene - M3 (zona klijeti i kuća za odmor)**“ mijenja se i glasi: „**2.3.3.** **Gradnja na površinama mješovite namjene – zone klijeti i povremenog stanovanja“**.

(1) U članku 60. stavci 1., 2. i 3. mijenjaju se i glase:

„(1) Na zasebnim građevnim česticama mješovite namjene – zone klijeti i povremenog stanovanja (oznaka M3) prvenstveno se predviđa kao osnovnu građevinu graditi:

* individualnu stambenu građevinu za stalno ili povremeno stanovanje
* poljoprivrednu građevinu – klijet ili spremište voća.

(2) Na površinama mješovite namjene – zone klijeti i povremenog stanovanja mogu se kao osnovne građevine na zasebnim građevnim česticama ili kao prateće građevine uz osnovnu građevinu graditi:

* građevine poslovne, ugostiteljsko-turističke namjene
* poljoprivredne građevine za preradu biljnih poljoprivrednih proizvoda u cijelosti ili pretežito vlastite proizvodnje (destilerija, vinarija, uljara i slično)
* građevine javne i društvene namjene – kulturne (izložbeno-muzejski prostori, galerije, edukacijski centri i sl.), vjerske (kapelice, raspela, pilovi i sl.), građevine za rad društvenih organizacija i udruga građana.

(3) Poslovna djelatnost koja se može obavljati u osnovnim ili pratećim građevinama može uključivati i trgovinu proizvoda koji su u cijelosti ili pretežito vlastite proizvodnje.“.

(2) Iza stavka 3. dodaju se stavci od 4. do 11. koji glase:

„(4) Građevina ugostiteljsko-turističke namjene, koja se gradi na površinama mješovite namjene – povremeno stanovanje, razvrstava se i kategorizira u skupine sukladno posebnim propisima, a ukoliko se u njoj nudi smještaj, njezin najveći dozvoljeni smještajni kapacitet iznosi 10 fiksnih kreveta.

(5) Na površinama mješovite namjene – povremeno stanovanje, na zasebnoj građevnoj čestici, kao osnovni sadržaj može se graditi i složena građevina ugostiteljsko-turističke namjene, koja može uključivati više smještajnih građevina, pri čemu njihov ukupni dozvoljeni smještajni kapacitet iznosi 20 fiksnih kreveta.

(6) U broj fiksnih kreveta ne uračunavaju se dodatni pomoćni kreveti osim ako drugačije nije propisano posebnim propisom vezanim uz pojedinu vrstu ugostiteljskog objekta.

(7) Na površinama mješovite namjene – zone klijeti i povremenog stanovanja mogu se kao osnovni sadržaj na zasebnoj građevnoj čestici ili kao prateći sadržaj uz osnovnu građevinu graditi i uređivati:

* površine za ekstenzivni uzgoj životinja
* poljoprivredne građevine bez izvora onečišćenja (staklenici, plastenici, spremišta)
* sportsko-rekreacijske površine i igrališta na otvorenom
* adrenalinski i ostali zabavni parkovi, usklađeni tematski, oblikovanjem, gradnjom i materijalima s karakterom prostora
* javne zelene površine
* sakralna plastika, paviljoni, vidikovci, nadstrešnice, odmorišta s postavljenom urbanom i parkovnom opremom
* privremena oprema za kulturne ili sportske manifestacije bez dugotrajnog i značajnog utjecaja na prostor
* prometne površine (kolne, biciklističke, pješačke i konjičke staze, parkirališta, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(8) Uz sportsko-rekreacijske površine i igrališta na otvorenom te adrenalinske i ostale zabavne parkove mogu se graditi pomoćne građevine i sadržaji nužni za sportske, odnosno rekreacijske aktivnosti te prateće građevine poslovne namjene za tihe i čiste djelatnosti – kompatibilne uslužne, ugostiteljske i turističke.

(9) Poljoprivredne građevine za uzgoj životinja dozvoljeno je graditi samo kao pomoćne, za vlastite potrebe ili kao dio turističke ponude, pri čemu se ukupan broj uvjetnih grla ograničava na 10.

(10) Ekstenzivni uzgoj životinja moguće je vršiti kao osnovnu ili prateću djelatnost, prema uvjetima propisanima u poglavlju 2.3.4.7. ovih Odredbi, pri čemu se broj uvjetnih grla ograničava na 30.

(11) Biljna poljoprivredna proizvodnja može se vršiti kao osnovna ili prateća djelatnost, a uvjeti gradnje i uređenja prostora za poljoprivredne građevine u njenoj funkciji propisani su u poglavlju 2.3.4.3. i 2.3.4.5. ovih Odredbi.“.

(1) U članku 61. stavak 1. mijenja se i glasi:

„(1) Ovim člankom propisuju se uvjeti gradnje i uređenja prostora za sve građevine na površinama mješovite namjene – zone klijeti i povremenog stanovanja, osim za poljoprivredne građevine – klijeti i spremišta voća za koje su posebni uvjeti propisani u poglavlju 2.3.4.4. ovih Odredbi.“.

(2) Iza stavka 1. dodaju se stavci od 2. do 7. koji glase:

„(2) Osnovna građevina se na površinama mješovite namjene – zone klijeti i povremenog stanovanja može graditi samo na slobodnostojeći način.

(3) Uz osnovnu građevinu dozvoljena je gradnja jednog ili više pratećih sadržaja te pomoćnih građevina u funkciji osnovne ili prateće građevine.

(4) Prateće i pomoćne građevine se u odnosu na osnovnu građevinu i međusobno mogu graditi prislonjene jedna na drugu ili odvojeno pri čemu njihova međusobna udaljenost iznosi najmanje 3 m.

(5) Za gradnju na površinama mješovite namjene – zone klijeti i povremenog stanovanja primjenjuju se sljedeći posebni uvjeti:

* koeficijent izgrađenosti iznosi najviše 0,3
* sportske i rekreacijske površine te igrališta na otvorenom ne uračunavaju se u zemljište pod građevinom
* građevinski pravac se određuje prema građevinskom pravcu susjednih građevina ili građevina na širem potezu istog prostora
* u slučaju nepovoljne konfiguracije terena kada građevinski pravac nije moguće odrediti prema uvjetima iz prethodnog podstavka, on se određuje prema najpovoljnijoj funkcionalnoj organizaciji građevne čestice i mogućnostima priključenja na prometnu površinu
* u slučaju gradnje složene građevine ugostiteljsko-turističke namjene građevinski pravac mora pratiti barem jedna od građevina iz sklopa, a razmještaj ostalih građevina određuje se prema najpovoljnijoj funkcionalnoj i prostornoj organizaciji čestice
* udaljenost od jedne bočne međe građevne čestice iznosi najmanje 3 m, a od ostalih najmanje 1 m
* prateće građevine mogu biti građene u pojasu iza osnovne građevine ili u pojasu gradnje osnovne građevine pri čemu moraju pratiti njen građevinski pravac
* pomoćne građevine lociraju se u pojasu iza osnovne građevine
* pomoćne građevine koje služe kao elementi uređenja građevne čestice (vrtni paviljoni, sjenice, fontane, roštilj, dječja igrala i slično) mogu se locirati i u pojasu osnovne građevine, a najmanje 3,0 m od linije regulacije
* najveća etažna visina osnovne građevine je prizemna uz mogućnost gradnje podruma ili suterena te potkrovlja, E=Po/S+Pr+Pk, a najveća visina pročelja iznosi V=6 m
* najveća etažna visina pomoćnih i pratećih građevina je prizemna uz mogućnost gradnje podruma ili suterena, E=Po/S+Pr, a najveća visina pročelja iznosi V=4,5 m
* ukoliko se građevine grade na kosom terenu visina pročelja građevine mjeri se od najviše kote konačno uređenog terena
* krovovi moraju biti izvedeni kao kosi, a dozvoljeno je graditi krovne kućice karakteristične za tradicijsku gradnju tog prostora
* međusobni razmak građevina na susjednim građevnim česticama iznosi najmanje 4 m,
* najmanje 20% površine čestice mora biti ozelenjeno ili u prirodnom terenu
* građevna čestica mora imati osigurano priključenje na prometnu površinu najmanje širine 3 m
* potrebna parkirališna mjesta osiguravaju se sukladno normativima iz članka 31. stavka 2. ovih Odredbi
* sve zahvate niskogradnje (pristupe i parkirališta), osim glavnog pristupnog puta, treba izvesti u materijalima i na način primjeren okolišu (tlakavci, šljunak, kamen i slično).

(6) Za gradnju unutar etnološke zone u Deklešancu primjenjuju se mjere zaštite prirodnih vrijednosti i kulturne baštine, sukladno poglavljima 6.2.1. i 6.3.1.3.1. ovih Odredbi, a osim uvjeta gradnje i uređenja prostora propisanih stavkom 5. ovoga članka, posebno se propisuje najveća etažna visina građevina kao prizemna uz mogućnost gradnje podruma ili suterena, E=Po/S+Pr i najveća visina pročelja V=4,5 m te se za gradnju ili oblaganje vanjskih zidova trebaju koristiti tradicionalni materijali, drvo i kamen.

(7) U slučaju postojeće gradnje čije visine te udaljenosti od međa i građevina na susjednim građevnim česticama nisu u skladu s propisanim uvjetima iz stavka 5. ovoga članka, dopušta se rekonstrukcija na način da se nova gradnja izvodi sukladno propisanim uvjetima, a ukoliko to nije moguće da se minimalno zadrže trenutne visine i udaljenosti.“.

(1) U članku 62., iza stavka 1., dodaje se stavak 2. koji glasi:

„(2) Iznimno, dimenzije građevnih čestica mogu biti i manje od propisanih stavkom 1. ovoga članka u slučaju građevne čestice na kojoj se nalazi postojeća građevina te neizgrađene građevne čestice interpolirane između dvije ili više izgrađenih čestica.“.

(2) Dosadašnji stavak 2. postaje stavak 3. mijenja se i glasi:

„(3) Na površinama mješovite namjene – zone klijeti i povremenog stanovanja nije dozvoljena gradnja građevina na poluugrađeni način u odnosu na građevine na susjednim građevnim česticama.“.

(3) Iza stavka 3. dodaje se stavak 4. koji glasi:

„(4) Gradnja građevina na ugrađeni način dozvoljena je u slučaju rekonstrukcije postojeće tradicijske gradnje u nizu i nove gradnje koja oblikovno, konstruktivno, materijalima i smještajem na građevnoj čestici imitira takvu postojeću tradicijsku gradnju.“.

(1) Naziv poglavlja ispod članka 62. koji glasi: „**2.3.4.1. Stambeno-gospodarski sklopovi (farme):**“ briše se.

(1) U članku 63. stavak 1. mijenja se i glasi:

„(1) Poljoprivredno gospodarstvo je funkcionalno povezana grupa građevina prvenstveno namijenjena poljoprivrednoj proizvodnji, koja se u pravilu izgrađuje izvan građevinskog područja, na lokaciji koja u odnosu na vrstu proizvodnje i ekološke čimbenike neće ugrožavati ili biti ugrožena od okolne gradnje, u skladu s ovim Planom te uvjetima iz posebnih propisa.“.

(2) Iza stavka 1. dodaju se stavci 2. i 3. koji glase:

„(2) Poljoprivredno gospodarstvo, s obzirom na vrstu poljoprivredne proizvodnje, dijelimo na:

* poljoprivredno gospodarstvo biljne proizvodnje i
* poljoprivredno gospodarstvo za uzgoj životinja – farma.

(3) Poljoprivredna gospodarstva se mogu graditi izvan građevinskog područja, na površinama poljoprivrednog tla isključivo osnovne namjene – ostalo obradivo tlo (oznaka P3), osim unutar prostornih međa zaštićenih kulturnih dobara te u zoni ekspozicije podno Malog Kalnika.“.

(1) U članku 64. stavci 1., 2. i 3. mijenjaju se i glase:

„(1) U sklopu poljoprivrednog gospodarstva mogu se, uz osnovne poljoprivredne građevine, odnosno otvorene površine za uzgoj biljaka i/ili životinja, graditi i sljedeće prateće i pomoćne građevine:

* individualna slobodnostojeća stambena građevina za potrebe stanovanja vlasnika i zaposlenika
* građevine gospodarske namjene za proizvodnju, odnosno preradu, skladištenje i distribuciju proizvoda koji su u cijelosti ili pretežito proizvedeni na vlastitom poljoprivrednom gospodarstvu
* stambeno-poslovna ili poslovna građevina za ugostiteljstvo, turizam i trgovinu, odnosno pružanje ugostiteljskih i turističkih usluga na poljoprivrednom gospodarstvu te prodaju poljoprivrednih proizvoda koji su u cijelosti ili pretežito proizvedeni na vlastitom poljoprivrednom gospodarstvu
* građevine i postrojenja za korištenje obnovljivih izvora energije i kogeneracije koji kao gorivo koriste goriva iz biomase
* geotermalne bušotine s pripadajućim postrojenjem u svrhu grijanja u poljoprivredi (za zagrijavanje staklenika, plastenika, i slično)
* pomoćne građevine u funkciji osnovne ili prateće namjene
* manje infrastrukturne građevine i infrastrukturni vodovi potrebni za komunalno uređenje prostora.

(2) Površina zemljišta za gradnju i smještaj građevina iz stavka 1. ovoga članka utvrđuju se u skladu s potrebama tehnologije pojedine vrste poljoprivredne djelatnosti te predviđenim kapacitetom poljoprivrednog gospodarstva, pri čemu se mora osigurati funkcionalna povezanost i dovoljna međusobna udaljenost svih građevina.

(3) Minimalna površina građevne čestice poljoprivrednog gospodarstva iznosi 2000 m2.“.

(2) Iza stavka 3. dodaju se stavci od 4. do 9. koji glase:

„(4) Koeficijent izgrađenosti građevne čestice poljoprivrednog gospodarstva iznosi najviše 0,7.

(5) Najveća etažna visina građevina je prizemna s mogućnošću gradnje podruma ili suterena i potkrovlja, E=Po/Su+Pr+Pk, najviša visina pročelja iznosi V=6 m, a iznimno i više za pojedine građevine ili dijelove građevine u kojima proizvodno-tehnološki proces to zahtijeva (silosi, sušare i slično).

(6) Najmanja udaljenost građevina od međa susjednih čestica iznosi 3 m.

(7) Građevna čestica mora imati osigurano priključenje na prometnu površinu najmanje širine 5,5 m.

(8) Najmanje 20% površine građevne čestice mora biti ozelenjeno ili uređeno kao zelena površina.

(9) Prilikom gradnje građevina poljoprivrednog gospodarstva nužno je zadovoljiti sve standarde definirane posebnim propisima, oblikovanje građevina preporuča se uskladiti s tradicijskim elementima prostora, a dozvoljen je i suvremeniji pristup gradnji.“.

(1) Ispod članka 64. dodaje se naziv novog poglavlja i novi članak 64.a koji glase:

„**2.3.4.1. Poljoprivredno gospodarstvo biljne proizvodnje**

**Članak 64.a**

(1) Poljoprivredno gospodarstvo biljne proizvodnje je sklop osnovnih poljoprivrednih građevina i poljoprivrednog zemljišta za biljnu poljoprivrednu proizvodnju te dozvoljenih pratećih građevina, iz članka 64. stavka 1. ovih Odredbi, koji zajedno čine funkcionalnu cjelinu.

(2) Poljoprivredno gospodarstvo biljne proizvodnje se može graditi izvan građevinskog područja, na površinama poljoprivrednog tla isključivo osnovne namjene - ostalo obradivo tlo (oznaka P3).

(3) Posjed temeljem kojeg se može osnovati poljoprivredno gospodarstvo biljne proizvodnje uključuje sve čestice osnovnog poljoprivrednog zemljišta (vlastito poljoprivredno zemljište, zakup državnog zemljišta, zakup privatnog zemljišta) te građevnu česticu predviđenu za gradnju pratećih i pomoćnih građevina.

(3) Poljoprivredno gospodarstvo biljne proizvodnje može se osnovati ukoliko posjednik raspolaže s najmanje 1 ha osnovnog poljoprivrednog zemljišta, na kojem nije dozvoljeno graditi prateće građevine, a pod kojim se smatra obradivo zemljište (oranica za uzgoj povrtlarskih kultura, zemljište u staklenicima i plastenicima) i trajni nasadi vinograda, voćnjaka, ljekovitog i ukrasnog bilja (kulture koje su na jednoj površini više od 3 godina).

(4) Građevine poljoprivrednog gospodarstva biljne proizvodnje smještaju se na udaljenosti od najmanje 50 m od građevinskog područja naselja i izdvojenih dijelova građevinskog područja naselja, a od kategoriziranih javnih cesta 30 m.“.

(1) Naziv poglavlja iznad članka 65. koji glasi: „**2.3.4.2. Gospodarske građevine za uzgoj životinja (tovilišta)**“ mijenja se i glasi: „**2.3.4.2. Poljoprivredna gospodarstva za uzgoj životinja – farme**“.

(1) U članku 65. stavci od 1. do 5. mijenjaju se i glase:

„(1) Poljoprivredno gospodarstvo za uzgoj životinja - farma je objekt ili, u slučaju držanja životinja na otvorenom, mjesto na kojemu životinje borave i/ili se uzgajaju ili drže, a može se graditi:

* izvan građevinskog područja, na površinama poljoprivrednog tla isključivo osnovne namjene - ostalo obradivo tlo (oznaka P3) te
* unutar izdvojenog građevinskog područja izvan naselja, na površinama gospodarske namjene – farma (oznaka I3).

(2) Minimalni broj uvjetnih grla temeljem kojeg se može dozvoliti izgradnja poljoprivrednih građevina za uzgoj životinja na farmama iznosi 20 uvjetnih grla za kopitare i papkare, odnosno 10 uvjetnih grla za perad i kuniće.

(3) Gospodarske građevine za uzgoj životinja izvan građevinskog područja mogu se graditi na sljedećim minimalnim udaljenostima od građevinskog područja, te državnih, županijskih i lokalnih cesta:

|  |  |  |  |  |
| --- | --- | --- | --- | --- |
| BROJ UVJETNIH GRLA | MINIMALNA UDALJENOST (m) | | | |
| OD GRAĐEVINSKIH PODRUČJA | OD  DRŽAVNE  CESTE | OD ŽUPANIJSKE  CESTE | OD  LOKALNE  CESTE |
| 10 - 50 | 30 | 50 | 30 | 10 |
| 51 - 100 | 50 | 60 | 40 | 15 |
| 101 - 200 | 100 | 75 | 50 | 20 |
| 201 - 300 | 150 | 100 | 60 | 30 |
| 301 - 1000 | 200 | 150 | 70 | 40 |
| preko 1000 | 300 | 200 | 100 | 50 |

(4) U sklopu poljoprivrednog gospodarstva za uzgoj životinja obavezno je postavljati uređaje za zbrinjavanje otpadnih voda, sukladno posebnim propisima i prethodnim uvjetima, odnosno obavezan je predtretman otpadnih voda prije njihova puštanja u sustav javne odvodnje.

(5) Otpadne vode nije dozvoljeno ispuštati u vodotoke – potoke i otvorene kanale, a moguće ih je sakupljati u zatvorene sabirnike te sadržaj (ako se ne koristi u bioplinskim postrojenjima) odvoziti na poljoprivredne površine, prema posebnim propisima, odnosno prema odredbama Odluke o komunalnom redu na području Općine.“.

(2) U istom članku stavci 6. i 7. brišu se.

(1) Naziv poglavlja ispod članka 65. koji glasi: „**2.3.4.3. Ostale poljoprivredne i gospodarske građevine:**“ mijenja se i glasi: „**2.3.4.3. Pomoćne poljoprivredne građevine i oprema**“.

(1) U članku 66. stavci 1. i 2. mijenjaju se i glase:

„(1) Pomoćne poljoprivredne građevine i oprema mogu biti: spremišta, cisterne za vodu, bunar, agrometeorološka stanica, oprema za dugogodišnje nasade i rasadnike ukrasnog bilja te voćnog i vinogradarskog sadnog materijala, sabirališta mlijeka, protugradna mreža sa potkonstrukcijom, prozračna ograda sa stupovima bez trakastog temeljenja, kanal za sakupljanje voda, poljski put do 5 m širine i slično.

(2) Pomoćne poljoprivredne građevine – spremišta (spremišta alata, strojeva i poljoprivrednih proizvoda) mogu se graditi na poljoprivrednom zemljištu čija površina iznosi najmanje 1000 m2 i na kojemu postoji trajni nasad, pri čemu njihova površina iznosi najviše 20 m2.“.

(2) Iza stavka 2. dodaju se stavci od 3. do 8. koji glase:

„(3) Dozvoljena površina pomoćne poljoprivredne građevine – spremišta povećava se za po 20 m2 za svakih 1000 m2 više površine poljoprivrednog zemljišta s trajnim nasadom.

(4) Najveća etažna visina građevina je prizemna, E=Pr, a najveća visina pročelja iznosi V=4 m.

(5) Udaljenost građevine od granica posjeda iznosi najmanje 1 m, a udaljenost od građevina na susjednim česticama najmanje 4 m.

(6) Pomoćne poljoprivredne građevine – spremišta preporuča se oblikovno i materijalima uskladiti s lokalnom graditeljskom tradicijom.

(7) Zemljište koje je služilo kao osnova za utvrđivanje uvjeta za izgradnju pomoćne poljoprivredne građevine - spremišta ne može se parcelirati na dijelove koji veličinom ili s obzirom na uvjete propisane za smještaj građevina nisu u skladu s ovim Odredbama.

(8) Pomoćne poljoprivredne građevine - spremišta i oprema se ne mogu izgrađivati na području posebnih uvjeta ograničenja (inundacijski prostor, kulturno-povijesne vrijednosti, zaštićeni dijelovi prirode, zaštitna područja, vodocrpilišta, infrastrukturni koridori i slično), izuzev u skladu s posebnim uvjetima nadležnih tijela.“.

(1) Ispod članka 66. dodaje se naziv novog poglavlja koji glasi: „**2.3.4.4. Poljoprivredne građevine – klijeti i spremišta voća**“.

(1) U članku 66.a stavci od 1. do 6. mijenjaju se i glase:

„(1) Poljoprivredne građevine - klijeti i spremišta voća su građevine u funkciji postojećeg nasada vinograda ili voćnjaka namijenjene prvenstveno za čuvanje poljoprivrednih strojeva, alata i proizvoda, a dio građevine može se koristiti i za boravak ljudi.

(2) Poljoprivredne građevine - klijeti i spremišta voća mogu se graditi:

* unutar izdvojenih dijelova građevinskog područja naselja, na površinama mješovite namjene – zone klijeti i povremenog stanovanja (oznaka M3) te
* izvan građevinskog područja, na površinama poljoprivrednog tla isključivo osnovne namjene - ostalo obradivo tlo (oznaka P3).

(3) Površina vinograda ili voćnjaka uz koji se gradi poljoprivredna građevina – klijet ili spremište voća iznosi najmanje 200 m2.

(4) Poljoprivredne građevine – klijeti i spremišta voća mogu se graditi prema sljedećim uvjetima za minimalnu površinu građevne čestice:

* minimalna površina građevne čestice treba iznositi 500 m2 za gradnju klijeti ili spremišta voća najveće tlocrtne površine 60 m2
* minimalna površina građevne čestice treba iznositi 1000 m2 za gradnju klijeti ili spremišta voća najveće tlocrtne površine 80 m2
* površina klijeti ili spremišta voća na česticama većim od 1000 m2 može se uvećati za po 20 m2 za svakih 1000 m2 površine čestice.

(5) Dio osnovne građevine klijeti ili spremišta voća može se namijeniti za prateću ugostiteljsku djelatnost.

(6) Uz poljoprivredne građevine – klijeti i spremišta voća dozvoljena je gradnja pomoćnih građevina, pri čemu ukupna tlocrtna površina gradnje iznosi najviše za po 20 m2 više od površina propisanih stavkom 4. ovoga članka.“.

(2) U istom članku stavak 7. briše se.

(1) U članku 67. stavci 1., 2. i 3. mijenjaju se i glase:

„(1) Osnovna poljoprivredna građevina – klijet ili spremište voća može se graditi kao slobodnostojeća građevina u odnosu na građevine na susjednim građevnim česticama.

(2) Iznimno se poljoprivredne građevine – klijeti i spremišta voća mogu graditi i kao poluugrađene ili ugrađene građevine na međi susjednih čestica, ukoliko se radi o rekonstrukciji postojeće takve gradnje ili ako se sporazumno zatraži izdavanje uvjeta za gradnju na svim susjednim česticama vinograda, odnosno voćnjaka.

(3) Za gradnju poljoprivrednih građevina – klijeti i spremišta voća primjenjuju se sljedeći posebni uvjeti:

* građevinski pravac se određuje prema građevinskom pravcu susjednih građevina ili građevina na širem potezu istog prostora
* u slučaju nepovoljne konfiguracije terena kada građevinski pravac nije moguće odrediti prema uvjetima iz prethodnog podstavka, on se određuje prema najpovoljnijoj funkcionalnoj organizaciji građevne čestice i mogućnostima priključenja na prometnu površinu
* udaljenost od jedne bočne međe građevne čestice iznosi najmanje 3 m, a od ostalih najmanje 1 m
* pomoćne građevine lociraju se u pojasu iza osnovne građevine
* najveća etažna visina svih građevina je prizemna uz mogućnost gradnje podruma ili suterena, E=Po/S+Pr, a najveća visina pročelja iznosi V=4,5 m
* ukoliko se građevine grade na kosom terenu visina pročelja građevine mjeri se od najviše kote konačno uređenog terena
* krovovi moraju biti izvedeni kao kosi, a dozvoljeno je graditi krovne kućice karakteristične za tradicijsku gradnju tog prostora,
* međusobna udaljenost građevina na vlastitoj građevnoj čestici iznosi najmanje 3 m
* međusobni razmak građevina na susjednim građevnim česticama iznosi najmanje 4 m
* najmanje 20% površine čestice mora biti ozelenjeno ili u prirodnom terenu
* sve zahvate niskogradnje (pristupe i parkirališta), osim glavnog pristupnog puta, treba izvesti u materijalima i na način primjeren okolišu (tlakavci, šljunak, kamen i slično).“.

(2) Iza stavka 3. dodaje se stavak 4. koji glasi:

„(4) U slučaju postojeće gradnje čije visine te udaljenosti od međa i građevina na susjednim građevnim česticama nisu u skladu s propisanim uvjetima iz stavka 3. ovoga članka, dopušta se rekonstrukcija na način da se nova gradnja izvodi sukladno propisanim uvjetima, a ukoliko to nije moguće da se minimalno zadrže trenutne visine i udaljenosti.“.

(1) Ispod članka 67. dodaje se naziv novog poglavlja koji glasi: „**2.3.4.5. Staklenici i plastenici**“.

(1) U članku 68. stavci od 2. do 5. mijenjaju se i glase:

„(2) Staklenici i plastenici koji se grade kao pomoćne građevine na građevnoj čestici stambene namjene ili mješovite namjene – zone klijeti i povremenog stanovanja mogu biti do 600 m2 tlocrtne površine i smatraju se privremenim građevinama (ne uračunava se u postotak izgrađenosti građevne čestice).

(3) Staklenici i plastenici se mogu, na površinama stambene i mješovite namjene – zone klijeti i povremenog stanovanja, graditi i kao osnovne građevine pri čemu se uračunavaju u postotak izgrađenosti čestice i uz njih je moguće graditi samo prateće sadržaje iz stavka 7. ovoga članka.

(4) Staklenici i plastenici površine veće od 600 m2 sa pratećim sadržajima u pravilu se grade izvan građevinskog područja, na površinama poljoprivrednog tla isključivo osnovne namjene - ostalo obradivo tlo (oznaka P3).

(5) Udaljenost plastenika ili staklenika te njihovih pratećih sadržaja od ruba susjednih čestica ne može biti manja od 1,0 m a udaljenost od građevina na susjednim česticama iznosi najmanje 4 m.“.

(2) Iza stavka 5. dodaju se stavci 6. i 7. koji glase:

„(6) Ukoliko se staklenici i plastenici grade kao osnovni sadržaj najveći koeficijent izgrađenosti građevne čestice iznosi 0,8, a njihova visina i širina određuju se ovisno o kulturi koja se uzgaja, tehnologiji uzgoja te sukladno posebnim propisima.

(7) Prateći sadržaji staklenika i plastenika (bazeni, cisterne za vodu, skladište sadnog materijala i gnojiva, spremišta alata, hladnjača i druge građevine koje su sastavni dio tehničko – tehnološkog procesa u preradi ili proizvodnji poljoprivrednih proizvoda) čine najviše 30% građevinske bruto površine svih građevina, njihova etažna visina je prizemna, E=Pr, a najveća visina pročelja iznosi V=4 m.“.

(1) Ispod članka 68. dodaje se naziv novog poglavlja koji glasi: „**2.3.4.6. Ribnjaci**“.

(1) U članku 69. iza stavka 2. dodaju se stavci od 3. do 10. koji glase:

„(3) Udaljenost ribnjaka od susjednih čestica mora biti takva da ne utječe na vodni režim susjednog obradivog zemljišta.

(4) Materijal koji nastaje prilikom iskopa bazena ribnjaka potrebno je, u pravilu, deponirati uz lokaciju ribnjaka, odnosno iskoristiti ga za uređenje okolnog prostora, kako bi se po prestanku njegovog korištenja iskoristio za sanaciju iskopa.

(5) U kontaktnoj zoni ribnjaka dozvoljeno je izvoditi radove za potrebe gospodarenja ribnjakom te zahvate koji se ne smatraju građenjem, poput uređivanja pristupnih putova i šetnica, postavljanja stolova, klupa i nadstrešnica u materijalima primjerenim okolišu te graditi pomoćne građevine u funkciji rekreacijskog ribolova.

(6) Pod pomoćnim građevinama podrazumijevaju se građevine za potrebe uzgoja i skladištenja (spremišta alata, vozila, čamaca i slično) čija građevinska bruto površina (GBP) iznosi najviše 20m2/100m2 površine ribnjaka (vodne površine).

(7) Građevine moraju biti smještene neposredno uz ribnjake (vodnu površinu), a gradnja je moguća i na platformama na vodnoj površini ribnjaka.

(8) Najveća etažna visina pomoćnih građevina je prizemna, E=Pr, odnosno najveća visina pročelja iznosi V=4 m.

(9) Udaljenost pomoćne građevine od granice zemljišta ne može biti manja od 1 m, a udaljenost od građevina na susjednim česticama iznosi najmanje 4 m.

(10) Oblikovanje građevina preporuča se uskladiti s lokalnom graditeljskom tradicijom.“.

(1) Ispod članka 69. dodaje se naziv novog poglavlja i novi članci 69.a, 69.b., 69.c i 69.d s pripadajućim nazivima poglavlja koji glase:

„**2.3.4.7. Ekstenzivan uzgoj životinja**

**Članak 69.a**

(1) Ekstenzivan uzgoj životinja, odnosno uzgoj životinja na otvorenom, može se vršiti:

* unutar izdvojenih dijelova građevinskog područja naselja, na površinama mješovite namjene – zone klijeti i povremenog stanovanja (oznaka M3),
* unutar izdvojenog građevinskog područja izvan naselja gospodarske namjene – farme (oznaka I3),
* izvan građevinskog područja, na površinama poljoprivrednog tla isključivo osnovne namjene - ostalo obradivo tlo (oznaka P3).

(2) Za potrebe ekstenzivnog uzgoja životinja mogu se graditi građevine i oprema namijenjena držanju životinja poput: nadstrešnica za sklanjanje životinja i/ili stočne hrane s prostorom zaklonjenim od vjetra i zatvorenim s najviše 3 strane bez poda i instalacija te ograde, pojila, bunari, lagune i slično.

(3) Građevine za potrebe ekstenzivnog uzgoja životinja mogu se graditi na poljoprivrednom zemljištu čija površina iznosi najmanje 500 m2, pri čemu njihova površina iznosi najviše 20 m2, a dozvoljena površina povećava se za po 20 m2 za svakih 1000 m2 više površine za ekstenzivni uzgoj životinja.

(4) Najveća etažna visina građevina je prizemna, E=Pr, a najveća visina pročelja iznosi V=4 m.

(5) Udaljenost građevina od granice zemljišta ne može biti manja od 1 m, a udaljenost od građevina na susjednim česticama iznosi najmanje 4 m.

(6) Udaljenost površina za ekstenzivni uzgoj životinja od građevinskih područja i prometnica određuje se prema uvjetima propisanima za poljoprivredno gospodarstvo za uzgoj životinja – farma, sukladno članku 65. ovih Odredbi.

(7) Iznimno od stavka 6. ovoga članka, površine za ekstenzivni uzgoj životinja mogu se nastavljati na građevinsko područje ukoliko se formiraju kao nastavak postojećeg poljoprivrednog gospodarstva unutar građevinskog područja, pri čemu moraju biti od javnih cesta i groblja udaljeni najmanje 20 m.

**2.3.5. Površine za istraživanje i eksploataciju ugljikovodika i geotermalnih voda te potencijalnih geoloških struktura prikladnih za podzemno skladištenje plina ili trajno zbrinjavanje ugljikova dioksida**

**Članak 69.b**

(1) Na području obuhvata Prostornog plana, sukladno posebnim propisima iz područja istraživanja i eksploatacije ugljikovodika, definiran je istražni prostor ugljikovodika „Sjeverozapadna Hrvatska - 05“, koji je prikazan na kartografskom prikazu broj 3. „Uvjeti korištenja, uređenja i zaštite prostora“ u mjerilu 1:25.000.

(2) Prostor čitave Općine Gornja Rijeka nalazi se unutar istražnog prostora ugljikovodika „Sjeverozapadna Hrvatska - 05“ (SZH-05), na kojem je dozvoljeno istraživanje ugljikovodika i geotermalnih voda te postojanja potencijalnih geoloških struktura prikladnih za podzemno skladištenje plina ili trajno zbrinjavanje ugljikova dioksida.

(3) Unutar istražnog prostora ugljikovodika dozvoljeno je provoditi istražne i ocjenske radove i djelatnosti sa svrhom utvrđivanja postojanja, položaja i oblika ležišta ugljikovodika i geotermalnih voda, njihovu količinu i kakvoću te uvjete eksploatacije odnosno radove i ispitivanja kojima je svrha utvrditi mogućnost podzemnog skladištenja plina i trajnog zbrinjavanja ugljikova dioksida u geološkim strukturama, kao i uvjete eksploatacije, sve u skladu s posebnim propisima iz područja istraživanja i eksploatacije ugljikovodika, zaštite okoliša, zaštite prirode, prostornog uređenja i gradnje te uz poštivanje odredbi ovog Prostornog plana i planova nižeg reda na području kojih se provodi zahvat.

(4) Nakon provedenih istražnih radova, u slučaju pozitivnih rezultata i komercijalnog otkrića ugljikovodika, unutar istražnog prostora „Sjeverozapadna Hrvatska - 05“ moguće je osnivanje eksploatacijskih polja ugljikovodika.

(5) Na području Općine Gornja Rijeka za sada nema utvrđenih istražnih prostora kao ni eksploatacijskih polja geotermalnih voda.

(6) Istraživanje geotermalnih voda radi utvrđivanja rezervi geotermalnih voda može se provoditi na čitavom području Općine Gornja Rijeka.

(7) Nakon provedenih istražnih radova, u slučaju pozitivnih rezultata i komercijalnog otkrića količine i kakvoće rezervi, unutar istražnog prostora „Sjeverozapadna Hrvatska - 05“ moguće je osnivanje eksploatacijskih polja geotermalnih voda.

(8) Uvjeti smještaja i gradnje naftno-rudarskih objekata i postrojenja kao i izvođenja naftno-rudarskih radova u svrhu istraživanja i eksploatacije ugljikovodika i geotermalnih voda određeni su u poglavlju 3.5. ovih odredbi.

**2.3.6. Ostala gradnja izvan građevinskih područja**

**2.3.6.1. Spomenička i sakralna obilježja**

**Članak 69.c**

(1) Spomenička ili sakralna obilježja kao što su kapelice, raspela i slično mogu se izvoditi, sukladno odluci nadležnog tijela jedinice lokalne samouprave te prema propisima kojima se uređuje komunalno gospodarstvo, na javnoj površini, uz ceste i puteve, na način da ne ometaju preglednost na njima i ne ugrožavaju promet.

(2) Najveća tlocrtna površina ovih građevina iznosi 12 m2, a najveća visina pročelja V=4 m, odnosno visina može biti i veća uz izjavu ovlaštenog inženjera građevinarstva da spomeničko, odnosno sakralno obilježje ispunjava temeljni zahtjev mehaničke otpornosti i stabilnosti.

(3) Ove građevine moraju se svojim oblikovanjem i korištenim materijalima uklapati u prostor u kojem se izvode.

**2.3.6.2. Gradnja uz prometnice**

**Članak 69.d**

(1) Sukladno posebnim propisima uz prometnice se omogućava gradnja građevina za potrebe održavanja cesta i pružanja usluga vozačima i putnicima:

* benzinskih postaja s pratećim sadržajima
* odmorišta s pratećim sadržajima (pratećim sadržajima uz odmorišta podrazumijevaju se samo sanitarni objekti)
* cestarskih kućica, odlagališta opreme, parkirališta i sličnog u funkciji održavanja cesta.

(2) Izgradnja benzinskih postaja s pratećim sadržajima (trgovački i ugostiteljski sadržaji, praonice, sanitarije), treba biti koncipirana tako da:

* se osigura sigurnost svih sudionika u prometu
* površina građevne čestice iznosi minimalno 600 m2
* najveći koeficijent izgrađenosti građevne čestice iznosi 0,6
* najveća etažna visina građevina je prizemna E=Pr+Pk, a najveća visina pročelja iznosi V=6 m
* krov može biti izveden kao ravni ili kosi nagiba do 30°
* parkirališne površine potrebno je dimenzionirati prema normativima iz članka 31. stavka 2. ovih Odredbi koji su određeni za trgovačke i ugostiteljske djelatnosti.“.

(1) U članku 70. stavak 1. mijenja se i glasi:

„(1) Prostornim planom osigurani su uvjeti za smještaj gospodarskih sadržaja i to:

* u građevinskim područjima naselja i izdvojenim dijelovima građevinskih područja naselja
* u izdvojenim građevinskim područjima izvan naselja
* na ostalim površinama izvan građevinskog područja.“.

(1) Članak 71. mijenja se i glasi:

„(1) Građevine gospodarske namjene, za poslovne, proizvodne i servisne djelatnosti iz članka 19. ovih Odredbi, predviđa se unutar građevinskog područja prvenstveno graditi na površinama:

* gospodarske, proizvodne namjene
* gospodarske, prehrambeno-prerađivačke namjene
* gospodarske, ugostiteljsko-turističke namjene.

(2) Osim na površinama navedenim u stavku 1. ovoga članka, građevine gospodarske namjene mogu se unutar građevinskog područja, sukladno općim i posebnim uvjetima gradnje i uređenja prostora, graditi kao osnovne ili prateće i na površinama:

* gospodarske namjene – farma, sukladno poglavlju 3.2. ovih Odredbi
* stambene namjene, sukladno članku 72. i 73. ovih Odredbi
* mješovite namjene – zone klijeti i povremenog stanovanja, sukladno poglavlju 2.3.3. ovih Odredbi
* društvenih djelatnosti sukladno poglavlju 4. ovih Odredbi.“.

(1) U članku 72. stavci 1. i 2. mijenjaju se i glase:

„(1) Građevine gospodarske namjene mogu se graditi kao osnovne ili prateće unutar građevinskog područja naselja i izdvojenih dijelova građevinskog područja naselja stambene namjene, ukoliko razinom buke i emisijom u okoliš, sukladno posebnim propisima, ne smetaju okolini i ne umanjuju uvjete stanovanja, rada i boravka na vlastitim i susjednim građevnim česticama.

(2) Na površinama stambene namjene mogu se kao osnovni sadržaj na zasebnim građevnim česticama graditi i uređivati građevine gospodarske namjene za:

* poslovne, tihe i čiste djelatnosti
* bučne i potencijalno opasne djelatnosti – obrtničke radionice, servisne djelatnosti, trgovina na veliko.“.

(2) Iza stavka 2. dodaju se stavci od 3. do 7. koji glase:

„(3) Na površinama stambene namjene, uz osnovnu građevinu gospodarske namjene, mogu se kao prateći sadržaj graditi i uređivati:

* dodatna građevina gospodarske namjene iz stavka 2. ovoga članka
* zaštitne zelene površine
* prometne površine (kolne, pješačke i biciklističke površine, parkirališta, garaže, punionice za električna vozila)
* manje infrastrukturne građevine i infrastrukturni vodovi potrebni za komunalno uređenje prostora.

(4) Prilikom gradnje građevine poslovne namjene, za tihe i čiste djelatnosti kao osnovne primjenjuju se opći uvjeti gradnje i uređenja prostora iz poglavlja 2.2.1.1. ovih Odredbi.

(5) Prilikom gradnje građevine gospodarske namjene, za bučne i potencijalno opasne djelatnosti – obrtničke radionice, servisne djelatnosti i trgovina na veliko, kao osnovne, osim općih uvjeta gradnje i uređenja prostora, propisuju se dodatno sljedeći posebni uvjeti:

* građevna čestica mora biti minimalne širine 16 m i dubine 40 m
* osnovna građevina može se graditi samo kao slobodnostojeća u odnosu na građevine na susjednim građevnim česticama
* udaljenost građevinskog pravca od regulacijske linije iznosi najmanje 20 m
* udaljenost svih građevina od susjedne međe iznosi najmanje 3 m
* prema susjednoj građevnoj čestici obavezno je urediti zeleni pojas (tampon visokog zelenila) u širini minimalno 1 m
* građevna čestica mora imati osigurano priključenje na prometnu površinu najmanje širine 5,5 m
* potrebna parkirališna mjesta osiguravaju se sukladno normativima iz članka 31. stavka 2. ovih Odredbi
* najmanje 20% površine građevne čestice mora biti ozelenjeno ili uređeno kao zelena površina.

(6) Građevine i površine za obavljanje bučnih i potencijalno opasnih djelatnosti lociraju se na udaljenosti najmanje 20 m od građevina na susjednim građevnim česticama.

(7) Iznimno, udaljenost iz stavka 5. ovoga članka može biti i manja ukoliko se to dokaže posebnim elaboratom ili ako se radi o drugim građevinama za bučne i potencijalno opasne djelatnosti te građevinama u istom vlasništvu.“.

(1) U članku 73. stavak 1. mijenja se i glasi:

„(1) Unutar građevinskih područja naselja i izdvojenih dijelova građevinskog područja naselja stambene namjene dozvoljena je gradnja poljoprivrednih građevina iz članka 20. ovih Odredbi.“.

(2) Iza stavka 1. dodaju se stavci od 2. do 6. koji glase:

„(2) Poljoprivredne građevine se na površinama stambene namjene mogu graditi kao osnovne pri čemu se njihova udaljenost građevinskog pravca od regulacijske linije određuje prema članku 29. ovih Odredbi.

(3) Poljoprivredne građevine se mogu graditi kao prateće i/ili pomoćne samo uz osnovnu individualnu stambenu ili stambeno-poslovnu zgradu slobodnostojećeg ili poluugrađenog načina gradnje.

(4) Prateće i/ili pomoćne poljoprivredne građevine mogu se graditi i izvan građevinskog područja, na susjednim česticama stambene ili stambeno-poslovne zgrade na koju su funkcionalno i vlasnički vezane, pri čemu se sve čestice zajedno promatraju kao jedna cjelina.

(5) Dozvoljeni broj uvjetnih grla za uzgoj na površinama stambene namjene propisan je člankom 21. ovih Odredbi, a uvjeti gradnje i uređenja prostora propisani su u poglavlju 2.2.1.1. ovih Odredbi.

(6) Staklenici i plastenici se na površinama stambene namjene mogu graditi sukladno poglavlju 2.3.4.5. ovih Odredbi.“.

(1) Naziv poglavlja ispod članka 73. koji glasi: „**3.1. Industrija, malo gospodarstvo, poduzetništvo i obrtništvo**“ mijenja se i glasi: „**3.1. Gospodarska, proizvodna i prehrambeno-prerađivačka namjena**“.

(1) U članku 74. stavci 1. i 2. mijenjaju se i glase:

„(1) Površine gospodarske, proizvodne i prehrambeno-prerađivačke namjene formirane su unutar građevinskih područja u naseljima Gornja Rijeka i Dropkovec.

(2) Dozvoljeni osnovni i prateći sadržaji na površinama gospodarske, proizvodne namjene unutar građevinskog područja naselja propisani su u članku 51. ovih Odredbi.“.

(2) Iza stavka 2. dodaju se stavci od 3. do 7. koji glase:

„(3) Izdvojeno građevinsko područje izvan naselja gospodarske, proizvodne namjene (oznaka I1) namijenjeno je za sve poslovne, proizvodne i servisne djelatnosti navedene u članku 19. ovih Odredbi, a koje se mogu graditi kao osnovni i prateći sadržaj.

(4) Izdvojeno građevinsko područje izvan naselja gospodarske, prehrambeno-prerađivačke namjene (oznaka I2) namijenjeno je za gradnju građevina prehrambeno-prerađivačke industrije, uključivo građevine koje služe odvijanju tehnološkog procesa.

(5) Na izdvojenom građevinskom području izvan naselja gospodarske, proizvodne i prehrambeno-prerađivačke namjene, mogu se kao osnovni sadržaj na zasebnim građevnim česticama ili kao prateći sadržaj uz osnovnu građevinu graditi i uređivati:

* građevine poslovne namjene za tihe i čiste djelatnosti
* samostalne (neintegrirane) sunčane elektrane
* javne zelene površine
* zaštitne zelene površine
* prometne površine (interne kolne, pješačke i biciklističke površine, parkirališta, garaže, punionice za električna vozila)
* građevine infrastrukturnih sustava.

(6) Osim sadržaja navedenih u stavku 5. ovoga članka, na izdvojenom građevinskom području izvan naselja gospodarske, proizvodne namjene, mogu se kao prateći sadržaj graditi građevine i postrojenja za korištenje obnovljivih izvora energije i kogeneracije koji kao gorivo koriste goriva iz biomase.

(7) Uz građevine i postrojenja za proizvodnju energije iz obnovljivih izvora energije dozvoljeno je graditi prateće građevine, npr. plastenike, staklenike, sušare, hladnjače ili za neku drugu kompatibilnu djelatnost koja u proizvodnom procesu koristi proizvedenu energiju, kako bi se dobivena energija u što većoj mjeri iskoristila.“.

(1) Iza članka 74. dodaje se novi članak 74.a koji glasi:

„**Članak 74.a**

(1) Na površinama gospodarske namjene, proizvodne i prehrambeno-prerađivačke na zasebnoj građevnoj čestici, može se graditi jedna osnovna građevina ili složena građevina za gospodarske djelatnosti.

(2) Osnovna građevina gospodarske namjene može se graditi kao slobodnostojeća u odnosu na građevine na susjednim građevnim česticama.

(3) Uz osnovne građevine gospodarske namjene dozvoljeno je graditi i uređivati jedan ili više pratećih sadržaja te pomoćne građevine u funkciji osnovne ili prateće građevine.

(4) Prateće i pomoćne građevine se u odnosu na osnovnu građevinu i međusobno mogu graditi prislonjene jedna na drugu ili odvojeno pri čemu njihova međusobna udaljenost iznosi najmanje 3 m.

(5) Za gradnju na površinama gospodarske namjene, proizvodne i prehrambeno-prerađivačke primjenjuju se sljedeći posebni uvjeti:

* građevna čestica mora biti minimalne širine 20 m i dubine 30 m
* koeficijent izgrađenosti građevne čestice iznosi najviše 0,7
* najveća etažna visina osnovnih građevina je dvokatna uz mogućnost izgradnje podruma ili suterena, E=Po/S+Pr+2K, odnosno najveća visina pročelja iznosi V=12 m
* najveća etažna visina pratećih i pomoćnih građevina je prizemna uz mogućnost gradnje podruma ili suterena i potkrovlja, E=Po/S+Pr+Pk, odnosno najveća visina pročelja iznosi V=6 m
* iznimno, visine specifičnih dijelova građevina mogu biti i veće ukoliko to zahtjeva proizvodno-tehnološki proces
* udaljenost građevinskog pravca od regulacijske linije iznosi najmanje 5 m, a građevinski pravac se može odrediti i prema postojećoj gradnji na istoj ili susjednoj građevnoj čestici
* udaljenost svih građevina od susjedne međe iznosi najmanje 3 m
* udaljenost svih građevina od građevina na susjednim građevnim česticama utvrđuje se prema članku 37. ovih odredbi
* udaljenost svih građevina, uključujući i vanjske prostore za rad, od stambenih i poslovnih zgrada te građevina društvenih djelatnosti na susjednim građevnim česticama iznosi najmanje 20 m, osim ako se radi o građevinama u istom vlasništvu
* građevna čestica mora imati osigurano priključenje na prometnu površinu najmanje širine 5,5 m
* potrebna parkirališna mjesta osiguravaju se sukladno normativima iz članka 31. stavka 2. ovih Odredbi
* najmanje 20% površine građevne čestice mora biti ozelenjeno ili uređeno kao zelena površina.

(6) Postojeće građevine gospodarske namjene koje su izgrađene na udaljenostima manjim od propisanih ovim člankom, dozvoljeno je rekonstruirati na način da se nova gradnja izvodi sukladno propisanim uvjetima, a ukoliko to nije moguće da se minimalno zadrže trenutne udaljenosti.“.

(1) Naziv poglavlja iznad članka 75. koji glasi: „**3.2. Poljoprivreda**“ mijenja se i glasi: „**3.2.** **Gospodarska namjena – farma**“.

(1) U članku 75. stavci 1., 2. i 3. mijenjaju se i glase:

„(1) Površine gospodarske namjene – farma (oznaka I3) namijenjene su za razvoj poljoprivredne djelatnosti vezane uz stočarstvo, odnosno uzgoj životinja na otvorenom ili u zatvorenim građevinama.

(2) Uz osnovne građevine ili površine za uzgoj životinja mogu se graditi prateći stambeni, proizvodno-prerađivački i poslovni sadržaji u funkciji osnovne namjene.

(3) Za površine gospodarske namjene – farma primjenjuju se isti uvjeti gradnje i uređenja prostora kao i za poljoprivredna gospodarstva za uzgoj životinja na ostalim površinama izvan građevinskog područja propisani u člancima 64. i 65. ovih Odredbi.“.

(2) U istom članku stavci 4., 5. i 6. brišu se.

(1) U nazivu poglavlja ispod članka 75. koji glasi: „**3.3. Šumarstvo**“ iza riječi: „**Šumarstvo**“ dodaju se riječi: „**i lovstvo**“.

(1) U članku 76. stavci od 1. do 5. mijenjaju se i glase:

„(1) Na području Općine Gornja Rijeka državne i privatne šume prikazane su kao dio namjene prostora ostalo poljoprivredno tlo, šume i šumsko zemljište (oznaka PŠ).

(2) Sve šume i šumsko zemljište na području općine su gospodarske namjene i osim općekorisnih funkcija (služe za zaštitu zraka, tla, vode, biljnog i životinjskog svijeta, unaprjeđenje čovjekova okoliša) imaju i gospodarsku funkciju te su namijenjene prvenstveno za proizvodnju drvnih i nedrvnih šumskih proizvoda, proizvodnju šumskog reprodukcijskog materijala, ali i potrebe lovstva.

(3) U šumi i na šumskom zemljištu može se graditi samo šumska infrastruktura, lovnogospodarski i lovnotehnički objekti, građevine za potrebe obrane i nadzora državne granice, spomenici kojima se obilježavaju mjesta masovnih grobnica žrtava rata i mjesta stradavanja te građevine koje su planirane odredbama ovoga Plana.

(4) U šumi i na šumskom zemljištu može se planirati izgradnja građevina sukladno ovim odredbama samo ako to iz tehničkih i ekonomskih uvjeta nije moguće planirati izvan šume i šumskog zemljišta.

(5) U sastojinama I. i II. dobnog razreda, sastojinama koje su u fazi oplodnih sječa, šumskim sjemenskim objektima i šumama namijenjenim za znanstvena istraživanja i nastavu ne može se planirati izgradnja kampova, igrališta za golf i drugih sportsko-rekreacijskih područja.“.

(2) Iza stavka 5. dodaju se stavci od 6. do 11. koji glase:

„(6) U svrhu izdavanja lokacijske dozvole i izrade glavnog projekta kada se ne izdaje lokacijska dozvola sukladno posebnom propisu, posebne uvjete za izgradnju građevina iz stavka 1. ovoga članka i izgradnju objekata u pojasu do 50 m od ruba šume za šume i šumska zemljišta u vlasništvu Republike Hrvatske utvrđuje javni šumoposjednik na način propisan Zakonom o šumama, dok za šume privatnih šumoposjednika posebne uvjete utvrđuje nadležno Ministarstvo.

(7) Šumoposjednici nisu dužni poduzimati posebne mjere zaštite niti se mogu smatrati odgovornima za bilo kakve štete za građevine izgrađene u pojasu do 50 m od ruba šume.

(8) Bez građevinske dozvole i glavnog projekta u skladu s ugovorom o zakupu na šumskom zemljištu u vlasništvu Republike Hrvatske može se graditi:

* + kiosk i druga građevina gotove konstrukcije tlocrtne površine do 15 m2 u skladu s tipskim projektom za kojega je doneseno rješenje na temelju članka 77. Zakona o gradnji ili tehnička ocjena sukladno posebnom zakonu
  + reklamni pano oglasne površine do 12 m2.

(9) Temeljni dokumenti za gospodarenje i korištenje šuma i šumskih zemljišta na području Republike Hrvatske pa tako i na području Općine Gornja Rijeka su šumskogospodarski planovi, koji između ostaloga utvrđuju i zahvate koji se mogu obavljati u prostoru, a s njima moraju biti usklađeni i lovnogospodarski planovi.

(10) Izvan građevinskog područja omogućava se gradnja lovnogospodarskih i lovnotehničkih objekata (hranilišta, pojilišta, solišta, spremišta za hranu, sabirališta i zimovališta za pernatu divljač, čeke, osmatračnice, ograde, uskočnice, kolibe te naprave za umjetni uzgoj divljači i sl.), a sve sukladno lovnogospodarskim i šumskogospodarskim planovima, Zakonu o lovstvu, Zakonu o šumama i posebnim propisima.

(11) Zabranjeno je oštećivati i uništavati lovnogospodarske i lovnotehničke objekte te oznake granica lovišta.“.

(1) Iza članka 76. dodaju se novi članci 76.a, 76.b i 76.c sa pripadajućim nazivima poglavlja koji glase:

„**Članak 76.a**

(1) U šumi i na šumskom zemljištu u vlasništvu Republike Hrvatske može se osnovati pravo služnosti u svrhu izgradnje i održavanja infrastrukture (vodovoda, odvodnje otpadnih voda – kanalizacije, plinovoda, električnih i ostalih vodova), naftovoda, eksploatacije mineralnih sirovina, obavljanja turističke djelatnosti, proizvodnih postrojenja koja koriste obnovljive izvore energije i sportsko rekreacijskog turizma.

(2) Osnivanje prava služnosti na šumi i šumskom zemljištu u vlasništvu RH u svrhu obavljanja turističke djelatnosti ili sportsko rekreacijskog turizma može se odobriti za potrebe paintball/laser tag borilišta, adrenalinskog parka, tematskog parka, staza i šetnica kroz šumu, ograđenih ili neograđenih površina za jahanje konja u turističke svrhe, biciklističkih staza, poletnih staza (padobransko jedrenje, zmajarenje i dr.), poučnih staza, zipline, šetnje u krošnjama, vidikovaca i promatračnica, postavljanja obilježja (križeva, spomenika i sl.), površina za slobodno penjanje, sportskog streljaštva kao i radi drugih sličnih zahvata u prostoru u tu svrhu.

(3) Šumska zemljišta u vlasništvu Republike Hrvatske kojima gospodari javni šumoposjednik, a koja nisu privedena namjeni, određenoj šumskogospodarskim planovima mogu se davati u zakup samo u svrhu:

* + odmora, rekreacije i sporta,
  + pašarenja,
  + postavljanja pomičnih naprava, reklamnih panoa, štandova, montažno-demontažnih tendi te privremenih kioska i drugih građevina gotove konstrukcije građevinske (bruto) površine do 15 m2,
  + osnivanja i uzgajanja kultura kratkih ophodnji, odnosno sve sukladno Uredbi o zakupu šumskog zemljišta u vlasništvu Republike Hrvatske („Narodne novine“ broj 55/19).

**3.3.1. Lovački dom**

**Članak 76.b**

(1) Površine sportsko-rekreacijske namjene – lovački dom (oznaka LO), namijenjene su za gradnju građevina i uređenje površina za rekreacijske aktivnosti vezane uz lov i gospodarenje s lovištem, a u kojima se mogu odvijati i kompatibilne prateće poslovne djelatnosti kojima se upotpunjuje osnovna namjena (ugostiteljske i turističke).

(2) Uz osnovnu građevinu lovačkog doma mogu se formirati manje rekreacijske površine i igrališta na otvorenom te graditi pomoćne građevine i uređivati površine vezane uz lovstvo i uzgoj životinja, poput ograđenih površina za uzgoj divljači, streljane za glinene golubove, građevina za sklanjanje životinja i/ili stočne hrane, spremišta opreme, konjičkih staza i slično.

(3) Sadržaji i građevine iz stavka 2. ovoga članka mogu se graditi na građevnoj čestici lovačkog doma ili na susjednim česticama iste namjene te na susjednim česticama izvan građevinskog područja.

(4) Za gradnju lovačkih domova primjenjuju se opći uvjeti gradnje i uređenja prostora sukladno poglavlju 2.2.1.1. ovih Odredbi te se propisuju sljedeći posebni uvjeti:

* koeficijent izgrađenosti iznosi najviše 0,3,
* rekreacijske površine i igrališta na otvorenom ne uračunavaju se u zemljište pod građevinom,
* udaljenost od jedne bočne međe građevne čestice iznosi najmanje 3 m, a od ostalih najmanje 1 m,
* najveća etažna visina osnovne građevine je prizemna uz mogućnost gradnje podruma ili suterena te potkrovlja, E=Po/S+Pr+Pk, a najveća visina pročelja iznosi V=6 m,
* najveća etažna visina pomoćnih građevina je prizemna uz mogućnost gradnje podruma ili suterena, E=Po/S+Pr, a najveća visina pročelja iznosi 4,5 m,
* međusobna udaljenost građevina na jednoj građevnoj čestici iznosi najmanje 3 m,
* krovovi moraju biti izvedeni kao kosi.

**3.3.2. Ugljenice**

**Članak 76.c**

(1) Sukladno ovim odredbama te posebnim propisima izvan građevinskog područja, bez građevinske dozvole i glavnog projekta, dozvoljava se gradnja ugljenica odnosno tradicionalnih kupolastih građevina za proizvodnju drvenog ugljena do 4 m promjera i do 4 m visine.

(2) Maksimalni broj u obuhvatu takvog zahvata su tri ugljenice i to pod uvjetom da već postoji na lokalitetu barem jedna ugljenica i da je propisno udaljena od građevinskog područja naselja.

(2) U postupku utvrđivanja uvjeta uređenja čestice za novu gradnju naročito se obrađuje:

* tehnološko rješenje i kapaciteti,
* potencijalni utjecaj na okoliš,
* mjere za zaštitu okoliša.

(3) Ugljenice moraju biti udaljene minimalno 200 metara od građevinskih područja naselja.

(4) Za gradnju ugljenica u svrhu tradicionalne proizvodnje drvenog ugljena potrebno je ishoditi suglasnosti i pozitivna mišljenja javnopravnih tijela po pitanju udaljenosti od prometnica, pojasa od ruba šume, inundacijskog područja, utjecaja na okoliš i slično.

(5) Potrebno je držati se zakonske regulative Zakona o zaštiti okoliša („Narodne novine“ broj  80/13, 153/13, [78/15](https://narodne-novine.nn.hr/clanci/sluzbeni/2015_07_78_1498.html), [12/18](https://narodne-novine.nn.hr/clanci/sluzbeni/2018_02_12_264.html) i [118/18](https://narodne-novine.nn.hr/clanci/sluzbeni/2018_12_118_2345.html)) i Zakona o zaštiti zraka („Narodne novine“ broj [127/19](https://narodne-novine.nn.hr/clanci/sluzbeni/2019_12_127_2553.html) i [57/22](https://narodne-novine.nn.hr/clanci/sluzbeni/2022_05_57_808.html)) te ostalih provedbenih propisa donesenih na temelju tih zakona.

(6) Potrebno je pridržavati se mjera zaštite šuma koje su navedene u poglavljima 8. i 3.3. ovih Odredbi kada se radi o pojasu do 50 metara od ruba šume.“.

(1) U članku 77. stavak 1. mijenja se i glasi:

„(1) Razvoj ugostiteljsko-turističke djelatnosti, s gledišta korištenja prostora i planiranja sadržaja u prostoru, vezan je uz:

* površine gospodarske, ugostiteljsko-turističke namjene unutar i izvan naselja
* površine mješovite namjene – zone klijeti i povremenog stanovanja, sukladno poglavlju 2.3.3. ovih Odredbi
* površine sportsko-rekreacijske namjene – lovački dom, sukladno poglavlju 2.3.5.1. ovih Odredbi
* ostalo poljoprivredno tlo, šume i šumsko zemljište na području Kalničkog gorja, sukladno poglavlju 2.3.2. ovih Odredbi.

(2) U istom članku stavci 3. i 4. brišu se.



(1) Iza članka 77. dodaju se novi članci 77.a, 77. b, 77. c, 77.d i 77.e sa pripadajućim nazivima poglavlja koji glase:

„**Članak 77.a**

(1) Na zasebnoj građevnoj čestici unutar površina gospodarske, ugostiteljsko-turističke namjene može se graditi jedna osnovna građevina ili složena građevina ugostiteljsko-turističke namjene.

(2) Osnovna građevina gospodarske, ugostiteljsko-turističke namjene može se graditi kao slobodnostojeća građevina u odnosu na građevine na susjednim građevnim česticama.

(3) Uz osnovne građevine ugostiteljsko-turističke namjene dozvoljeno je graditi i uređivati jedan ili više pratećih sadržaja te pomoćne građevine u funkciji osnovne ili prateće građevine, a dozvoljeni prateći sadržaji propisani su za površine gospodarske, ugostiteljsko-turističke namjene u članku 52. ovih Odredbi.

(4) Prateće i pomoćne građevine se u odnosu na osnovnu građevinu i međusobno mogu graditi prislonjene jedna na drugu ili odvojeno pri čemu njihova međusobna udaljenost iznosi najmanje 3 m.

(5) Za gradnju unutar površina gospodarske, ugostiteljsko-turističke namjene primjenjuju se opći uvjeti gradnje i uređenja prostora te se posebno propisuje:

* izvedbu složene građevine ugostiteljsko-turističke namjene moguće je provesti i etapno
* koeficijent izgrađenosti građevne čestice iznosi najviše 0,5
* najveća etažna visina osnovnih građevina je jednokatna uz mogućnost izgradnje podruma ili suterena i potkrovlja, E=Po/S+Pr+1K+Pk, odnosno najveća visina pročelja iznosi V=9 m
* najveća etažna visina pratećih i pomoćnih građevina je prizemna uz mogućnost gradnje podruma ili suterena i potkrovlja, E=Po/S+Pr+Pk, odnosno najveća visina pročelja iznosi V=6 m
* udaljenost građevinskog pravca od regulacijske linije iznosi najmanje 5 m
* u slučaju gradnje složene građevine ugostiteljsko-turističke namjene na istoj građevnoj čestici, razmještaj građevina određuje se prema najpovoljnijoj funkcionalnoj i prostornoj organizaciji čestice pri čemu građevine ne moraju pratiti isti građevinski pravac
* udaljenost svih građevina od međe susjedne čestice iznosi najmanje 3 m
* udaljenost svih građevina, uključujući i vanjske površine uređene za prateće sadržaje, od građevina na susjednim građevnim česticama, iznosi najmanje 10 m
* najmanje 20% površine građevne čestice mora biti ozelenjeno ili uređeno kao zelena površina
* građevna čestica mora imati osiguran prilaz na prometnu površinu najmanje širine 5,5 m
* potrebna parkirališna mjesta osiguravaju se sukladno normativima iz članka 31. stavka 2. ovih Odredbi
* iznimno se dio ugostiteljsko-turističke građevine može planirati za potrebe stanovanja vlasnika i/ili zaposlenika.

**3.4.1. Kompleks Dvorca Gornja Rijeka**

**Članak 77.b**

(1) Unutar građevinskog područja naselja formirana je površina gospodarske, ugostiteljsko-turističke namjene na prostoru kompleksa Dvorca Gornja Rijeka (oznaka T1) koja se odnosi na kčbr. 1804, k.o. Gornja Rijeka.

(2) Površina gospodarske, ugostiteljsko-turističke namjene - kompleks Dvorca Gornja Rijeka predviđena je za rekonstrukciju postojeće građevine dvorca i potencijalnu gradnju novih građevina u svrhu obavljanja ugostiteljsko-turističke djelatnosti.

(3) Osim ugostiteljsko-turističke djelatnosti dio građevina unutar kompleksa Dvorca Gornja Rijeka moguće je namijeniti za dodatne prateće sadržaje (kompatibilne uslužne, manje trgovačke, rekreacijske, zabavne i slično).

(4) Planiranje dodatnog, ali ograničenog broja smještajnih kapaciteta ili drugog dodatnog sadržaja, može se predvidjeti i na lokacijama bivših povijesnih pomoćnih i gospodarskih građevina, odnosno reinterpretacijom dispozicije povijesne gradnje uz uvjet da se nova struktura svojom prostornom i arhitektonskom koncepcijom prilagodi okolnom pejsažu (gabarit, oblikovanje, smještaj, udaljenost od dvorca) i ne naruši dominaciju kako vizualnu tako i sadržajnu samoga dvorca.

(5) Najveći dopušteni koeficijent izgrađenosti unutar kompleksa Dvorca Gornja Rijeka iznosi 0,1.

(6) Dozvoljena je podzemna gradnja namijenjena parkiranju, servisnim prostorijama te dodatnim kompatibilnim poslovnim djelatnostima pri čemu najveći dopušteni koeficijent podzemno iznosi 0,2.

(7) Maksimalna etažna visina nove gradnje je prizemna uz mogućnost gradnje podruma i potkrovlja, E=Po+Pr+Pk, a veća visina E=Po+P+1K bez potkrovne etaže, mogla bi se razmotriti jedino donošenjem ocjene arhitektonske i prostorne koncepcije predloženog rješenja u odnosu na građevinu dvorca i njegovog okoliša čija se jasna percepcija ne smije degradirati i narušiti.

(8) Projekt revitalizacije i obnove kompleksa Dvorca Gornja Rijeka moguće je provesti i etapno.

(9) Unutar prostorne međe zaštićenog kulturnog dobra Dvorca Gornja Rijeka nalazi se i prostor izvan građevinskog područja naselja, zapadno i južno od kčbr. 1804, na kojem se preporuča obnova nekadašnjeg perivoja te formiranje novih sportsko-rekreacijskih sadržaja u funkciji osnovne ugostiteljsko-turističke djelatnosti.

(10) Poljoprivredno tlo unutar prostorne međe zaštićenog kulturnog dobra može se koristiti za poljoprivrednu djelatnost, odnosno za ratarstvo i ekstenzivno stočarstvo, pri čemu nije dozvoljeno graditi poljoprivredne građevine, osim uz suglasnost nadležnog konzervatorskog odjela.

(11) Planiranje bilo kakvih zahvata unutar granica zaštićenog kulturnog dobra mora se temeljiti na posebnim konzervatorskim uvjetima, odnosno obnova treba biti provedena na način da se poštuje povijesni karakter i način uređenja prostora.

**3.4.2. Turistička zona Mali Kalnik**

**Članak 77.c**

(1) Na području Kalničkog gorja u naselju Deklešanec formirano je izdvojeno građevinsko područje izvan naselja, gospodarske, ugostiteljsko-turističke namjene – turistička zona Mali Kalnik (oznaka T3) vezana uz sjeverno od nje pozicionirani botanički rezervat Mali Kalnik i cjelokupni prostor Kalničkog gorja na sjevernom dijelu Općine.

(2) Unutar površine gospodarske, ugostiteljsko-turističke namjene – turistička zona Mali Kalnik dozvoljeno je:

* uređenje površina za postavljanje smještajnih jedinica koje nisu povezane s tlom na čvrsti način i za čije postavljanje nije potrebna građevinska dozvola (smještaj kampista na otvorenom uz korištenje pokretne opreme za kampiranje)
* gradnja građevina i uređenje površina koji služe funkcioniranju ugostiteljsko-turističke namjene bez smještajnih građevina (recepcija, informativni punkt, sanitarni čvorovi, spremišta)
* uređenje dječjih igrališta
* uređenje rekreacijskih površina i igrališta na otvorenom
* gradnja paviljona, vidikovaca, staza, nadstrešnica, površina sa klupama i stolovima za sjedenje
* postavljanje urbane i parkovne opreme
* postavljanje sakralne plastike, skulptura i umjetničkih instalacija
* postavljanje privremenih montažnih građevina (kiosci, pozornice, tribine)
* gradnja manjih infrastrukturnih građevina za potrebe funkcioniranja zone.

(3) Izgradnja unutar turističke zone Mali Kalnik mora se oblikovno i materijalima (kamen i drvo) uskladiti s lokalnom graditeljskom tradicijom.

(4) Koeficijent izgrađenosti za trajne građevine unutar turističke zone Mali Kalnik iznosi najviše 0,2, najveća dozvoljena etažna visina je prizemna, E=Pr, a najveća visina pročelja iznosi V=4 m.

(5) Visine građevina mogu biti i veće od propisanih u stavku 4. ovoga članka ukoliko to funkcija građevina iziskuje (vidikovac).

**3.4.3. Robinzonski turizam**

**Članak 77.d**

(1) Izvan građevinskog područja dozvoljeno je, sukladno posebnim propisima vezanima uz prostorno uređenje i gradnju te razvrstavanje i kategorizaciju ugostiteljskih objekata, provoditi zahvate u prostoru za robinzonski smještaj smještajnog kapaciteta do 30 gostiju.

(2) Objekt za robinzonski smještaj je objekt koji se nalazi u prirodnom okruženju, a sastoji se od prostorije/a ili prostora u kojima iznajmljivač gostima pruža usluge smještaja u neuobičajenim okolnostima i uvjetima.

(3) U zahvatima u prostoru za robinzonski smještaj izvan građevinskog područja ne može se planirati građenje građevina za čije je građenje potrebna građevinska dozvola.

(4) Unutar zahvata u prostoru za robinzonski smještaj izvan građevinskog područja može se planirati uređenje površina, odnosno gradnja građevina za smještaj i to: šatora od platna i drugih laganih savitljivih materijala tlocrtne površine do 20 m², zgrade na drvetu tlocrtne površine do 20 m² i/ili zgrada od drveta ili drugog lakog prirodnog materijala tlocrtne površine do 20 m² sukladno posebnom propisu kojim se uređuje gradnja.

(5) Unutar obuhvata zahvata u prostoru za robinzonski smještaj dopušteno je graditi pomoćne zgrade – spremišta koja su u skladu s arhitektonskim oblikovanjem smještajnih jedinica, uređivati vanjske površine, pristupne putove i šetnice, formirati manje rekreacijske površine, postavljati stolove, klupe i nadstrešnice u materijalima primjerenim okolišu i slično.

(6) Koeficijent izgrađenosti u obuhvatu zahvata za robinzonski turizam izvan građevinskog područja iznosi najviše 0,1.

**3.5. Naftno-rudarski objekti za istraživanje i eksploataciju ugljikovodika i geotermalnih voda**

**Članak 77.e**

(1) Gradnja naftno-rudarskih objekata i postrojenja kao i izvođenje naftno-rudarskih radova u svrhu istraživanja i eksploatacije ugljikovodika dozvoljena je unutar istražnih prostora, odnosno eksploatacijskih polja ugljikovodika, u skladu s posebnim propisima i odredbama ovog Prostornog plana.

(2) Gradnja naftno-rudarskih objekata i postrojenja kao i izvođenje naftno-rudarskih radova u svrhu istraživanja i eksploatacije geotermalnih voda dozvoljena je unutar istražnih prostora, odnosno eksploatacijskih polja geotermalnih voda, u skladu s posebnim propisima i odredbama ovog Prostornog plana.

(3) Unutar istražnih prostora i eksploatacijskih polja mogu se, sukladno posebnim propisima i odredbama ovog Prostornog plana, graditi:

* bušotine u fazi istraživanja
* bušotinski prostor u fazi eksploatacije
* naftno-rudarski objekti i postrojenja, odnosno svi objekti, postrojenja, oprema, alati, uređaji i instalacije koji se koriste prilikom izvođenja istraživanja i eksploatacije ugljikovodika, geotermalnih voda, kao i podzemnog skladištenja i trajnog zbrinjavanja ugljikova dioksida
* cjevovodi od bušotina do spoja na postojeći sabirno-transportni sustav, te ostali cjevovodi unutar i izvan eksploatacijskih polja
* druge infrastrukturne, pomoćne i prateće građevine u funkciji istraživanja i eksploatacije ugljikovodika i geotermalnih voda
* priključne ceste
* plinske, otpremne, centralne-plinske, mjerne, sabirne, kompresorske stanice i slično
* signalni kablovi
* ograde
* srednjenaponski 10 kV i niskonaponski energetski vodovi, uključivo trafostanice 10/04kV
* svi ostali objekti u funkciji eksploatacije, npr. kotlovnice, pumpaonice slane vode, stanice slane vode, rezervoare tehnološke kanalizacije RTK i drugo
* energane.

(4) Pri izgradnji naftno-rudarskih objekata i postrojenja u funkciji eksploatacije ugljikovodika i geotermalnih voda potrebno je osigurati:

* pristup na javnu prometnu površinu (izuzev prometne i linijske infrastrukture)
* sva potrebna parkirališta riješiti unutar obuhvata zahvata i/ili na način utvrđen odlukama odnosne jedinice lokalne samouprave
* priključak na sustav javne vodoopskrbe i sustav odvodnje otpadnih voda, a ako iste nisu izvedene opskrbu riješiti putem autonomnih, odnosno individualnih sustava (zdenaca, cisterni, internih pročistača, nepropusnih septičkih jama i sl.)
* instalacije niskog napona priključiti na javnu niskonaponsku elektroenergetsku mrežu ili riješiti putem vlastitog izvora.

(5) Prilikom izvođenja radova na istraživanju i eksploataciji ugljikovodika i geotermalnih voda os bušotine potrebno je locirati:

* na udaljenosti većoj od visine tornja uvećane za 10% od zaštitnog pojasa dalekovoda
* na udaljenosti većoj od 30 m od ruba pojasa državne, županijske i lokalne ceste, osim za geotermalne vode čija udaljenost može biti manja
* na udaljenosti većoj od 15 m od nerazvrstanih cesta, osim za geotermalne vode čija udaljenost može biti manja.

(6) Prije započinjanja naftno-rudarskih radova potrebno je ishoditi svu potrebnu dokumentaciju u skladu s važećim propisima iz područja istraživanja i eksploatacije ugljikovodika, zaštite okoliša, zaštite prirode, prostornog uređenja, gradnje, prometa i infrastrukture te poštivati odredbe ovog Plana i županijskog prostornog plana te planova nižeg reda na području kojih se provodi zahvat.

(7) Nakon završetka naftno-rudarskih radova investitor je dužan provesti sanaciju istražnog prostora ili eksploatacijskog polja ugljikovodika i geotermalnih voda u energetske svrhe na kojem su smješteni objekti i postrojenja u skladu sa posebnim propisima iz područja istraživanja i eksploatacije ugljikovodika, zaštite okoliša i prirode, sigurnosti ljudi i imovine i zaštite zdravlja.

(1) U članku 78. stavci 1. i 2. mijenjaju se i glase:

„(1) Građevine društvenih djelatnosti obuhvaćaju građevine javne i društvene namjene i građevine sportsko-rekreacijske namjene.

(2) Građevine javne i društvene namjene mogu se unutar građevinskog područja graditi kao osnovne na površinama:

* javne i društvene namjene,
* stambene namjene i
* mješovite namjene – zone klijeti i povremenog stanovanja.“.

(2) Iza stavka 2. dodaju se stavci od 3. do 8. koji glase:

„(3) Građevine i površine sportsko-rekreacijske namjene mogu se unutar građevinskog područja uređivati i graditi kao osnovne na površinama:

* sportsko-rekreacijske namjene,
* stambene namjene i
* mješovite namjene – zone klijeti i povremenog stanovanja.

(4) Na zasebnoj građevnoj čestici namijenjenoj za društvene djelatnosti može se graditi jedna osnovna građevina ili složena građevina društvenih djelatnosti.

(5) Uz osnovne građevine društvenih djelatnosti dozvoljeno je graditi i uređivati jedan ili više pratećih sadržaja te pomoćne građevine u funkciji osnovne ili prateće građevine.

(6) Dozvoljeni prateći sadržaji propisani su za površine javne i društvene namjene u članku 50. ovih Odredbi, a za površine sportsko-rekreacijske namjene u članku 53. ovih Odredbi.

(7) U sklopu osnovne građevine društvenih djelatnosti, osim u sklopu vjerskih građevina i građevina predškolskog odgoja, moguće je urediti stambene prostore te poslovne prostore za tihe i čiste djelatnosti – uslužne, ugostiteljsko-turističke i trgovačke, koji mogu zauzimati do 50% ukupne građevinske bruto površine te građevine.

(8) Za gradnju građevina i uređenje površina društvenih djelatnosti na površinama mješovite namjene – zone klijeti i povremenog stanovanja primjenjuju se uvjeti gradnje i uređenja prostora propisani u poglavlju 2.3.3. ovih Odredbi.“.

(1) U članku 79. stavci 1. i 2. mijenjaju se i glase:

„(1) Osnovna građevina društvenih djelatnosti može se graditi kao slobodnostojeća u odnosu na građevine na susjednim građevnim česticama.

(2) Prateće i pomoćne građevine se u odnosu na osnovnu građevinu i međusobno mogu graditi prislonjene jedna na drugu ili odvojeno pri čemu njihova međusobna udaljenost iznosi najmanje 3 m.“.

(2) Iza stavka 2. dodaju se stavci od 3. do 11. koji glase:

„(3) Koeficijent izgrađenosti građevne čestice društvenih djelatnosti iznosi najviše 0,5, pri čemu se u zemljište pod građevinom ne ubrajaju otvorene sportske i rekreacijske površine i igrališta, staze i borilišta.

(4) Najveća etažna visina osnovne građevine društvenih djelatnosti je dvokatna uz mogućnost izgradnje podruma ili suterena te potkrovlja, E=Po/S+Pr+2K+Pk, odnosno najveća visina pročelja iznosi V=12 m.

(5) Iznimno, visine specifičnih dijelova građevina čija funkcija to zahtjeva (zvonik, dimnjak kotlovnice i slično) mogu biti i veće od propisanih stavkom 4. ovoga članka.

(6) Najveća etažna visina pratećih i pomoćnih građevina je prizemna uz mogućnost izgradnje podruma ili suterena te potkrovlja, E=Po/S+Pr+Pk, odnosno najveća visina pročelja iznosi V=6 m.

(7) Osnovnu građevinu društvenih djelatnosti preporuča se locirati na građevinski pravac određen člankom 29. ovih Odredbi.

(8) Iznimno od stavka 7. ovoga članka, građevinu je dozvoljeno i uvući u odnosu na utvrđeni građevinski pravac, pod uvjetom da se taj prostor uredi u obliku trga, kao javna zelena površina ili se na njemu formiraju vanjski sadržaji u funkciji osnovne ili prateće namjene.

(9) Površina građevine, odnosno građevne čestice određuje se u skladu s minimalnim uvjetima i normativima koje te građevine moraju ispunjavati s obzirom na vrstu društvene djelatnosti, propisanima posebnim standardima i pravilnicima, te ovisno o veličini i značaju naselja, odnosno broju stanovnika koji tom sadržaju gravitira ili ga koristi.

(10) Za građevinu dječjeg vrtića i jaslica te formiranje prilaznih putova, igrališta, slobodnih površina, gospodarskoga dvorišta i parkirališta potrebno je osigurati 30 m2 po djetetu građevinskog zemljišta, odnosno ako se zemljište dječjeg vrtića i jaslica nalazi uz postojeće slobodne zelene površine najmanje 15 m2 po djetetu.

(11) Za građevinu škole i školske dvorane te formiranje školskog trga, školskih igrališta, prostora za rekreaciju i školskog vrta, zelenih površina i drugog, potrebno je osigurati najmanje 30 m2 po učeniku građevinskog zemljišta, a iznimno zbog guste izgrađenosti naselja ili veće katnosti školske zgrade površina potrebnog zemljišta može biti 20 m2 po učeniku.“.

(1) U članku 80. stavak 1. mijenja se i glasi:

„(1) Udaljenost svih građevina na građevnoj čestici društvenih djelatnosti od međe susjedne čestice iznosi najmanje 3 m.“.

(2) Iza stavka 1. dodaju se stavci od 2. do 7. koji glase:

„(2) Udaljenost građevina na građevnoj čestici društvenih djelatnosti od građevina na susjednim građevnim česticama utvrđuje se prema članku 37. ovih odredbi.

(3) Građevna čestica mora imati osigurano priključenje na prometnu površinu najmanje širine 5,5 m.

(4) Građevna čestica predškolske i školske građevine mora se zbog sigurnosti djece te održavanja i čuvanja ograditi providnom ogradom do visine najviše 1,6 m bez detalja koji bi bili opasni po djecu i ljude.

(5) Najmanje 20% površine građevne čestice mora biti ozelenjeno ili u prirodnom terenu.

(6) Građevine društvenih djelatnosti moraju biti projektirane i izgrađene u skladu s posebnim propisima koji se odnose na pristupačnost i prilagodbu građevine za kretanje osoba s invaliditetom ili smanjene pokretljivosti.

(7) Postojeće građevine javne i društvene namjene koje su izgrađene na udaljenostima manjim od propisanih ovim Odredbama, dozvoljeno je rekonstruirati na način da se nova gradnja izvodi sukladno propisanim uvjetima, a ukoliko to nije moguće da se minimalno zadrže trenutne udaljenosti.“.

(1) U članku 81. stavci 1. i 4. mijenjaju se i glase:

„(1) Ovim prostornim planom omogućava se opremanje i održavanje svih infrastrukturnih sustava na području Općine Gornja Rijeka koji uključuju gradnju uređaja, građevina i objekata prometne, telekomunikacijske, komunalne i energetske infrastrukture prema posebnim uvjetima.

(4) Površine za infrastrukturne sustave, koridori, postojeće i planirane lokacije i trase prikazane su na kartografskim prikazima broj 1. „Korištenje i namjena površina“ i broj 2. „Infrastrukturni sustavi u mjerilu 1:25.000, te na kartografskim prikazima broj 4. „Građevinska područja naselja“ u mjerilu 1: 5.000 samo načelno, a njihove točne lokacije određuju se u sklopu projektne dokumentacije.“.

(1) Članak 83. mijenja se i glasi:

„(1) Planirane prometne koridore moguće je izmaknuti u odnosu na grafički dio ako se radi o opravdanim razlozima (reljef, tlo, izgrađenost, arheološki nalazi i sl.).“.

(1) U članku 84. u stavku 1. riječ: „sistem“ zamjenjuje se riječju: „sustav“, a riječi: „građevinske parcele“ zamjenjuju se riječima: „građevne čestice“.

(2) Iza stavka 1. dodaje se stavak 2. koji glasi:

„(2) Za planirane priključke na javne ceste ili rekonstrukciju postojećih potrebno je izraditi projektnu dokumentaciju u skladu s Pravilnikom o uvjetima za projektiranje i izgradnju priključaka i prilaza na javnu cestu („Narodne novine“ broj 95/14) te ishoditi suglasnost pravne osobe koja upravlja cestom u skladu sa člankom 51. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 1147/22, 4/23 i 133/23). U cilju zaštite javnih cesta potrebno je poštivati zaštitni pojas uz cestu u skladu sa člankom 55. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 1147/22, 4/23 i 133/23).“.

(1) U članku 85., u stavku 1., rečenica koja glasi: „Ulice u naselju s funkcijom državne, županijske ili lokalne ceste smatraju se tom vrstom ceste.“ briše se.

(2) U istom članku stavci 3. i 4. mijenjaju se i glase:

„(3) Širina koridora pojedine od navedenih planiranih cesta od općinskog značaja, koji određuje područje zabrane gradnje drugih građevina na planom definiranoj trasi do trenutka formiranja stvarnog pojasa (lokacijskom dozvolom) pojedine prometnice, iznosi:

* izvan građevinskih područja 15,0 m obostrano od planirane osi, ili ukupno 30,0 m,
* za nerazvrstane ceste unutar građevinskih područja 4,0 m obostrano od planirane osi, tj. ukupno 8,0 m.

(4) Postojeće javne i nerazvrstane ceste utvrđene su Prostornim planom temeljem propisa o cestama, a moguće su određene promjene u funkcionalnom (promjena kategorije) i prostornom (promjena trase) smislu u slučaju izgradnje zamjenskih ili novih pravaca. Izgradnja novih cesta moći će se provoditi na temelju studija, idejnih rješenja i stručnih podloga ukoliko navedena dokumentacija dokaže racionalnije i tehnički ispravnije rješenje.“.

(3) Iza stavka 4. dodaje se novi stavak 5. koji glasi:

„(5) Minimalna širina koridora novoformirane ulice unutar građevinskog područja može biti minimalno:

* 25,0 m za državne ceste,
* 16,0 m za lokalne ceste,
* 8,0 m, nerazvrstane ceste,
* a samo izuzetno, ukoliko se formira koridor za slijepu ulicu ili ulicu s jednom voznom trakom 7,0 m,
* izuzetno i manja širina koja je u skladu sa zatečenim stanjem na terenu.“.

(4) Dosadašnji stavak 5. postaje stavak 6..

(1) U članku 86. stavak 1. mijenja se i glasi:

„(1) Kada su pojedina prometnica ili njen dio izgrađeni, izgradnja novih građevina može se dozvoliti i unutar planskog koridora uz suglasnost i posebne tehničke uvjete Hrvatskih cesta ako se radi o državnoj cesti, uvjete Županijske uprave za ceste ako se radi o županijskoj i lokalnoj cesti, odnosno uz uvjete Općine ako se radi o nerazvrstanoj cesti.“.

(1) U članku 91., u stavku 1., brojka „0,60“ zamjenjuje se brojkom „0,80“.

(1) U članku 92., u stavku 2., riječ „MJ.“ zamjenjuje se riječima „u mjerilu“.

(1) U nazivu poglavlja ispod članka 92. koji glasi: „**Elektronička komunikacijska infrastruktura i povezana oprema**“ ispred riječi: „**Elektronička**“ dodaju se brojke: „**5.2.1.**“.

(1) U članku 93. stavci 5., 6. i 8. mijenjaju se i glase:

„(5) Omogućava se korištenje javnih površina za postavu javnih telefonskih govornica (JTG) u svim naseljima po mogućnosti da su prilagođene i za potrebe osoba s invaliditetom (nesmetan pristup JTG bez zapreka — stepenice, stupići i slične barijere). JTG smještaju se prvenstveno uz sadržaje društvenih djelatnosti i glavna prometna raskrižja u naseljima.“.

(6) Novu elektroničku komunikacijsku infrastrukturu za pružanje javnih komunikacijskih usluga **putem elektroničkih komunikacijskih vodova** odrediti planiranjem koridora primjenjujući slijedeća načela:

* za gradove i naselja gradskog obilježja: podzemno u zoni pješačkih staza ili zelenih površina;
* za ostala naselja: podzemno i/ili nadzemno u zoni pješačkih staza ili zelenih površina;
* za međunarodno, magistralno i međumjesno povezivanje: podzemno slijedeći koridore prometnica ili željezničkih pruga. Iznimno kada je to moguće, samo radi bitnog skraćivanja trasa, koridor se može planirati i izvan koridora prometnica ili željezničkih pruga vodeći računa o pravu vlasništva.“.

(8) Pri planiranju i izgradnji cestovnih i željezničkih građevina potrebno je planirati polaganje cijevi za telekomunikacijske kablove te razmještaj antenske mreže novih telekomunikacijskih tehnologija.“.

(2) Iza stavka 8. dodaju se stavci 9., 10. i 11. koji glase:

„(9) Za razvoj naselja, turističke ponude, uspostavljanje visokog stupnja kontrole zaštite, upravljanja i dr. od izuzetne je važnosti poboljšati i obnoviti postojeću EKI, te predvidjeti izgradnju nove EKI na područjima na kojima se održavaju sportska natjecanja, društvene aktivnosti te na rubnim područjima prostornog plana u sklopu osiguravanja suvremenog infrastrukturnog standarda.

(10) Kako bi se omogućila izgradnja kabelske kanalizacije i elektroničke komunikacijske mreže tj. bakrene mreže u xDSL tehnologiji ili svjetlovodne mreže u tipologijama P2P i P2MP kao pouzdanog medija za implementaciju naprednih elektroničkih komunikacijskih usluga potrebno je:

* omogućiti da se na brz i jednostavan način svi postojeći i budući objekti priključe na elektroničku komunikacijsku mrežu;
* omogućiti korištenje površina i pojaseva – koridora svih lokalnih, županijskih i državnih cesta za dogradnju i rekonstrukciju postojeće kabelske kanalizacije i elektroničke komunikacijske mreže, kao i izgradnju nove;
* omogućiti postavljanje svjetlosnih razdjelnih vanjskih ormara za nastup ili sa postoljem, za smještaj pasivne opreme (svjetlosna pristupna mreža tipologije P2MP).

(11) Za sve nove poslovne, stambeno-poslovne zgrade predvidjeti izgradnju kabelske kanalizacije do najbliže točke konekcije s postojećom, a sve prema Zakonu o elektroničkim komunikacijama i odgovarajućim Pravilnicima. Isto vrijedi i za sve poslovne, rekreacijske i urbane zone.“.

(1) Naslov ispod članka 93. koji glasi: „**Pokretne komunikacije**“ briše se.

(1) Članak 94. mijenja se i glasi:

„(1) Elektronička komunikacijska infrastruktura (EKI) i povezana oprema prema načinu postavljanja, dijeli se na elektroničku komunikacijsku infrastrukturu i povezane opremu na postojećim građevinama (**antenski prihvati**), i elektroničku komunikacijsku infrastrukturu i povezanu opremu na samostojećim **antenskim stupovima**.

(2) Na kartografskom prikazu broj 2. „Infrastrukturni sustavi“ u mjerilu 1: 25.000 prikazane su dvije planirane bazne stanice (antenski stupovi) i zone elektroničke komunikacijske infrastrukture za smještaj samostojećih antenskih stupova (radijusa 1500 metara) na području Općine Gornja Rijeka sukladno planu više razine odnosno važećem Prostornom planu Koprivničko-križevačke županije na temelju kojeg se izdaje lokacijska dozvola.

(3) Za izradu grafičkog prikaza samostojećih antenskih stupova koriste se podaci iz Dodatka 2. „Objedinjeni plan razvoja pokretne komunikacijske infrastrukture“ Uredbe Vlade Republike Hrvatske o izmjenama uredbe o mjerilima razvoja elektroničke komunikacijske infrastrukture i druge povezane opreme („Narodne novine“ broj 92/2015).

(4) Sukladno planu više razine, Prostornom planu Koprivničko – križevačke županije, **samostojeće antenske stupove treba locirati:**

* izvan građevinskih pretežito stambenih područja,
* izvan područja posebnih uvjeta korištenja,
* izvan područja građevnih čestica objekata društvene namjene (zdravstvena, socijalna, predškolska i školska),
* unutar područja gospodarskih, infrastrukturnih, komunalnih i sličnih djelatnosti,
* izvan posebnih rezervata (strogih rezervata, nacionalnih parkova) zaštićenih područja prirode i ostalih kategorija zaštićenih područja manjih površina,
* izvan zona zaštite kulturnih spomenika,
* poštivajući odredbe planova nižeg reda u smislu zaštite gradskih jezgri, vizura na zaštićene objekte i slično, te vodeći računa o panoramskih vrijednostima krajobraza,
* van poljoprivrednog zemljišta P1 i P2 kategorije ukoliko postoji niže vrijedno poljoprivredno zemljište,
* pristupni put do samostojećeg antenskog stupa ne smije se asfaltirati.

(5) Lokacije samostojećih antenskih stupova u odnosu na kulturna dobra:

* odabir lokacije vrši se po principu očuvanja dominantnih vizura i sagledavanja kulturnih dobara, uz minimalan utjecaj na prirodni i kulturno-povijesni krajobraz,
* nije moguće postavljati unutar prostornih međa zaštićenih kulturnih dobara,
* u slučaju zemljanih radova u zoni potencijalnih arheoloških lokaliteta potrebno je provesti zaštitna arheološka istraživanja te osigurati arheološki nadzor,
* moguće je postavljati sukladno Zakonu o zaštiti i očuvanju kulturnih dobara, uz ishođenje posebnih uvjeta zaštite kulturnih dobara te prethodnog odobrenja.

(6) Lociranje samostojećih antenskih stupova na zaštićenim područjima prirode:

* lokacije za gradnju samostojećih antenskih stupova ne treba planirati na zaštićenim područjima posebice, u područjima koja obuhvaćaju malu površinu,
* u površinom velikim zaštićenim područjima lokacije treba planirati rubno, na krajobrazno manje vrijednim lokacijama, odnosno na način da se ostvari osnovna pokrivenost,
* tipski objekt za smještaj opreme treba projektirati na način da se koriste materijali i boje prilagođene prostornim obilježjima okolnog prostora i tradicionalnoj arhitekturi (žbukana pročelja, dvostrešni kosi krov prekriven crijepom i drugi).
* na prostoru velikih zaštićenih područja planirati minimalni broj stupova koji omogućava pokrivenost,
* za planirane samostojeće antenske stupove na području ekološke mreže Uredba o ekološkoj mreži i nadležnostima javnih ustanova za upravljanje područjima ekološke mreže (“Narodne novine“ broj 80/19 i 119/23), koji sami ili s drugim zahvatima mogu imati bitan utjecaj na područje ekološke mreže treba ocijeniti, sukladno Zakonu o zaštiti prirode, njihovu prihvatljivost za ekološku mrežu odnosno na ciljeve očuvanja tog područja ekološke mreže.

(7) Sukladno planu više razine, Prostornom planu Koprivničko-križevačke županije, utvrđene su sljedeće mjere zaštite okoliša i ekološke mreže za sprječavanje, smanjenje i ublažavanje potencijalnih negativnih utjecaja:

* samostojeće antenske stupove postavljati na lokacijama udaljenima od tla budući da je razina RF valova tamo niža,
* pri postavljanju novih samostojećih antenskih stupova osigurati redovito mjerenje snage radiofrekvencijskih polja kako bi se osiguralo da su unutar prihvatljivih granica,
* lokalnu zajednicu informirati o planovima za postavljanje novih samostojećih antenskih stupova,
* ukoliko se građevine elektroničke komunikacijske infrastrukture planiraju unutar područja ekološke mreže izbjegavati područja na kojima su prisutni ciljni stanišni tipovi te stanišni tipovi značajnih za ciljne vrste ekološke mreže.

(8) Zabranjuje se gradnja mreže građevina elektroničke pokretne komunikacije na vojnim nekretninama i u njihovim zaštitnim zonama.“.

(1) Iza članka 94. dodaje se novi članak 94.a koji glasi:

„**Članak 94.a**

(1) Novu elektroničku komunikacijsku infrastrukturu za pružanje komunikacijskih usluga putem elektromagnetskih valova, **bez korištenja vodova**, **odrediti planiranjem postave baznih stanica i njihovih antenskih sustava na antenskim prihvatima** na izgrađenim građevinama i rešetkastim i/ili jednocjevnim stupovima u gradovima, naseljima i izvan njih bez detaljnog definiranja (točkastog označavanja) lokacija različito za:

* gradove i gusto naseljena područja ili njihove dijelove i to posebno za brdovita i posebno za ravničarska područja;
* ostala naselja i to posebno za brdovita i posebno za ravničarska područja;

vodeći računa o mogućnosti pokrivanja tih područja radijskim signalom koji će se emitirati radijskim sustavima smještenim na te antenske prihvate (zgrade i/ili stupove) uz načelo zajedničkog korištenja od strane svih operatora-koncesionara, gdje god je to moguće.

(2) Dopušteno je postavljanje elektroničke komunikacijske infrastrukture i povezane opreme na postojećim građevinama **(antenski prihvat)** u skladu s posebnim uvjetima tijela i/ili osoba određenim posebnim propisima koji propisuju posebne uvjete prilikom ishođenja lokacijske dozvole. Lokaciju im treba uvjetovati:

* izvan područja posebnih uvjeta korištenja,
* izvan područja građevnih čestica, stambene namjene i društvene namjene (zdravstvena, socijalna, predškolska i školska),
* unutar područja gospodarskih, infrastrukturnih, komunalnih i sličnih djelatnosti.

(3) Da bi se navedeni uvjeti lociranja iz prethodnog stavka mogli provjeriti potrebno je definirati točniju poziciju unutar EKI zone na kartama građevinskih područja naselja 4.1., 4.2. i 4.3. u mjerilu 1: 5.000.

(4) Antenski prihvati, koji se postavljaju na postojeće građevine, ne planiraju se u dokumentima prostornog uređenja.

(5) Unutar zone elektroničke komunikacijske infrastrukture uvjetuje se gradnja samostojećeg antenskog stupa takvih karakteristika da može prihvatiti više operatora, odnosno prema tipskom projektu koji je potvrđen rješenjem nadležnog ministarstva.

(6) Iznimno, ukoliko lokacijski uvjeti ne dozvoljavaju izgradnju jednog stupa koji ima takve karakteristike da može prihvatiti sve zainteresirane operatore (visina i slično) dozvoljava se izgradnja nekoliko nižih stupova koji na zadovoljavajući način mogu pokriti planirano područje signalom.

(7) Ukoliko je unutar zone planirane elektroničke komunikacijske infrastrukture već izgrađen samostojeći antenski stup/stupovi, tada je moguće planirati izgradnju dodatnog stupa za ostale operatore/operatora.

(8) U slučaju preklapanja kružnica, ukoliko se odabere pozicija postave stupa unutar područja preklapanja kružnica, tada je potrebno primijeniti takvo rješenje prema kojem će biti dovoljna postava jednog samostojećeg antenskog stupa.“.

(1) Iznad članka 96., a ispod naziva poglavlja koji glasi: „**5.3. Sustav komunalne infrastrukture**“, dodaje se naziv novog poglavlja koji glasi: „**5.3.1. Elektroenergetski sustav**“.

(1) U članku 96. stavci od 1. do 8. mijenjaju se i glase:

„(1) Elektroenergetski sustav je funkcionalna cjelina koju čini sustav građevina za proizvodnju električne energije, skladištenje električne energije, prijenos i distribuciju električne energije, te pripadajući elektroenergetski objekti: vodovi, postrojenja i instalacije s trošilima kupaca, telekomunikacijski i informacijski sustav i druga infrastruktura potrebna za funkcioniranje elektroenergetskog sustava. Elektroenergetski sustav potrebno je planirati, graditi i koristiti u skladu sa zakonima i propisima kojima se uređuje energetski sektor, propisima kojima se uređuje zaštita okoliša, posebnim tehničkim i sigurnosnim propisima te odredbama ovog Prostornog plana.

(2) Na području Općine Gornja Rijeka izgrađena je elektroenergetska mreža naponskih nivoa 10(20) kV i 0,4 kV. Grafički prikaz položaja srednjenaponskih 10(20) kV građevina i objekata u funkciji distribucije električne energije prikazan je na kartografskom prikazu broj 2. „Infrastrukturni sustavi“ u mjerilu 1:25.000. Sustav niskonaponskih 0,4 kV dalekovoda ne prikazuje se u grafičkom dijelu Plana.

(3) Ovim Prostornim planom na elektroenergetskom sustavu dozvoljava se:

* planiranje i izgradnja novih građevina i objekata elektroenergetskog sustava
* rekonstrukcija i unapređenje građevina i objekata elektroenergetskog sustava
* podizanje kvalitete elektroenergetskih građevina i objekata uz smanjenje razine ekoloških utjecaja
* izmicanje dijelova trasa, odnosno zamjena nadzemne mreže polaganjem podzemnih kabela, uz suglasnost nadležnih tijela, sukladno zakonskoj regulativi
* stvaranje uvjeta za korištenje energije iz obnovljivih nefosilnih izvora, primjerice solarne energije (toplinske i fotonaponske), geotermalne energije, energije iz okoliša, biomase i bioplina
* planiranje i izgradnja naprednih mreža, odnosno elektroenergetskih mreža koje korištenjem naprednih tehnologija optimiraju rad elektroenergetskog sustava te na troškovno učinkovit način omogućuju integriranje ponašanja i djelovanja svih korisnika mreže radi postizanja i očuvanja ekonomski učinkovitog i održivog elektroenergetskog sustava s niskim gubicima te odgovarajućom razinom kvalitete opskrbe električnom energijom i sigurnosti opskrbe električnom energijom kao i aktivnog sudjelovanja korisnika mreže.

(4) Ukoliko postoje tehničke, imovinsko-pravne i ekonomsko-financijske pretpostavke izvedivosti, postojeći dalekovodi mogu se po njihovim postojećim trasama i pripadnim koridorima rekonstrukcijom preoblikovati u dalekovode ili kabele više naponske razine i povećane prijenosne moći. Pritom se njihove trase, na pojedinom dijelovima, ovisno o zatečenoj razvijenosti i stanju prostora, mogu kroz postupak pribavljanja dozvola za gradnju prilagoditi novom stanju prostora i rekonstruirati/izgraditi sukladno odgovarajućoj zakonskoj regulativi i tehničkim propisima koji reguliraju način i uvjete izgradnje elektroenergetskih građevina.

(5) Distribucija električne energije vrši se putem distribucijskog sustava – funkcionalne cjeline koju čini distribucijska elektroenergetska mreža, elektrane, postrojenja i instalacije krajnjih kupaca koji su priključeni na distribucijsku mrežu, telekomunikacijski sustav i informacijski sustav, kao i druga infrastruktura koja je potrebna za funkcioniranje distribucijskog sustava.

(6) Distribucija, odnosno opskrba električnom energijom na području obuhvata Prostornog plana vrši se putem srednjenaponskih 10 (20) kV dalekovoda i kabela te pripadajućih transformatorskih postrojenja naponskih razina 10(20)/0,4 kV i niskonaponske mreže 0,4 kV, uglavnom nadzemne, koja nije prikazana u grafičkom dijelu Plana.

(7) Sukladno posebnim propisima određuje se zaštitni pojas distribucijskog elektroenergetskog objekta, odnosno površina i prostor pored, ispod i iznad distribucijskog elektroenergetskog objekta, nužan za prostorno planiranje, utvrđivanje lokacije, uspostavu posjeda/vlasništva, izgradnju, pogon i održavanje distribucijskog elektroenergetskog objekta, u kojemu, radi osiguranja sigurnosti elektroenergetskog objekta, građevina, imovine, ljudi i životinja, nije dozvoljeno izvoditi radove odnosno graditi, bez suglasnosti i nadzora operatora distribucijskog sustava.

(8) Zahvati u zaštitnom pojasu provode se u skladu s propisanim posebnim uvjetima odnosno izdanom suglasnošću za izvođenje radova. Uvjete za izvođenje radova u zaštitnom pojasu operator distribucijskog sustava određuje u skladu s odredbama posebnih zakona, propisa, normi, pravila struke i internih tehničkih akata, kojima se uređuju tehnički uvjeti izgradnje, pogona i održavanja mreže.“.

(2) Iza stavka 8. dodaju se stavci od 9. do 20. koji glase:

„(9) Širina zaštitnog pojasa, sukladno posebnim propisima, iznosi:

* 10 m od osi voda, za nadzemni vod nazivnih napona od 1 kV do uključivo 20 kV
* 1 m od osi voda, za podzemni kabelski vod nazivnih napona od 1 kV do uključivo 20 kV
* 2 m od vanjskog ruba zida, za transformatorsku stanicu i rasklopište nazivnog napona od 1 kV do uključivo 20 kV, osim transformatorskih stanica i rasklopišta čija je oprema ugrađena u posebnu prostoriju zgrade.

(10) Za kabelske vodove, širina zaštitnog pojasa iz prethodnog stavka ovog članka, odnosi se i na radove koji se izvode ispod površine zemlje.

(11) Zaštitni pojasevi distribucijskih srednjenaponskih elektroenergetskih objekata prikazani su na kartografskim prikazima broj 2. „Infrastrukturni sustavi“ i broj 3. „Uvjeti korištenja, uređenja i zaštite prostora“, u mjerilu 1:25.000 te na kartografskim prikazima broj 4. „Građevinska područja naselja“, u mjerilu 1:5.000.

(12) Zaštitni pojasevi podzemnih kabela i transformatorskih stanica i rasklopišta nazivnog napona od 1 kV do uključivo 20 kV ne prikazuju se na kartografskim prikazima, na kojima zbog mjerila kartografskih prikaza nisu vidljivi.

(13) Daljnji razvoj distribucijskog sustava odvijati će se sukladno potrebama stanovništva i gospodarskih subjekata te mogućnostima operatora distribucijskog sustava.

(14) Dozvoljen je daljnji razvoj srednjenaponskog 10(20) kV i niskonaponskog 0,4 kV distribucijskog sustava, iako isti nisu ucrtani u grafički dio Prostornog plana.

(15) Smještaj srednjenaponske i niskonaponske mreže unutar građevinskih područja u pravilu je potrebno predvidjeti podzemno.

(16) Za potrebe gradnje kabelskih transformatorskih stanica (DTS, MTS, KTS) i rasklopnih postrojenja potrebno je utvrditi zasebnu građevnu česticu dovoljne veličine za smještaj građevine, na način da ima osiguran priključak na prometnu površinu dovoljne širine za pristup servisnog i vatrogasnog vozila te da ne narušava strukturu naselja i ne zaklanja preglednost prometa.

(17) Izuzetno, transformatorske stanice mogu se locirati kao prateće građevine na česticama druge osnovne namjene ili kao dio građevina druge namjene.

(18) Najmanja udaljenost građevine samostojeće trafostanice ili rasklopnog postrojenja od regulacijske linije i granice susjedne građevne čestice mora biti 1,0 m.

(19) Ukoliko se trafostanice lociraju izvan građevinskih područja, potrebno ih je minimalno udaljiti od:

* osi kolnika državne i županijske ceste 10,0 m
* osi kolnika lokalne ceste 8,0 m
* osi nerazvrstane ceste i poljskog puta 5,0 m.

(20) Priključenje novih korisnika mreže na elektroenergetsku mrežu operatora distribucijskog sustava izvodi se u skladu s Mrežnim pravilima distribucijskog sustava („Narodne novine“ broj 74/18), odnosno u skladu s Pravilima o priključenju na distribucijsku mrežu.“.

(1) Iza članka 96. dodaje se naziv novog poglavlja i novi članci 96.a, 96.b i 96.c sa pripadajućim nazivima poglavlja koji glase:

„**5.3.2. Vanjska rasvjeta**

**Članak 96.a**

(1) Vanjska rasvjeta je rasvjeta koja se koristi za rasvjetljavanje okoliša, a uključuje:

* cestovnu rasvjetu,
* javnu rasvjetu,
* dekorativnu rasvjetu,
* krajobraznu rasvjetu,
* prigodnu rasvjetu,
* rasvjetu za zaštitu,
* rasvjetu za oglasne ploče.

(2) Vanjska rasvjeta mora biti projektirana, izgrađena i održavana sukladno zahtjevima i uvjetima utvrđenim posebnim propisima kojima se uređuje područje građenja, zaštite od svjetlosnog onečišćenja, zaštite okoliša i prirode, energetske učinkovitosti te pravilima arhitektonskih, građevinskih, elektrotehničkih i ostalih struka u području rasvjete.

(3) Propisi koje je prilikom planiranja, projektiranja i održavanja vanjske rasvjete potrebno primijeniti kako bi se postigla zaštita od svjetlosnog onečišćenja su:

* Zakon o zaštiti od svjetlosnog onečišćenja („Narodne novine“ broj 14/19) i na temelju njega doneseni pravilnici:
* Pravilnik o zonama rasvijetljenosti, dopuštenim vrijednostima rasvjetljavanja i načinima upravljanja rasvjetnim sustavima („Narodne novine“ broj 128/20)
* Pravilnik o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete („Narodne novine“ broj 22/23)
* Pravilnik o mjerenju i načinu praćenja rasvijetljenosti okoliša („Narodne novine“ broj 22/23).

(4) Javnu rasvjetu potrebno je planirati kao ekološku rasvjetu, sastavljenu od ekološki prihvatljivih svjetiljki koje zadovoljavaju potrebe za umjetnom rasvijetljenošću pojedine građevine, objekta ili površine i čija je emisija svjetlosti u skladu s uvjetima zaštite od svjetlosnog onečišćenja.

(5) Oglasne ploče ili mediji za oglašavanje čija je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija postavljaju se tako da ne zaklanjaju ili smanjuju vidljivost postavljenih prometnih znakova ili zasljepljuju sudionike u prometu ili odvraćaju njihovu pozornost u mjeri koja može biti opasna za sigurnost prometa.

(6) Oglasne ploče ili mediji za oglašavanje čija je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija ne postavljaju se:

* u zoni prometnih raskrižja u naseljenim mjestima i izvan naseljenih mjesta
* na svim vrstama prometnica izvan naseljenih mjesta
* u parkovnim dispozicijama ili općenito u šumskim područjima
* u blizini vodenih tijela
* u blizini važnih skloništa i staništa strogo zaštićenih vrsta osjetljivih na svjetlosno onečišćenje i
* u zonama E0 - područja prirodne rasvijetljenosti i E1 - područja tamnog krajolika, koje će biti određene Planom rasvjete Općine Gornja Rijeka.

(7) Pri planiranju, projektiranju, gradnji, održavanju i rekonstrukciji vanjske rasvjete, osim odredbi ovog članka, potrebno je poštivati i odredbe poglavlja 8.3. „Mjere zaštite od svjetlosnog onečišćenja“, članka 109.c.

**5.3.3. Vodoopskrba**

**Članak 96.b**

(1) Izgradnja vodoopskrbnog sustava prioritetni je komunalni zahvat na području općine, a planira se izvesti u svim naseljima.

(2) Sustav javne vodoopskrbe na području općine djelomično je izgrađen. Dugoročno se planira daljnja izgradnja kojom će se osigurati potpuna opskrbljenost svih naselja jedinstvenim sustavom vodoopskrbe te u konačnici opskrba svih korisnika vodom iz javnog vodoopskrbnog sustava.

(3) Trase postojećih i planiranih vodoopskrbnih cjevovoda i građevina načelno su prikazane su na kartografskom prikazu broj 2. „Infrastrukturni sustavi“ u mjerilu 1:25.000. Detaljna pozicija planiranih vodoopskrbnih cjevovoda i građevina odrediti će se projektnim rješenjem i odgovarajućom stručnom dokumentacijom. Pritom je moguće izmještanje i nadopuna sustava prikazanog na kartografskom prikazu, u skladu s drugim infrastrukturnim sustavima, stanjem na terenu i namjenama u prostoru.

(4) Na području Općine nema uspostavljenih vodocrpilišta. Dijelom općine izgrađena je vodoopskrbna mreža te pripadajući objekti, vodospreme VS Deklešanec, VS Pofuki i VS Kolarec te precrpna stanica PS Donja Rijeka. Novoizgrađena precrpna stanica PS Nemčevec planira se integrirati u vodoopskrbni sustav i pustiti u rad.

(5) Dozvoljena je gradnja vodoopskrbnih cjevovoda i građevina (vodosprema, precrpnih stanica i slično) koje nisu predviđene ovim Planom, ako se za to ukaže potreba.

(6) Dugoročno se planira daljnja izgradnja vodoopskrbnih cjevovoda te održavanje sustava u stanju funkcionalne ispravnosti. Rekonstrukcija vodoopskrbne mreže planirana je na mjestima koja ne udovoljavaju uvjetima sigurne opskrbe ili u slučaju znatnih gubitaka vode iz sustava.

(7) Kod projektiranja nove vodoopskrbne mreže ili rekonstrukcije postojeće, na odgovarajućim javnim površinama obvezno je planiranje hidrantskog razvoda i postave nadzemnih hidranata, sukladno posebnim propisima.

(8) Na područjima na kojima nije planirana ili još nije izgrađena javna vodoopskrbna mreža, opskrbu pitkom vodom moguće je ostvariti individualnim sustavom vodoopskrbe, koji podrazumijeva tehnički i tehnološki povezan skup građevina, vodova i opreme za vodoopskrbu jedne ili više građevina, koje nisu priključene na sustav javne vodoopskrbe, što osobito uključuje izvedbu zdenaca, cjevovoda i ostalih vodova i opreme, sukladno zakonskoj regulativi, vodopravnim aktima i uvjetima nadležnog javnopravnog tijela.

**5.3.4. Uređenje vodotoka i voda**

**Članak 96.c**

(1) Regulacijski i zaštitni sustav uređenja vodotoka i voda na području Općine Gornja Rijeka uključuje postojeće vodne građevine i vodotoke:

* kanale III. i IV. reda: Galdište, Kostanjevac Riječki, Kolarec i Jelaki
* vodotoke I. i II. reda: Črnec, Selnica, Grabrovec, Šokot, Dropkovec i Pofuki.

(2) Na području Općine, kao mjera zaštite od štetnog djelovanja voda planirana je izgradnja dviju akumulacija za obranu od poplava (oznake AP): Kolarec i Dropkovec. Uz akumulaciju Kolarec planirana je izgradnja brane, dok se dio planirane akumulacije Dropkovec i njoj pripadajuća brana nalaze se izvan obuhvata Plana.

(3) Grafički prikaz kanala, vodotoka i planiranih brana s akumulacijama nalazi se na kartografskom prikazu broj 2. „Infrastrukturni sustavi“ u mjerilu 1:25.000.

(4) Ovim Prostornim planom predviđa se održavanje i daljnji razvoj regulacijskog i zaštitnog sustava uređenje vodotoka i voda u smislu očuvanja vodenih ekosustava i kontaktnih prostora koji se smatraju prirodnim ili prirodi bliskim predjelima.

(5) U navedenu svrhu kanale i vodotoke potrebno je u najvećoj mogućoj mjeri uređivati kao prirodna staništa, odnosno na način koji omogućava meandriranje.

(6) Vodotoci na području Općine imaju obilježja bujičnih voda te ih nije dozvoljeno zacjevljivati.

(7) Sve katastarske čestice vodonosnog i napuštenog korita površinskih voda te njihovo uređeno i neuređeno inundacijsko područje imaju svojstvo vodnog dobra. Vodno dobro je dobro od interesa za Republiku Hrvatsku i ima njezinu osobitu zaštitu. Vodno dobro koristi se na način i pod uvjetima propisanim Zakonom o vodama.

(8) Vodno dobro služi održavanju i poboljšanju vodnog režima, a osobito je namijenjeno za:

* građenje i održavanje regulacijskih i zaštitnih vodnih građevina i građevina za osnovnu melioracijsku odvodnju
* održavanje korita i obala kanala i vodotoka, te održavanje i uređenje inundacijskog područja
* provedbu obrane od poplava.

(9) Inundacijski pojas vodotoka je pojas zemljišta uz vodotok i druge površinske vode s posebnim pravnim režimom, donesen temeljem važeće zakonske regulative.

(10) Širina inundacijskog pojasa ovisi o veličini i značaju vodotoka, a kreće se od 5,0 m do 20,0 m.

(11) Inundacijski pojas utvrđuje se za potrebe upravljanja rizicima od štetnog djelovanja voda na vodotocima i drugim površinskim vodama.

(12) U inundacijskom pojasu zabranjeno je obavljati radnje kojima se može pogoršati vodni režim i povećati stupanj ugroženosti od štetnog djelovanja voda.

(13) Prije svakog pojedinačnog zahvata uz vodotoke, na vodnom ili javnom vodnom dobru potrebno je ishoditi prethodnu suglasnost/pravo građenja/posebne uvjete/vodopravne uvjete od nadležnog javnopravnog tijela.“.

(1) Iznad članka 97. dodaje se naziv novog poglavlja koji glasi: „**5.3.5. Odvodnja otpadnih voda**“.

(1) Članak 97. mijenja se i glasi:

„(1) Na području Općine nije izgrađen sustav javne odvodnje i zbrinjavanja otpadnih voda.

(2) Trasa planirane kanalizacije načelno je prikazana na kartografskom prikazu broj 2. “Infrastrukturni sustavi“, u mjerilu 1:25.000, dok će se njena detaljna pozicija odrediti projektnim rješenjem i odgovarajućom stručnom dokumentacijom. Pritom je moguće izmještanje i nadopuna sustava prikazanog na kartografskom prikazu, ukoliko nije u koliziji s drugim infrastrukturnim sustavima, stanjem na terenu i namjenama u prostoru.

(3) Pročišćavanje otpadnih voda prikupljenih putem sustava javne odvodnje planirano je izvan obuhvata Plana.

(4) U okviru tehničke dokumentacije više razine (idejni projekti odvodnje, odnosno dokumentacija za ishođenje akata za gradnju) moguće je na području Općine planirati uređaj za pročišćavanje otpadnih voda, odnosno alternativne načine zbrinjavanja otpadnih voda (bio lagune, biljni uređaji, mali sustavi za pročišćavanje s aeracijom, biorotori, sustavi s odjeljivanjem otpadnih voda i njihovom ponovnom uporabom i sl.), ukoliko se dokaže ekonomska opravdanost istih obzirom na potrebe stanovništva i projekcije kretanja broja stanovnika i gospodarskih subjekata na području obuhvata Plana. U tom slučaju će tehničko rješenje odstupati od rješenja planiranog ovim Prostornim planom te će se i detaljno određivanje trasa i lokacija građevina sustava odvodnje utvrditi idejnim rješenjem, odnosno stručnim podlogama za izdavanje akata za gradnju, vodeći računa o konfiguraciji terena, posebnim uvjetima i drugim okolnostima trase.

(5) Dozvoljena je gradnja crpnih (prepumpnih) stanica koje nisu predviđene ovim Planom, ako se za to ukaže potreba.

(6) Do izgradnje sustava javne odvodnje, odnosno na područjima na kojima sustav javne odvodnje nije planiran, sanitarne otpadne vode treba sakupljati u atestiranim vodonepropusnim septičkim jamama zatvorenog tipa (bez preljeva i ispusta) koje je potrebno prazniti po za to ovlaštenom poduzeću.

(7) Do izgradnje sustava javne odvodnje tehnološke otpadne vode nakon predtretmana kojim se osigurava pročišćavanje otpadnih voda do parametara propisanih Pravilnikom o graničnim vrijednostima emisija otpadnih voda („Narodne novine“ br. 26/20), treba ispuštati u vodonepropusne sabirne jame koje treba redovno prazniti po za to ovlaštenom poduzeću.

(8) Do izgradnje sustava javne odvodnje te na područjima na kojima nije planirana izgradnja sustava javne odvodnje, otpadne vode mogu se, sukladno posebnim propisima, pročišćavati na individualnim sustavima odvodnje i ispuštati u oborinsku odvodnju odnosno površinske vode samo ako se prethodno pročiste do razine propisane važećim Pravilnikom o graničnim vrijednostima emisija otpadnih voda za ispuštanje u površinske vode. Uređaj koji se za tu svrhu planira ugraditi mora imati ateste ili drugu dokumentaciju kojom se dokazuje da će se otpadne vode pročistiti do tražene razine. Također je potrebno redovno ispitivanje kvalitete pročišćene vode prema posebnim propisima.

(9) Nakon izgradnje sustava javne odvodnje obvezno je priključenje korisnika na sustav javne odvodnje, a septičke i sabirne jame potrebno je ukinuti i sanirati teren.

(10) Nakon izgradnje sustava javne odvodnje tehnološke otpadne vode mogu se ispuštati u sustav samo nakon odgovarajućeg predtretmana.“.

(1) U članku 98. stavak 1. mijenja se i glasi:

„(1) Oborinsku odvodnju unutar pojedinačnih građevnih čestica primarno zbrinuti unutar vlastite čestice. Preporuča se prikupljanje oborinskih voda u spremnike i njihovo daljnje korištenje za zalijevanje vrtova, pranje automobila i slično. Ukoliko tehničke karakteristike sustava cestovnih kanala to dozvoljavaju, moguće je oborinske vode s vlastitih čestica upustiti u cestovne kanale.“.

(2) Iza stavka 1. dodaju se stavci 2., 3. i 4. koji glase.

„(2) Oborinske vode s prometnih i zelenih površina potrebno je zbrinuti putem oborinske i melioracijske odvodnje, odnosno cestovnih kanala.

(3) Oborinske vode s površina na kojima postoji mogućnost onečišćenja uljima i mastima (autoservisi, parkirališta s 10 i više pakirnih mjesta i slično) prije ispuštanja u sustav javne odvodnje potrebno je prikupiti i odgovarajuće pročistiti (taložnica, separator ulja i masti).

(4) Otpadne vode poljoprivrednih gospodarskih građevina za uzgoj životinja mogu se prikupljati u zatvorene sabirnike s odvozom sadržaja (ako se ne koristi u bioplinskim postrojenjima) na poljoprivredne površine, prema propisanim vodopravnim aktima, odnosno odredbama Odluke o komunalnom redu na području Općine.“.

(1) Ispod članka 98. dodaje se naziv novog poglavlja koji glasi: „**5.4. Obnovljivi izvori energije**“.

(1) U članku 98.a stavci od 1. do 4. mijenjaju se i glase:

„(1) Na području obuhvata Prostornog plana dozvoljeno je planiranje, projektiranje, građenje, korištenje, održavanje i uklanjanje proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije. Pritom je potrebno poštivati posebne propise iz područja zaštite okoliša i prirode, prostornog uređenja, gradnje, zaštite i očuvanja kulturnih dobara, tržišta električne energije, koncesija, državnih potpora, vodnog gospodarstva, obavljanja gospodarskih djelatnosti, prava vlasništva i drugih srodnih prava te odredbe ovog Prostornog plana.

(2) Energija iz obnovljivih izvora je energija iz obnovljivih nefosilnih izvora, a na području obuhvata Prostornog plana predviđa se korištenje solarne energije (toplinske i fotonaponske), geotermalne energije, energije iz okoliša, biomase i bioplina.

(3) Pojedini pojmovi korišteni u odredbama ovog Prostornog plana imaju sljedeće značenje:

* geotermalna energija je energija pohranjena u obliku topline ispod krute Zemljine površine
* energija iz okoliša je toplinska energija koja nastaje prirodnim putem i energija akumulirana u okolišu unutar ograničenog područja koja može biti skladištena u okolnom zraku, osim u ispušnom zraku, u površinskim vodama ili u kanalizacijskoj vodi
* goriva iz biomase su plinovita i kruta goriva proizvedena iz biomase
* kogeneracijsko postrojenje je proizvodno postrojenje u kojem se istodobno proizvodi električna i toplinska energija u jedinstvenom procesu, pri čemu se kogeneracijska postrojenja koja obnovljive izvore energije koriste kao primarni izvor energije smatraju proizvodnim postrojenjima koja koriste obnovljive izvore energije
* proizvodno postrojenje koje koristi obnovljive izvore energije je samostalno i tehnički cjelovito postrojenje koje za proizvodnju električne i/ili toplinske energije koristi obnovljive izvore energije, a koje se može sastojati od više proizvodnih jedinica
* skladištenje energije je, u kontekstu elektroenergetskog sustava, odgađanje konačne uporabe električne energije do trenutka kasnijeg od onog u kojem je proizvedena ili pretvorba električne energije u oblik energije koji se može skladištiti, skladištenje takve energije i naknadna pretvorba takve energije u električnu energiju ili njezina uporaba kao nositelja energije
* površine za gradnju agrosunčanih elektrana su površine koje su prostornim planom određene kao poljoprivredno tlo isključivo osnovne namjene – ostalo poljoprivredno tlo (oznake P3), a na kojima se uspostavom poljoprivrednih trajnih nasada upisanih u evidenciju uporabe poljoprivrednog zemljišta (ARKOD) ili na kojima se uz postojeći prostor obuhvata farme, staklenika ili plastenika postavom agrosunčanih elektrana postižu ciljevi razvoja poljoprivredne djelatnosti, uz zadržavanje namjene poljoprivrednog zemljišta.

(4) Električna energija proizvedena iz obnovljivih izvora energije može se koristiti za vlastite potrebe, može se skladištiti u postrojenjima za skladištenje energije te se može predati u javni elektroenergetski sustav.“.

(2) Iza stavka 4. dodaju se stavci od 5. do 15. koji glase:

„(5) Za omogućavanje skladištenja proizvedene električne energije dozvoljena je izgradnja postrojenja za skladištenje energije, odnosno postrojenja u kojima se električna energija pohranjuje pretvorbom u neki drugi oblik energije, kao na primjer, električne kotlove sa spremnikom, toplinske pumpe, baterijske spremnike, elektrolizatore sa spremnikom vodika i ostale uređaje u koje se električna energija može u nekom obliku pohraniti i kasnije predati u prijenosnu ili distribucijsku mrežu.

(6) Gradnja postrojenja za skladištenje energije dozvoljena je u obuhvatu proizvodnih postrojenja za proizvodnju električne energije iz obnovljivih izvora energije.

(7) Za omogućavanje preuzimanja viška ili ukupne proizvedene električne energije u javni elektroenergetski sustav dozvoljena je izgradnja elektroenergetskih postrojenja veličine i snage potrebne za prihvat proizvedene električne energije, kao i priključnih vodova za povezivanje s javnom elektroenergetskom mrežom.

(8) Povezivanje, odnosno priključak planiranih proizvodnih postrojenja koja koriste obnovljive izvore energije i postrojenja za skladištenje energije na javnu elektroenergetsku mrežu sastoji se od pripadajuće trafostanice/rasklopišta i priključnog dalekovoda/kabela na postojeći ili planirani dalekovod ili trafostanicu javnog elektroenergetskog sustava. Priključak se može smatrati sastavnim dijelom zahvata izgradnje proizvodnog postrojenja koje koristi obnovljive izvore energije ili postrojenja za skladištenje energije.

(9) Točno definiranje trase i tehničkih obilježja priključnog dalekovoda/kabela i trafostanice/rasklopišta u sklopu proizvodnog postrojenja koje koristi obnovljive izvore energije, odnosno postrojenja za skladištenje energije, definirati će se u postupku ishođenja akta kojim se dozvoljava gradnja, pri čemu je potrebno provesti postupke propisane propisima iz područja zaštite okoliša i prirode (OPUO postupak), po dobivenim posebnim uvjetima od nadležnog javnopravnog tijela (operatora prijenosnog sustava ili operatora distribucijskog sustava, ovisno o nadležnosti priključenja).

(10) Za projekte regionalnog i državnog značaja u postupku izrade projektne dokumentacije potrebno je izraditi krajobrazni elaborat / projekt krajobraznog uređenja koji će analizirati i vrednovati prostor unutar i izvan obuhvata zahvata u odnosu na planirani zahvat, šire područje naselja i kulturna dobra, kako bi se postigla bolja vizualna uklopljenost postrojenja u okolni prostor te kako bi se utvrdile smjernice za zaštitu i očuvanje te ublažavanje negativnih utjecaja zahvata.

(11) Gradnja proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije unutar obuhvata zaštićene kulturno povijesne cjeline i zaštićenih kulturnih dobara provodi se sukladno posebnim uvjetima nadležnog konzervatorskog odjela, na način da se što manje naruši izgled naselja, karakteristične vizure, vrijedne ambijentalne cjeline ili pojedinačne građevine koje imaju status kulturnog dobra.

(12) Gradnja proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije dozvoljena je izvan područja koja su zaštićena ili predložena za zaštitu temeljem posebnih propisa iz područja zaštite prirode.

(13) Uvjeti smještaja i gradnje proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije, ukoliko posebnim uvjetima za gradnju istih nije drugačije određeno, jednaki su uvjetima gradnje i uređenja prostora za odgovarajuću namjenu površine unutar koje se određeno postrojenje gradi.

(14) Na građevnoj čestici proizvodnog postrojenja i/ili proizvodne jedinice koji proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije dozvoljena je gradnja pomoćnih građevina u funkciji osnovne namjene.

(15) Pristupne puteve za proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije, kao i za postrojenja za skladištenje energije, potrebno je planirati na način da se u najvećoj mogućoj mjeri iskoriste postojeći putevi i prometnice.“.

(1) U članku 98.b stavci od 1. do 4. mijenjaju se i glase:

„(1) Sve građevine i postrojenja u funkciji proizvodnje i korištenja energije iz obnovljivih izvora energije i visokoučinkovite kogeneracije i postrojenja za skladištenje energije potrebno je predvidjeti na način da odgovaraju strateškim dokumentima državne i županijske razine kojima se uređuje energetski sektor, drugim posebnim propisima, te propisima kojima se utvrđuje njihova neškodljivost za ljudsko zdravlje i okoliš.

(2) Povezivanje, odnosno priključak proizvodnih postrojenja i proizvodnih jedinica za proizvodnju električne energije iz obnovljivih izvora energije i visokoučinkovite kogeneracije na postojeću javnu elektroenergetsku mrežu ovisi o tehničkim mogućnostima javne elektroenergetske mreže izgrađene na području Općine Gornja Rijeka.

(3) Postrojenja koja pri proizvodnji energije proizvode buku veću od dozvoljene za namjenu površine unutar koje se lociraju ili neugodne mirise koji bi mogli negativno utjecati na kvalitetu stanovanja u naselju, potrebno je najmanje 100 m udaljiti od stambene, javne i društvene te sportsko-rekreacijske namjene uskladiti sa mjerama sprječavanja nepovoljna utjecaja na okoliš propisanim u poglavlju 8. ovih Odredbi, dok je za druge vrste štetnih utjecaja po ljudsko zdravlje ili okoliš, udaljenost potrebno predvidjeti ovisno o posebnim propisima. Ostali uvjeti za smještanje i gradnju utvrđuju se isto kao i ostale građevine unutar odgovarajuće namjene površina.

(4) Uz proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije mogu se graditi poljoprivredne građevine bez izvora onečišćenja (staklenici i plastenici za uzgoj voća, povrća i cvijeća te njihovi prateći sadržaji) kako bi se u što većoj mjeri iskoristila dobivena energija, sukladno važećim propisima i posebnim uvjetima gradnje.“.

(2) U istom članku stavci 5., 6. i 7. brišu se.

(1) Ispod članka 98.b dodaje se naziv novog poglavlja koji glasi: „**5.4.1. Sunčane i agrosunčane elektrane**“.

(1) U članku 98.c stavci od 1. do 4. mijenjaju se i glase:

„(1) Gradnja samostalne (neintegrirane) sunčane elektrane, ukoliko se gradi kao osnovna građevina, dozvoljena je na:

* izdvojenom građevinskom području izvan naselja gospodarske namjene, proizvodne (oznake I1) i prehrambeno-prerađivačke (oznake I2)
* površini za gradnju sunčane elektrane (oznaka SE).

(2) Najveći koeficijent izgrađenosti građevne čestice samostalne (neintegrirane) sunčane elektrane koja se gradi kao građevina osnovne namjene iznosi 0,8. Ostali uvjeti za smještaj i gradnju utvrđuju se jednako kao i za druge građevine unutar odgovarajuće namjene površina.

(3) Gradnja samostalne (neintegrirane) sunčane elektrane kao prateće građevine dozvoljena je na izdvojenom građevinskom području izvan naselja gospodarske namjene, proizvodne (oznake I1) i prehrambeno-prerađivačke (oznake I2).

(4) Gradnja samostalne (neintegrirane) sunčane elektrane i/ili solarnog kolektora kao pomoćne građevine može dozvoliti na teren okućnice građevne čestice na površinama stambene namjene (oznake S).“.

(2) Iza stavka 4. dodaju se stavci od 5. do 14. koji glase:

„(5) Ukoliko se neintegrirane sunčane elektrane i solarni kolektori grade za vlastite potrebe i/ili za predaju u elektroenergetsku mrežu kao pomoćne građevine na građevnoj čestici postojeće građevine stambene namjene, potrebno je zadovoljiti sljedeće uvjete:

* građevna čestica na kojoj se gradi neintegrirana sunčana elektrana i/ili solarni kolektor mora zadovoljiti uvjet minimalne zelene površine prirodnog terena, na kojem i ispod kojeg nije predviđeno postavljanje instalacija predmetnih sustava proizvodnje energije, sukladno odredbama za odgovarajuću namjenu površine unutar koje se gradi
* neintegrirane sunčane elektrane i solarne kolektore nije moguće smjestiti između regulacijske linije i osnovne građevine
* ostali uvjeti za smještaj i gradnju neintegriranih sunčanih elektrana i solarnih kolektora utvrđuju se jednako kao i za druge pomoćne građevine unutar odgovarajuće namjene površina.

(6) Ukoliko se neintegrirana sunčana elektrana planira na području koje je označeno kao područje ugroženo od poplava, fotonaponske panele potrebno je postaviti na visini najmanje 0,5 m iznad najviše razine vode za poplave srednje vjerojatnosti pojavljivanja (povratno razdoblje od približno 100 godina).

(7) Prilikom planiranja i gradnje sunčanih elektrana u što većoj mjeri potrebno je:

* koristiti fotonaponske panele sa što nižim stupnjem odbljeska, odnosno s antirefleksivnim slojem u svrhu izbjegavanja negativnog utjecaja na stanovništvo i okoliš
* ispod fotonaponskih panela potrebno je zadržati prirodnu autohtonu nisku vegetaciju ili zasaditi istu
* održavanje površina ispod fotonaponskih panela ne smije se provoditi pomoću herbicidnih sredstava
* fotonaponske panele nije dozvoljeno tretirati agresivnim kemikalijama koje mogu doprijeti u tlo, vode i podzemne vode
* nakon prestanka korištenja sunčane elektrane nositelj zahvata obvezan je ukloniti čitavu konstrukciju i područje privesti prvotnoj namjeni, a demontirane fotonaponske panele zbrinuti sukladno posebnim propisima.

(8) Sunčanu elektranu za vlastite potrebe i/ili za predaju u elektroenergetsku mrežu moguće je graditi kao integriranu sunčanu elektranu – smještenu na površini građevine (krovovima, pokrovima, sjenilima, balkonima, terasama, balustradama, fasadama, prozorima, vratima…) ili infrastrukturnog objekta (trafostanice, mosta i sl. građevine) na površinama svih namjena.

(9) Postavljanje integriranih sunčanih elektrana na površinu građevine, odnosno neintegriranih sunčanih elektrana i/ili solarnih kolektora na površinu građevne čestice unutar zaštićene kulturno povijesne cjeline i zaštićenih kulturnih dobara dozvoljeno uz poštivanje posebnih uvjeta nadležnog konzervatorskog odjela.

(10) Agrosunčana elektrana na istoj površini objedinjuje dvije djelatnosti: proizvodnju električne energije iz obnovljivog izvora solarne energije i poljoprivrednu proizvodnju, odnosno uzgoj stoke ili poljoprivrednih kultura.

(11) Gradnja agrosunčanih elektrana dozvoljena je na površinama označenim kao poljoprivredno tlo isključivo osnovne namjene – ostalo obradivo tlo (oznaka P3) i ostalo poljoprivredno tlo, šume i šumsko zemljište (oznaka PŠ), na kojima se uspostavom poljoprivrednih trajnih nasada upisanih u evidenciju uporabe poljoprivrednog zemljišta (ARKOD) ili na kojima se uz postojeći prostor obuhvata farme, staklenika ili plastenika postavom agrosunčanih elektrana postižu ciljevi razvoja poljoprivredne djelatnosti uz zadržavanje namjene poljoprivrednog zemljišta.

(12) Visinu konstrukcije agrosunčane elektrane, odnosno udaljenost donjeg ruba fotonaponskih panela od tla, potrebno je prilagoditi poljoprivrednoj djelatnosti koja se planira u sklopu agrosunčane elektrane, na način da bude prikladna za ispašu i uzgoj pojedine vrste stoke, odnosno za uzgoj određenih ratarskih kultura.

(13) Trasiranje elektroenergetskih kabela preporuča se uz rub internih prometnica te ispod redova fotonaponskih panela, kako bi se omogućila poljoprivredna proizvodnja na što većoj površini. Elektroenergetske kablove potrebno je iz sigurnosnih razloga postavljati u rovove dubine minimalno 1 m, gdje god postoji opasnost od kontakta poljoprivredne mehanizacije i ljudi s podzemnim kabelima. Unutarnje razvode elektroenergetskih kabela potrebno je planirati na način da se izbjegava njihov prelazak preko poljoprivrednih površina. Na mjestima gdje trasa kabela prelazi poljoprivrednu površinu, potrebno ju je vizualno označiti. Kablove je potrebno voditi najkraćim mogućim putem uz uvažavanje potreba planirane poljoprivredne djelatnosti.

(14) Površinu agrosunčane elektrane potrebno je ograditi. Najveća dopuštena visina ograde može biti 2,2 m.“.

(1) Iza članka 98.c dodaje se naziv novog poglavlja i novi članci 98.d i 98.e sa pripadajućim nazivima poglavlja koji glase:

„**5.4.2. Bioplinska postrojenja**

**Članak 98.d**

(1) Bioplinska postrojenja, ako se nalaze u sklopu farmi za uzgoj životinja, predstavljaju opremu koja je sastavni dio farme, što uz mogućnost njihove gradnje uključuje i mogućnost zbrinjavanja otpada nastalog u procesu poljoprivredne proizvodnje na farmi i proizvodnje električne energije.

(2) Za bioplinska postrojenja za proizvodnju energije iz obnovljivih izvora energije preko 10 MWel, prema Prilogu II. Uredbe o procjeni utjecaja zahvata na okoliš (“Narodne novine” broj 61/14. i 3/17.) propisana je obveza provođenja postupka ocjene o potrebi provođenja postupka procjene utjecaja zahvata na okoliš, a koji se može provesti samo za zahvat u prostoru koji je planiran prostornim planom.

(3) Mogućnost gradnje bioplinskih postrojenja na području Općine u skladu je sa strateškim dokumentima s područja energetike i prostornog razvoja državne razine, Prostornim planom Koprivničko-križevačke županije i drugim važećim županijskim i općinskim dokumentima, a gradnja takvog objekta i njegovo korištenje mora biti usklađeno sa posebnim uvjetima koje izdaju nadležna tijela i pravne osobe u postupku procjene utjecaja na okoliš, izdavanja akata za gradnju ili korištenje građevine.

(4) Bioplinska postrojenja koriste u svom procesu proizvodnje električne energije putem kogeneracijskog postrojenja biorazgradivi otpad kao što je otpad sa farmi: gnoj sa farmi, otpad od biljne proizvodnje, otpad iz restorana, klaonički otpad druge kategorije, kukuruznu silažu, silažu ostalih žitarica, te ostali biorazgradivi materijal.

(5) Na području Općine Gornja Rijeka dozvoljena je gradnja bioplinskih postrojenja kao pratećih građevina uz drugu osnovnu građevinu, a omogućava se na:

* površinama izdvojenog građevinskog područja izvan naselja gospodarske proizvodne namjene (oznaka I1)
* površinama izdvojenog građevinskog područja izvan naselja, gospodarske namjene - farma (oznaka I3) u sklopu postojećih farmi
* poljoprivrednom tlu isključivo osnovne namjene – ostalo obradivo tlo (oznaka P3) u sklopu poljoprivrednog gospodarstva za uzgoj životinja - farma.

(6) Uvjeti smještaja i gradnje bioplinskog postrojenja na građevnoj čestici uz farmu ili na površini gospodarske namjene jednaki su uvjetima propisanim za namjenu površine na kojoj se gradi.

**5.4.3. Geotermalna postrojenja**

**Članak 98.e**

(1) Na području obuhvata Prostornog plana moguće je koristiti geotermalne vode u energetske svrhe. Energiju iz geotermalnih voda moguće je koristiti kaskadno, u različitim oblicima te u različite svrhe, kao, na primjer, proizvodnja električne energije, toplinarstvo, grijanje i hlađenje prostora, sušare, akvakultura i drugo.

(2) Potencijalnu lokaciju geotermalne elektrane iz dubokih bušotina moguće je odrediti istražnim radovima, kojima će se utvrditi izdašnost geotermalnog izvora. U slučaju da se istražnim radovima potvrdi lokacija zadovoljavajuće izdašnosti geotermalnog izvora, izmjenom Prostornog plana potrebno je utvrditi izdvojeno građevinsko područje za smještaj takve elektrane i uvjeti za njenu gradnju.

(3) Površine za gradnju geotermalnih bušotina u svrhu grijanja u poljoprivredi, industriji i zgradarstvu su površine na kojima je za potrebe postojećih poljoprivrednih kompleksa (farmi, staklenika i sl.), industrijskih pogona, gospodarskih građevina te stambenih i ostalih građevina moguće osnovati jednu ili više geotermalnih bušotina s pripadajućim postrojenjem, uz uvjet korištenja geotermalne vode u cilju razvoja poljoprivredne djelatnosti, industrijske djelatnosti, centraliziranog grijanja ili hlađenja zgrada i slično.

(4) Prilikom istraživanja i eksploatacije geotermalne vode potrebno je poštivati posebne propise proizašle iz strateškog i zakonodavnog okvira s područja istraživanja i eksploatacije geotermalnih voda za energetske svrhe.

(5) Na području obuhvata Prostornog plana moguće je koristiti dizalice topline za grijanje ili hlađenje vode u niskotemperaturnom sustavu distribucije topline, a na koje se primjenjuju posebni propisi o gradnji. Dizalice topline i njihov smještaj na građevnoj čestici mora biti takav da zadovolji odredbe ovog Prostornog plana te posebne propise iz područja zaštite od buke.“.

(1) U članku 99. stavak 1. mijenja se i glasi:

„(1) Prostornim planom Koprivničko-križevačke županije prostor Općine dijeli se na kategorije krajobraznih cjelina kojima se valorizira prostor prema vrijednosti kulturne i prirodne baštine integralno:

I. kategorija krajolika (nacionalna vrijednost) i

II. kategorija krajolika (regionalna vrijednost).“.

(2) Iza stavka 1. dodaju se stavci 2. i 3. koji glase:

„(2) U cilju očuvanja krajobraznih vrijednosti mora se izvršiti analiza krajobraza obzirom na prostornu, biofizičku i antropogenu strukturu područja, istaknuti posebnosti krajobraza, utvrditi problemska područja i trendove koji ugrožavaju krajobrazne vrijednosti te u skladu s tim planirati izgradnju koja neće narušiti fizionomiju krajobraza.

(3) Zahvati u okolišu na području Općine koji mogu imati štetni učinak na bioraznolikost i krajobraznu raznolikost i vrijednost, te očuvanje prirodnog genetskog sklada i sklada prirodnih zajednica, živih organizama i tvari, nisu dopušteni, ukoliko se u postupku u skladu s Zakonom o zaštiti okoliša („narodne novine“ broj 80/13, 153/13, 78/15, 12/18 i 118/18) i posebnim propisima ne odluči drukčije.“.

(1) Iznad članka 100., a ispod naziva poglavlja koji glasi: „**6.2. Prirodna baština**“ dodaje se naziv novog poglavlja koji glasi: „**6.2.1. Zaštićeni dijelovi prirode**“.

(1) Članak 100. mijenja se i glasi:

„(1) Zaštićeni dijelovi prirode sukladno Zakonu o zaštiti prirode („Narodne novine“ broj 80/13, 15/18, 14/19. i 127/19) na području Općine Gornja Rijeka su **zaštićena područja**:

* od lokalnog značenja - Značajni krajobraz Kalnik (upisan u Upisnik zaštićenih područja pod registarskim brojem 352) zaštićen u kategoriji značajni krajobraz te
* od državnog značenja - Posebni botanički rezervat Mali Kalnik (upisan u Upisnik zaštićenih područja pod registarskim brojem 353) zaštićen u kategoriji posebni rezervat.

(2) Javna ustanova za upravljanje zaštićenim dijelovima prirode na području Koprivničko-križevačke županije obavlja djelatnost zaštite, održavanja i promicanja zaštićenih područja iz prethodnog stavka ovog članka u cilju zaštite i očuvanja izvrsnosti prirode, osiguravanja neometanog odvijanja prirodnih procesa i održivog korištenja prirodnih dobara, zatim nadziru provođenje uvjeta i mjere zaštite prirode te sudjeluju u prikupljanju podataka u svrhu praćenja stanja očuvanosti prirode (monitoring).

(3) Potrebna je izrada plana upravljanja zaštićenim područjima za Značajni krajobraz Kalnik i Posebni botanički rezervat Mali Kalnik za razdoblje od deset godina. Dok se ne izrade planovi upravljanja, pravne i fizičke osobe koje obavljaju djelatnosti u zaštićenom području dužne su se pridržavati odredbi Zakona o zaštiti prirode i propisa koji reguliraju zaštitu prirode kao i odredbi ovog plana i plana višeg reda.

(4) Na području Općine Gornja Rijeka planom višeg reda odnosno Prostornim planom Koprivničko-križevačke županije („Službeni glasnik Koprivničko-križevačke županije“ broj 8/01., 5/04.-ispravak, 9/04.-vjerodostojno tumačenje, 8/07., 13/12., 5/14.,3/21, 6/21 -pročišćeni tekst, 36/22. i 3/23 - pročišćeni tekst) predložen je za zaštitu temeljem Zakona o zaštiti prirode lokalitet Slap Šokot u kategoriji hidrološki spomenik prirode.

(5) Za područje predloženo za zaštitu iz prethodnog stavka potrebno je izraditi prijedlog akta o proglašavanju zaštićenog područja čiji je sastavni dio i stručna podloga kojom se utvrđuju vrijednosti i obilježja područja koje se predlaže zaštititi i način upravljanja tim područjem.

(6) Zaštićeni dijelovi prirode, kao i prijedlog za zaštitu, prikazani su na kartografskom prikazu broj 3. „Uvjeti korištenja, uređenja i zaštite prostora“ u mjerilu 1: 25.000.

(7) Značajni krajobraz Kalnik i Posebni botanički rezervat Mali Kalnik planom višeg reda odnosno Prostornim planom Koprivničko-križevačke županije („Službeni glasnik Koprivničko-križevačke županije“ broj 8/01., 5/04.-ispravak, 9/04.-vjerodostojno tumačenje, 8/07., 13/12., 5/14.,3/21, 6/21 -pročišćeni tekst, 36/22. i 3/23 - pročišćeni tekst) nalaze se unutar obuhvata izrade Prostornog plana područja posebnih obilježja Kalnik (PPPPO Kalnik) sukladno članku 112. ovih odredbi.

(8) Za zahvate na zaštićenom području za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, potrebno je utvrditi uvjete zaštite prirode i ishoditi potvrdu sukladno članku 143. Zakona o zaštiti prirode („Narodne novine“ broj 80/13, 15/18, 14/19 i 127/19). Za zahvate koji se izvode na području posebnog rezervata potvrdu izdaje Ministarstvo, a za zahvate koji se izvode na području značajnog krajobraza potvrdu izdaje upravno tijelo jedinice područne (regionalne) samouprave nadležno za poslove zaštite okoliša.

(9) Za zahvat na zaštićenom području, za koji nije potrebno ishoditi akt kojim se odobrava građenje prema posebnom propisu kojim se uređuje gradnja potrebno je ishoditi dopuštenje sukladno članku 144. Zakona o zaštiti prirode („Narodne novine“ broj 80/13, 15/18, 14/19 i 127/19).

(10) Pravna i fizička osoba koja namjerava provoditi znanstvena i/ili stručna istraživanja sastavnica prirode u zaštićenom području dužna je ishoditi dopuštenje sukladno članku 145. Zakona o zaštiti prirode („Narodne novine“ broj 80/13, 15/18, 14/19 i 127/19).

(11) Dopuštenje iz stavka 9. i 10. ovoga članka za zahvate i istraživanje na području posebnog rezervata izdaje nadležno Ministarstvo, a za područje značajnog krajobraza upravno tijelo jedinica područne (regionalne) samouprave nadležno za zaštitu prirode.

(12) Na području Općine Gornja Rijeka, osim zaštićenih područja, zakonom su zaštićene i **strogo zaštićene vrste** koje se proglašavaju Pravilnikom o strogo zaštićenim vrstama („Narodne novine“ broj 144/13 i 73/16), a njihov popis je naveden u Prilogu I. Pravilnika o izmjenama i dopunama Pravilnika o strogo zaštićenim vrstama („Narodne novine“ broj 73/16). Istim pravilnikom su propisane opće mjere strogo zaštićenih vrsta i njihovih staništa, postupanje s mrtvim ili ozlijeđenim primjercima strogo zaštićenih vrsta te ostala pravila vezana uz strogo zaštićene vrste.

(13) Pronalazak **minerala i fosila** iznimnog zbog svoje rijetkosti, veličine, izgleda ili obrazovnog i znanstvenog značaja nalaznik je dužan prijaviti ministarstvu nadležnom za poslove zaštite prirode u roku od osam dana od dana pronalaska sukladno članku 109. Zakona o zaštiti prirode („Narodne novine“ broj 80/13, 15/18, 14/19 i 127/19).“.

(1) Ispod članka 100. dodaje se naziv novog poglavlja i novi članci 100.a, 100.b i 100.c sa pripadajućim nazivima poglavlja koji glase:

„**6.2.2. Stanišni tipovi i ekološka mreža Natura 2000**

**Članak 100.a**

(1) Potrebno je očuvati **stanišne tipove** u povoljnom stanju, odnosno obnavljati stanišne tipove kojima je narušeno povoljno stanje radi očuvanja ekosustava.

(2) Stanišni tipovi se dokumentiraju kartom staništa te se prati njihovo stanje i ugroženost. Praćenje stanja i ugroženosti stanišnih tipova provodi Ministarstvo, a popis stanišnih tipova, karta staništa te ugrožene i rijetke stanišne tipove, uključujući i prioritetne prirodne stanišne tipove propisani su Pravilnikom o popisu stanišnih tipova i karti staništa („Narodne novine“ broj 27/21 i 101/2022).

**6.2.3. Ekološka mreža (Natura 2000)**

**Članak 100.b**

(1) Sukladno Zakonu o zaštiti prirode („Narodne novine“ broj 80/13, 15/18, 14/19 i 127/19) i Uredbi o ekološkoj mreži i nadležnostima javnih ustanova za upravljanje područjima ekološke mreže (“Narodne novine“ broj 80/19 i 119/23) **ekološku mrežu** čine područja očuvanja značajna za ptice (POP), područja očuvanja značajna za vrste i stanišne tipove (POVS), posebna područja očuvanja značajna za vrste i stanišne tipove (PPOVS) te vjerojatna područja očuvanja značajna za vrste i stanišne tipove (vPOVS).

(2) Na području Općine Gornja Rijeka, a prema Prilogu III. Dijelu 1. uredbe iz prethodnog stavka i prema javno dostupnim podacima o ekološkoj mreži (Natura 2000 područja) preuzetih sa službenih stranica nadležnog Ministarstva, nalazi se **područje očuvanja značajno za ptice (POP)** pod nazivom Bilogora i Kalničko gorje i šifrom HR1000008.

(3) Područje očuvanja značajno za ptice (POP) Bilogora i Kalničko gorje prikazano je na kartografskom prikazu broj 3. „Uvjeti korištenja, uređenja i zaštite prostora“ u mjerilu 1: 25.000.

(4) Ciljevi očuvanja i mjere očuvanja ciljnih vrsta ptica u područjima ekološke mreže i način provedbe mjera očuvanja propisane su u Prilogu I. Pravilnika o ciljevima očuvanja i mjerama očuvanja ciljanih vrsta ptica u područjima ekološke mreže („Narodne novine“ broj 25/20 i 38/20).

(5) Ciljevi očuvanja i mjere očuvanja ciljnih vrsta, osim ptica, te stanišnih tipova u područjima ekološke mreže i način provedbe mjera očuvanja propisane su Pravilnikom o ciljevima očuvanja i mjerama očuvanja ciljnih vrsta i stanišnih tipova u područjima ekološke mreže („Narodne novine“ broj 111/22).

**Članak 100.c**

(1) Za sve strategije, planove, programe i zahvate, kao i za svaku izmjenu i/ili dopunu strategije, plana, programa ili zahvata, koja sama ili sa drugim strategijama, planovima, programima ili zahvatima može imati značajan negativan utjecaj na ciljeve očuvanja i cjelovitost područja ekološke mreže provodi se ocjena prihvatljivosti za ekološku mrežu, osim za one strategije, planove, programe ili zahvate koji su neposredno povezani i nužni za upravljanje područjem ekološke mreže.

(2) Ocjena prihvatljivosti zahvata provodi se, u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata, sukladno načelu predostrožnosti, kako bi se utjecaji zahvata na ciljeve očuvanja i cjelovitost područja ekološke mreže sveli na razumnu mjeru.

(3) Za zahvate za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje potvrdu izdaje:

* ministarstvo nadležno za zaštitu prirode za zahvate za koje provodi postupak glavne ocjene prihvatljivosti zahvata za ekološku mrežu ili postupak utvrđivanja prevladavajućeg javnog interesa i odobrenja zahvata uz kompenzacijske uvjete te za zahvate za koje tijelo državne uprave nadležno za zaštitu okoliša provodi postupak procjene utjecaja na okoliš
* upravno tijelo za zahvate za koje provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo jedinice područne (regionalne) samouprave nadležno za poslove zaštite okoliša provodi postupak procjene utjecaja na okoliš.

(4) Potrebno je izraditi Plan upravljanja ekološkom mrežom za područje Bilogore i Kalničko gorje koji se donosi za razdoblje od deset godina, uz mogućnost izmjene i/ili dopune nakon pet godina.“.

(1) U nazivu poglavlja iznad članka 101. koji glasi: „**6.3. Kulturna baština** **(nedostaju mjere zaštite koje izrađuje konzervatorski odjel Ministarstva kulture iz Zagreba)**“ riječi u zagradi: „(nedostaju mjere zaštite koje izrađuje konzervatorski odjel Ministarstva kulture iz Zagreba)“ i zagrada brišu se.

„(1) U članku 101. stavci od 1. do 6. mijenjaju se i glase:

„(1) Odredbe za uspostavu i provođenje mjera zaštite i očuvanja kulturnih dobara proizlaze iz:

* Zakona o zaštiti i očuvanju kulturnih dobara („Narodne novine“ broj 69/99, 151/03, 157/03. - ispravak, 100/04, 87/09, 88/10, 61/11, 25/12, 136/12, 157/13, 152/14, 98/15 – Uredba, 44/17, 90/18, 32/20, 62/20, 117/21 i 114/22), uključujući i sve naknadne izmjene i dopune
* pravilnika koji proizlaze iz Zakona
* Studije zaštite kulturne baštine Koprivničko-križevačke županije i ostalih stručnih podloga i elaborata
* rješenja o utvrđivanju svojstva kulturnog dobra.

(2) **Kulturna dobra** su od interesa za Republiku Hrvatsku i mogu biti:

* pokretne i nepokretne stvari od umjetničkoga, povijesnoga, paleontološkoga, arheološkoga, antropološkog i znanstvenog značenja,
* arheološka nalazišta i arheološke zone,
* krajolici i njihovi dijelovi koji svjedoče o čovjekovoj prisutnosti u prostoru, a imaju umjetničku, povijesnu i antropološku vrijednost,
* nematerijalni oblici i pojave čovjekova duhovnog stvaralaštva u prošlosti kao i dokumentacija i bibliografska baština,
* zgrade, odnosno prostori u kojima se trajno čuvaju ili izlažu kulturna dobra i dokumentacija o njima.

(3) Kulturnim dobrima, sukladno posebnim propisima i odredbama ovoga Plana, smatraju se:

* Z – zaštićena kulturna dobra kojima je posebnim rješenjem Ministarstva kulture i medija utvrđeno trajno svojstvo kulturnog dobra te su ista upisana u Registar kulturnih dobara Republike Hrvatske, Listu zaštićenih kulturnih dobara
* E – evidentirana dobra za koje se predmnijeva da imaju svojstvo kulturnog dobra, a predložena su na temelju sveobuhvatne evidencije i valorizacije kulturno-povijesnih i prostornih vrijednosti.

(4) Za evidentirano dobro za koje se predmnijeva da ima svojstvo kulturnog dobra nadležni konzervatorski odjel može donijeti rješenje o preventivnoj zaštiti (P) na zakonski propisani rok, pri čemu se to dobro upisuje u Listu preventivno zaštićenih dobara, koja je poseban dio Registra kulturnih dobara Republike Hrvatske, te se na njega primjenjuju sve mjere očuvanja kao i na zaštićena kulturna dobra.

(5) Kulturna dobra za koja se utvrdi da su od najvećeg nacionalnog značenja za Republiku Hrvatsku upisuju se u posebni dio Registra kulturnih dobara Republike Hrvatske, Listu kulturnih dobara nacionalnog značenja.

(6) Zaštitu dobara od lokalnog kulturno-povijesnog ili društvenog značaja može proglasiti predstavničko tijelo jedinice regionalne ili lokalne samouprave na čijem području se dobro nalazi, uz prethodnu suglasnost nadležnog konzervatorskog odjela te se za njega utvrđuju mjere zaštite i očuvanja.“.

(2) U istom članku stavci od 7. do 12. brišu se.

(1) U članku 102. stavci 1. i 2. mijenjaju se i glase:

„(1) Kulturna dobra se ne smiju uništiti, oštetiti ili koristiti na način kojim se narušava svojstvo kulturnog dobra te je zabranjeno obavljanje radnji koje bi mogle narušiti cjelovitost i/ili prouzročiti štetne promjene na kulturnom dobru.

(2) Mjere zaštite kulturnog dobra predstavljaju ukupnost svih postupaka i aktivnosti utvrđenih radi potpune zaštite i očuvanja pojedinog kulturnog dobra ili njegova dijela.“.

(2) Iza stavka 2. dodaje se stavak 3. koji glasi:

„(3) Mjere zaštite utvrđuju se za sve zahvate unutar prostorne međe zaštićenih kulturnih dobara (Z) i preventivno zaštićenih dobara (P), kako je to određeno rješenjem Ministarstva kulture i medija odnosno nadležnog konzervatorskog odjela, a za evidentirana dobra prostornom međom smatra se pripadajuća katastarska čestica.“.

(1) U članku 103. stavak 1. mijenja se i glasi:

„(1) Za sve radnje koje se odnose na održavanje postojećeg stanja, odnosno kojima se ne mijenjaju strukturalna, konstrukcijska i oblikovna svojstva, ili kojima se drukčije ne utječe na svojstva kulturnog dobra definiranih opisom vrijednosti iz konzervatorske podloge ili odluke/rješenja o zaštiti, nije se potrebno obratiti nadležnom konzervatorskom odjelu.“.

(2) Iza stavka 1. dodaju se stavci od 2. do 9. koji glase:

„(2) Za zahvate na nepokretnom kulturnom dobru, kao i na području unutar granica kulturnog dobra za koje se izdaje lokacijska, odnosno građevinska dozvola, nadležni konzervatorski odjel na zahtjev upravnog tijela nadležnog za izdavanje dozvole, a u svrhu izrade idejnog, odnosno glavnog projekta, utvrđuje posebne uvjete zaštite kulturnog dobra te izdaje potvrdu glavnog projekta u svrhu utvrđivanja njegove usklađenosti s tim posebnim uvjetima.

(3) Za složenije zahvate na kulturnom dobru, odnosno zahvate koji se odnose na više razvojnih povijesnih slojeva građevine koji nisu vidljivi u zatečenom stanju ili zahvate na građevini izvedenoj složenom primjenom više različitih materijala, a za koje je potrebno provesti prethodno istraživanje i/ili procjenu utjecaja na kulturno dobro, nadležni konzervatorski odjel može zatražiti izradu konzervatorskog elaborata.

(4) Za građenje jednostavnih i drugih građevina i radova unutar kulturno-povijesne cjeline, na pojedinačnom kulturnom dobru, kao i na području unutar granica kulturnog dobra koji se obavljaju na temelju glavnog projekta, a za koje sukladno posebnom propisu nije potrebno ishoditi građevinsku dozvolu, na zahtjev upravnog tijela nadležnog za gradnju, prije započinjanja radova, nadležni konzervatorski odjel izdaje posebne uvjete zaštite kulturnog dobra.

(5) Radnje koje bi mogle narušiti cjelovitost i/ili prouzročiti promjene na pokretnom ili nepokretnom kulturnom dobru, kao i na području unutar granica kulturnog dobra, a koje se prema posebnom propisu ne smatraju građenjem, mogu se poduzimati uz prethodno odobrenje nadležnog konzervatorskog odjela koji je prema potrebi ovlašten utvrditi i posebne uvjete zaštite.

(6) Pod radnjama iz prethodnog stavka ovoga članka smatraju se: konzerviranje, restauriranje, premještanje kulturnog dobra i drugi slični radovi, rad industrijskih i drugih postrojenja i radilišta, sanacija i adaptacija kulturnog dobra, kao i građenje ostalih jednostavnih i drugih građevina i radova na području na kojem se nalazi kulturno dobro.

(7) Za uklanjanje zaštićenog nepokretnog kulturnog dobra, odnosno građevine ili njenog dijela unutar zaštićene kulturno-povijesne cjeline nadležni konzervatorski odjel, uz prethodno mišljenje Hrvatskog vijeća za kulturna dobra, može izdati suglasnost kada se radi o dotrajalosti ili većim oštećenjima kojima je izravno ugrožena stabilnost građevine ili njezina dijela, te ona neposredno prijeti sigurnosti, zdravlju ljudi i drugim zgradama ili stabilnosti tla na okolnom području, a ta se prijetnja ne može na drugi način otkloniti.

(8) Prije samog uklanjanja, nadležno tijelo obavlja prema potrebi dokumentiranje nepokretnoga kulturnog dobra, odnosno građevine ili njenog dijela unutar zaštićene kulturno-povijesne cjeline.

(9) Za izvođenje svih radova na kulturnom dobru i unutar granica kulturnog dobra mora biti osiguran konzervatorski nadzor koji provodi nadležni konzervatorski odjel.“.

(1) U članku 104. stavak 1. mijenja se i glasi:

„(1) Za sve intervencije na evidentiranim dobrima određenima ovim Planom preporuča se zatražiti stručno mišljenje i smjernice nadležnog konzervatorskog odjela.“.

(2) Iza stavka 1. dodaju se stavci 2., 3. i 4. koji glase:

„(2) U slučaju zahvata rekonstrukcije na građevinama ili unutar kulturno-povijesnih cjelina koja imaju status evidentiranog dobra potrebno je postupati sukladno mjerama zaštite propisanima ovim Odredbama, a uvjeti gradnje i uređenja prostora određuju se ovisno o namjeni građevine i sukladno odgovarajućim odredbama za provedbu ovoga Plana.

(3) Za zahvate rekonstrukcije i uklanjanja evidentiranog dobra ili njegovog dijela preporuča se zatražiti stručno mišljenje nadležnog konzervatorskog odjela koji prema potrebi obavlja njegovo dokumentiranje, odnosno izrađuje arhitektonski snimak građevine ili njezinog dijela.

(4) Popis evidentiranih dobara na području Općine sastavni je dio ovih Odredbi, usmjeravajućeg je karaktera te se stoga dio evidentiranih dobara ne prikazuje na kartografskim prikazima, a njihove točne lokacije i stanje očuvanosti potrebno je utvrditi izradom konzervatorske podloge, odnosno sveobuhvatnim evidentiranjem i valorizacijom kulturno-povijesnih i prostornih vrijednosti u svim naseljima Općine.“.

(1) U članku 105. riječi: „Pojedinačna kulturna dobra“ brišu se.

(2) U istom članku stavci 1. i 2. mijenjaju se i glase:

„(1) Kulturna dobra na području Općine dijele se na:

* NEPOKRETNA KULTURNA DOBRA

1. Kulturno - povijesne cjeline
   1. Povijesna naselja i dijelovi povijesnih naselja
   2. Arheološki lokaliteti i nalazišta
   3. Povijesno-memorijalne cjeline
2. Pojedinačna kulturna dobra i njihovi sklopovi
   1. Sakralne građevine i kompleksi

Crkve

Kapele i kapele poklonci

* 1. Civilne građevine i kompleksi

Građevine javne namjene

Zanatske i gospodarske građevine

Vojne i obrambene građevine

Inženjerske i komunalno-tehničke građevine

Stambene građevine i njihovi dijelovi

* 1. Povijesna oprema prostora
  2. Spomen obilježja

1. Kulturni krajolik
   1. Etnološke zone i etnološke građevine
   2. Vizure i osobito vrijedni predjeli

* POKRETNA KULTURNA DOBRA

(2) Na kartografskom prikazu broj 3. „Uvjeti korištenja, uređenja i zaštite prostora“ u mjerilu 1:25.000 označena su točkastim simbolima sva zaštićena nepokretna i pokretna kulturna dobra, prostorne međe zaštićenih nepokretnih kulturnih dobara te evidentirane kulturno-povijesne cjeline, pojedinačna kulturna dobra, etnološke zone i građevine, vizure i osobito vrijedni predjeli kulturnog krajolika.“.

(3) Iza stavka 2. dodaje se stavak 3. koji glasi:

„ (3) Na kartografskim prikazima broj 4. „Građevinska područja naselja“ u mjerilu 1: 5.000, označene su točkastim simbolima lokacije zaštićenih nepokretnih i pokretnih kulturnih dobara, prostorne međe zaštićenih nepokretnih kulturnih dobara te etnološke zone i građevine.“.

(1) Ispod članka 105. dodaju se redom jedan ispod drugoga nazivi novih poglavlja koji glase:

„**6.3.1. Nepokretna kulturna dobra**

**6.3.1.1. Kulturno-povijesne cjeline**

**6.3.1.1.1. Povijesna naselja i dijelovi povijesnih naselja.**“.

(1) U članku 106. riječi: „Arheološki lokaliteti“ briše se.

(2) U istom članku stavci 1. i 2. mijenjaju se i glase:

„(1) Zaštita kulturno–povijesnih cjelina u povijesnim naseljima i dijelovima povijesnih naselja provodi se u svrhu očuvanja tradicijske slike naselja, odnosno prepoznatljivosti prostora naselja kao nositelja identiteta ruralnih cjelina.

(2) Povijesna naselja i dijelovi povijesnih naselja na području Općine prikazani su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Povijesna cjelina gradsko – seoskih obilježja** | Gornja Rijeka | E |
|  | **Povijesna cjelina seoskih obilježja** | Deklešanec | E |
|  | **Povijesna grupacija seoskih obilježja** | Donja Rijeka, Berdovina, Jelaki | E |
|  | **Povijesna grupacija seoskih obilježja** | Donja Rijeka, Oraki, skupina okućnica naselja | E |
|  | **Povijesna grupacija seoskih obilježja** | Donja Rijeka, Šikači | E |
|  | **Povijesna grupacija seoskih obilježja** | Donja Rijeka, Batina | E |
|  | **Povijesna grupacija seoskih obilježja** | Donja Rijeka, Podolski | E |
|  | **Povijesna cjelina seoskih obilježja** | Dropkovec, Štrigovec, dio naselja | E |
|  | **Povijesna cjelina seoskih obilježja** | Fajerovec, skupina okućnica naselja | E |
|  | **Povijesna cjelina seoskih obilježja** | Fodrovec Riječki | E |
|  | **Povijesna cjelina seoskih obilježja** | Kolarec, dio naselja | E |
|  | **Povijesna cjelina seoskih obilježja** | Kostanjevec Riječki | E |
|  | **Povijesna cjelina seoskih obilježja** | Lukačevec | E |
|  | **Povijesna cjelina seoskih obilježja** | Nemčevec, skupina okućnica | E |
|  | **Povijesna cjelina seoskih obilježja** | Pofuki | E |
|  | **Povijesna cjelina seoskih obilježja** | Vukšinec Riječki | E |

.“

(3) Iza stavka 2. dodaje se stavak 3. koji glasi:

„(3) Mjerama zaštite povijesnih naselja i dijelova povijesnih naselja preporuča se:

* zaštita karakterističnog uzorka naselja
* zaštita organizacije građevne čestice
* zaštita tipologije, gabarita i oblikovanja tradicijske stambene, gospodarske i ostale arhitekture prilikom nove gradnje i rekonstrukcije građevina
* održavanje tradicijskog uređenja naselja – javnih površina
* očuvanje tradicijske opreme naselja – sakralne i javne plastike s pripadajućim pejsažnim uređenjem.“.

(1) Iza članka 106. dodaje se naziv novog poglavlja i novi članci 106.a, 106.b, 106.c, 106.d, 106.e, 106.f, 106.g, 106.h, 106.i i 106.j sa pripadajućim nazivima poglavlja koji glase:

„**6.3.1.1.2. Arheološki lokaliteti i nalazišta**

**Članak 106.a**

(1) Arheološki lokaliteti i nalazišta na području Općine prikazani su u sljedećoj tablici:

|  |  |  |  |
| --- | --- | --- | --- |
| **R.br.** | **Lokalitet** | **Naselje, pozicija** | **Zaštita** |
|  | **Prapovijesno gradinsko naselje** | **Galdišće, Gradišće,** Donja Rijeka, kota 235 mNM | E |
|  | **Kasno srednjovjekovni lokalitet** | **Kula,** Fodrovec Riječki, kota 273 mNM | E |
|  | **Srednjovjekovna utvrda sa pripadajućim okružjem**  (k.č.br. 1390/16, 1390/12, k.o. Deklešanec) | **Mali Kalnik,** Deklešanec | (RZG-0476-1969) |
|  | **Ostaci srednjovjekovne crkve sv. Barbare** | **Pusta Barbara** jugozapadna padina Malog Kalnika,Deklešanec, nepoznata točna lokacija | E |

(2) Na područjima na kojima se nalazi evidentirana arheološka baština ili za koja se predmnijeva da sadrže arheološku baštinu potrebno je provesti arheološka istraživanja, na temelju odobrenja nadležnog konzervatorskog odjela, kako bi se utvrdio opseg i karakter arheoloških nalaza te potreba za donošenjem odluke o proglašenju statusa kulturnog dobra.

(3) Ako se pri izvođenju građevinskih ili bilo kojih drugih radova koji se obavljaju na površini ili ispod površine tla, naiđe na arheološko nalazište ili nalaze, osoba koja izvodi radove dužna je prekinuti radove i o nalazu bez odgađanja obavijestiti nadležni konzervatorski odjel.

**6.3.1.1.3. Povijesno-memorijalne cjeline**

**Članak 106.b**

(1) Povijesno – memorijalna područja i cjeline na području Općine prikazana su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Groblje** | Dropkovec | E |
|  | **Groblje** | Gornja Rijeka | E |
|  | **Lokacija starog groblja** | Gornja Rijeka | E |

(2) Radi zaštite povijesno-memorijalnih područja i cjelina određuje se:

* zabrana gradnje u kontaktnoj zoni oko groblja, izvan utvrđenih građevinskih područja, odnosno dozvoljena je samo gradnja parkirališnih površina i ostalih pratećih sadržaja isključivo u funkciji groblja
* održavanje pejsažnog uređenja unutar groblja karakterističnom crnogoricom.

**6.3.1.2. Pojedinačna kulturna dobra i njihovi sklopovi**

**6.3.1.2.1. Sakralne građevine i kompleksi**

**Članak 106.c**

(1) Crkve na području Općine prikazane su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Crkva Uznesenja Blažene Djevice Marije** | Gornja Rijeka | Z – 2073 |
|  | **Crkva sv. Franje Ksaverskog** | Dropkovec | Z – 2077 |

(2) Kapele i kapele poklonci na području Općine prikazane su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Kapela sv. Križa** | Fodrovec Riječki, iz 1938. god. | E |
|  | **Kapela sv. Ane** | Kolarec | E |
|  | **Kapela poklonac** | Kostanjevac Riječki | E |
|  | **Kapela sv. N. Tavelića** | Pofuki, iz 1974. god. | E |
|  | **Kapela sv. Josipa** | Vukšinec Riječki | E |

(3) Mjere zaštite i očuvanja sakralnih građevina i njihovih kompleksa podrazumijevaju rekonstrukciju, restauraciju, konzervaciju, sanaciju i održavanje sa ciljem očuvanja kulturnog dobra.

(4) Sve mjere zaštite i očuvanja potrebno je provoditi pod nadzorom nadležnog konzervatorskog odjela radi sprječavanja narušavanja vrijednosti kako same građevine, odnosno njenog eksterijera i interijera, tako i crkvenog inventara odnosno pokretnih kulturnih dobara.

(5) Kod izgradnje i postavljanja novih kapela poklonaca preporučuje se uskladiti ih oblikovanjem i materijalima s tradicijom ovog prostora.

**6.3.1.2.2. Civilne građevine i kompleksi**

**Članak 106.d**

(1) Civilne građevine i kompleksi na području Općine prikazani su u sljedećoj tablici:

|  |  |  |  |
| --- | --- | --- | --- |
| **Građevine javne namjene** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Zgrada bivše poljoprivredne zadruge** | Gornja Rijeka, (arh. F.Florschütz) | E |
|  | **Zgrada škole** | Kolarec | E |
| **Zanatske i gospodarske građevine** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Zgrada mlina vodeničara** | Donja Rijeka, kod potoka Sopot - Šokot , vl. Iveković | E |
|  | **Gospodarski zidani katni objekt, U tlocrt** | Gornja Rijeka | E |
|  | **Gospodarski objekti** | Vukšinec Riječki, broj 33, bb., bb. | E |
| **Vojne i obrambene građevine** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Stari grad Mali Kalnik** | Gornja Rijeka | RZG–0476–1969 |
| **Inženjerske i komunalno-tehničke građevine** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Kameni most preko potoka Šokot** | Gornja Rijeka | E |

(2) Za zaštićene civilne građevine i komplekse potrebno je izvršiti očuvanje odnosno rekonstrukciju korpusa, osnovnog prostornog koncepta i tlocrtne dispozicije građevine, oblikovanja vanjskog pročelja i elemenata unutrašnje obrade i opreme.

(3) Podno zaštićene vojne i obrambene građevine Stari grad Mali Kalnik formirana je zona ekspozicije, označena na kartografskom prikazu broj 3. „Uvjeti korištenja, uređenja i zaštite prostora“ u mjerilu 1:25.000 i kartografskom prikazu broj 4.1. „Građevinska područja naselja: Deklešanec, Dropkovec, Gornja Rijeka, Kostanjevec Riječki, Štrigovec“ u mjerilu 1:5.000, unutar koje je zabranjeno graditi građevine i obavljati djelatnosti koje bi dovele do negativnog utjecaja na osobite vrijednosti tog kulturnog dobra, a do utvrđivanja režima korištenja i uvjeta uređenja tog prostora kroz PPPPO Kalnik dozvoljeno je prostor koristiti za sport i rekreaciju te uz njih vezanu turističku djelatnost, sukladno poglavlju 2.3.2. ovih Odredbi.

(4) Za sve intervencije na zaštićenom kulturnom dobru Stari grad Mali Kalnik potrebno je ishoditi prethodno odobrenje nadležnog konzervatorskog odjela.

(5) Za građevine sa statusom evidentiranog dobra preporuča se poduzeti mjere zaštite iz stavka 2. ovoga članka, a prije poduzimanja zahvata rekonstrukcije, nove gradnje ili uklanjanja građevine preporuča se zatražiti stručno mišljenje nadležnog konzervatorskog odjela te po potrebi dokumentirati građevinu, odnosno izraditi njezin arhitektonski snimak.

**Članak 106.e**

(1) Stambene građevine predstavljaju povijesnu bilješku tradicijske arhitekture ovog prostora, a kako bi se zadržao kulturološki identitet potrebno je provoditi mjere zaštite i očuvanja.

(2) Stambene građevine na području Općine prikazane su u sljedećoj tablici:

|  |  |  |  |
| --- | --- | --- | --- |
| **Dvorci** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Dvorac Gornja Rijeka – Erdody-Rubido** | Gornja Rijeka | Z – 2312 |
| **Stambene građevine** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Jednokatnica u nizu,** reprezentativna građanska arhitektura | Gornja Rijeka, Varaždinska ulica 4 | E |
|  | **Župni dvor** | Gornja Rijeka, Trg Sidonije Rubido Erdödy broj 12 | E |
|  | **Kurija Erdödy - Rubido** | Pofuki broj 30 | E |
| **Stambene građevine tradicijskih seoskih obilježja** | | | |
| **R.br.** | **Kulturno dobro** | **Naselje, pozicija** | **Zaštita** |
|  | **Stambena građevina s okućnicom** | Barlabaševec, na početku naselja | E |  |
|  | **Stambene građevine s okućnicom** | Deklešanec broj 7, 11, 13, 46, 47, 61, 62, 63, 68, 73, 74, bb preko puta 68 | E |  |
|  | **Stambene građevine s okućnicom** | Donja Rijeka, Jelaki (Berdovina), broj 61, 188 | E |
|  | **Stambena građevina s okućnicom** | Donja Rijeka, Šikači bb. | E |
|  | **Stambena građevina s okućnicom** | Donja rijeka, Batina, bb. | E |
|  | **Stambena građevina s okućnicom** | Donja Rijeka, Oraki, broj 51, 71, 67 | E |
|  | **Stambena građevina s okućnicom** | Dropkovec, broj 36, 42, 44, 49, 58, 71, 73, 83 | E |
|  | **Stambena građevina s okućnicom** | Fajerovec, broj 9, 23 – pl. Šatvar?, sjeverno od broja 33, 33, 34, bb, bb | E |
|  | **Stambena građevina s okućnicom** | Fodrovec Riječki, broj 14 (26), bb. | E |
|  | **Stambena građevina s okućnicom** | Gornja Rijeka, broj 31, bb | E |
|  | **Stambena građevina s okućnicom** | Kolarec, broj 7, 8, 14, 16, 19, 25, 28, 35, 36, 37, 38, 39, 40, 41, 42, 43, 44, 45, 46, 47, 50, 51, 52  93 i južno od broja 25 | E |
|  | **Stambena građevina s okućnicom** | Kostanjevec Riječki, broj 49 | E |
|  | **Stambena građevina s okućnicom** | Lukačevec, 2, 3, 4, 6, 8, 10, 11, bb. | E |
|  | **Stambena građevina s okućnicom** | Nemčevec, broj 5, 13, 15, 16, 27,28, 65a, bb., bb. | E |
|  | **Stambena građevina s okućnicom** | Pofuki, broj 48, 50, 52, 54bb., bb., bb., bb. | E |
|  | **Stambena građevina s okućnicom** | Štrigovec broj 18, 26, 28 | E |
|  | **Stambena građevina s okućnicom** | Vukšinec Riječki, bb. | E |

(3) Stambene tradicijske građevine moguće je prilagoditi suvremenim zahtjevima stanovanja ili ih privesti nekoj drugoj namjeni te se dozvoljava interpolacija, rekompozicija i integracija u cilju povezivanja povijesnih s novim strukturama i sadržajima koji proizlaze iz suvremenih potreba, sukladno uvjetima gradnje i uređenja prostora propisanima ovim Odredbama ovisno o namjeni površine, odnosno građevine.

(4) Kompleks dvorca Gornja Rijeka predviđen je za ugostiteljsko-turističku djelatnost, pri čemu je nužno provesti obnovu i rekonstrukciju građevine dvorca uz mogućnost nove gradnje reinterpretacijom dispozicije povijesnih gospodarskih građevina, a sve u skladu s posebnim konzervatorskim uvjetima, odnosno na način da se poštuje povijesni karakter i način uređenja prostora, te sukladno uvjetima gradnje i uređenja prostora propisanima u poglavlju 3.4.1. ovih Odredbi.

**6.3.1.2.3. Povijesna oprema prostora**

**Članak 106.f**

(1) Povijesna oprema prostora na području Općine prikazana je u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Raspelo i javni bunar** | Gornja Rijeka | E |
|  | **Raspelo i javni bunar** | Donja Rijeka, Jelaki | E |
|  | **Javni bunar** | Donja Rijeka, Oraki | E |
|  | **Poklonac** | Kolarec | E |
|  | **Raspelo** | Fajerovec | E |
|  | **Raspelo** | Vukšinec Riječki | E |
|  | **Raspelo na kraju sela** | Nemčevec | E |

(2) Povijesna oprema naselja smještena je prvenstveno na mjestima raskrižja putova, susreta i odmora, te predstavlja tradicionalne elemente oblikovanja ruralnog prostora Općine.

(3) U cilju očuvanja povijesne opreme naselja potrebno je poduzeti mjere održavanje, a nova raspela i poklonce preporuča se uskladiti oblikovanjem i materijalima s tradicijom ovog prostora.

**6.3.1.2.4. Spomen obilježja**

**Članak 106.g**

(1) Spomen obilježja na području Općine prikazana su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Spomenik Papi I. Pavlu II** | Vukšinec Riječki, kod kapele na kraju naselja | E |
|  | **Spomenik Sidoniji Rubido Erdödy** | Gornja Rijeka, uz osnovnu školu | E |

(2) Spomen obilježja predstavljaju elemente oblikovanja prostora te je u cilju njihovog očuvanja potrebno poduzeti mjere održavanje.

**6.3.1.3. Kulturni krajolik**

**6.3.1.3.1. Etnološke zone i etnološke građevine**

**Članak 106.h**

(1) Etnološke zone na području Općine prikazane su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Etnološka zona** | Fajerovec | E |
|  | **Etnološka zona** | Deklešanec | E |
|  | **Etnološka zona** | Dropkovec | E |
|  | **Etnološka zona** | Donja Rijeka, Jelaki | E |
|  | **Etnološka zona** | Donja Rijeka, Pustike sjever | E |
|  | **Etnološka zona** | Donja Rijeka, Pustike jug | E |
|  | **Etnološka zona** | Donja Rijeka, Galdišće | E |
|  | **Etnološka zona** | Lukačevec | E |
|  | **Etnološka zona** | Nemčevec | E |

(2) Etnološke zone obuhvaćaju vinogradarska područja tradicijske gradnje poljoprivrednih građevina – klijeti karakterističnog prostornog koncepta, tlocrtne dispozicije građevina, građevnih elemenata i korištenih materijala, te se preporuča u daljnjoj gradnji i uređenju prostora slijediti iste karakteristike, a postojeće građevine održavati, sanirati i restaurirati.

(3) Etnološka zona u Deklešancu nalazi se južno od zone ekspozicije zaštićenog kulturnog dobra Stari grad Mali Kalnik, a svojom veličinom, funkcijom i karakteristikama gradnje mora biti primjerena krajobrazu kako se ne bi negativno utjecalo na promjenu njegovih obilježja.

(4) Gradnja unutar etnološke zone u Deklešancu mora slijediti autohtona obilježja tradicijske gradnje na tom prostoru koja se odnose na gabarite građevine, materijal (kamen i drvo) te prostornu dispoziciju samih objekata u navedenoj zoni (rahla izgradnja), a uvjeti gradnje i uređenja prostora propisani su u poglavlju 2.3.3. ovih Odredbi.

(5) Etnološke građevine na području Općine prikazane su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
|  | **Etnološka građevina (niz)** | Gornja Rijeka, kb. 52, 54, 56, 58, 60, 62, 64, 66, 68, 70, 74, 76  kčbr. 133/2, 136/2, 137/2, 140, 141/2, 142/2, k.o. Gornja Rijeka | E |
|  | **Etnološka građevina (niz)** | Lukačevec, kb. 56, 58, 60  kčbr. 3470, k.o. Lukačevec | E |
|  | **Etnološka građevina (niz)** | Dropkovec, kb. 1, 3, 5, 7, 9, 11  kčbr. 466, 485, 486, 487, 488, k.o. Štrigovec | E |
|  | **Etnološka građevina (niz)** | Dropkovec, kb. 52, 54, 56  kčbr. 580/2, k.o. Štrigovec | E |
|  | **Etnološka građevina (niz)** | Deklešanec, kb. 33, 35  kčbr. 1201/1, k.o. Gornja Rijeka | E |
|  | **Etno-park s objektima tradicijske kulture** | Kostanjevec Riječki, kčbr. 2104, k.o. Gornja Rijeka | E |

(6) Tradicijske poljoprivredne građevine – klijeti unutar etnoloških zona i etnološke građevine moguće je rekonstruirati i prilagoditi zahtjevima suvremenog stanovanja i obavljanja gospodarskih djelatnosti, odnosno moguće je integrirati u postojeću povijesnu gradnju nove sadržaje koji proizlaze iz suvremenih potreba.

(7) Za građevine kulturno-povijesne vrijednosti unutar etnoloških zona te etnološke građevine preporuča se poduzeti mjere zaštite iz stavka 2. ovog članka, a u slučaju uklanjanja građevine preporuča se obavijestiti nadležni konzervatorski odjel i prema potrebi dokumentirati građevinu, odnosno izraditi arhitektonski snimak.

(8) U slučaju zahvata rekonstrukcije na postojećim građevinama ili nove gradnje unutar etnoloških zona te na lokacijama etnoloških građevina (nizovi) uvjeti gradnje i uređenja prostora propisani su u poglavlju 2.3.3. ovih Odredbi.

**6.3.1.3.2. Vizure i osobito vrijedni predjeli**

**Članak 106.i**

(1) Vizure i osobito vrijedni predjeli na području Općine prikazani su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
| 1. | **Vizura na naselje i brežuljkasti prirodni krajolik** | Gornja Rijeka, uz cestu za Fajerovec | E |
| 2. | **Vizura sa ceste iz Gornje Rijeke** | Mali Kalnik, Deklešanec | E |
| 3. | **Istočna i zapadna vizura na volumen naselja sa proplanka** | Kostanjevac Riječki | E |
| 4. | **Vizura na stari dio naselja** | Dropkovec, sa proplanka | E |
| 5. | **Vizura na volumen naselja** | Fajerovec, iz Nemčevca | E |
| 6. | **Vizura na volumen naselja** | Kolarec (Gornji), sa prilazne strane sa sjevera | E |
| 7. | **Osobito vrijedni predjeli – potez uz potok (Črnec – Grabovica)** | Donja Rijeka | E |
| 8. | **Osobito vrijedni predjeli – potez uz potok Šokot sa slapovima** | Gornja Rijeka | E |
| 9. | **Osobito vrijedni predjeli – Mali Kalnik – dio zaštićenog krajolika botaničkog rezervata** | Deklešanec | E |

(2) Osnovna mjera zaštite vrijednih vizura i osobito vrijednih predjela odnosi se na novu gradnju koja svojom pozicijom i visinom ne smije narušiti njihovu vrijednost.

**6.3.2. Pokretna kulturna dobra**

**Članak 106.j**

(1) Pokretna kulturna dobra na području Općine prikazana su u sljedećoj tablici:

|  |  |  |  |
| --- | --- | --- | --- |
| **R.br.** | **Kulturno dobro** | **Naselje, pozicija** | **Zaštita** |
| **1.** | Crkva sv. Franje Ksaverskog– **orgulje** | Dropkovec | Z – 1809 |
| **2.** | Crkva sv. Franje Ksaverskog – **sakralni inventar** | Dropkovec | Z – 5542 |

(2) Pokretna kulturna dobra potrebno je održavati te čuvati u odgovarajućim sigurnosnim i mikroklimatskim uvjetima, a zaštitni i drugi radovi mogu se poduzeti samo uz prethodno odobrenje nadležnog konzervatorskog odjela. “.

(1) U članku 107. stavci od 1. do 4 mijenjaju se i glase:

„(1) Na području obuhvata Prostornog plana nema izgrađenih građevina i uređaja za gospodarenje otpadom niti odlagališta komunalnog otpada.

(2) Građevine za gospodarenje otpadom lokalnog značaja: građevine za gospodarenje neopasnim otpadom, reciklažno dvorište, reciklažno dvorište za građevni otpad, centar za ponovnu uporabu i slično moguće je planirati na izdvojenom građevinskom području izvan naselja gospodarske, proizvodne namjene (oznake I1).

(3) Uvjeti gradnje i smještaja građevina, opreme i uređaja za gospodarenje otpadom na građevnu česticu utvrđeni su poglavljem 3., člankom 74.a ovih odredbi.

(4) Na području Općine potrebno je osigurati dostupnost usluge odvojenog sakupljanja opasnog komunalnog otpada i drugog komunalnog otpada kroz uspostavu reciklažnog dvorišta, odnosno mobilnog reciklažnog dvorišta, sukladno posebnim propisima s područja gospodarenja otpadom.“.

(2) Iza stavka 4. dodaju se stavci od 5. do 13 koji glase:

„(5) Na području naselja u kojem se ne nalazi reciklažno dvorište, potrebno je osigurati dostupnost mobilnog reciklažnog dvorišta.

(6) Lokacija za smještaj mobilnog reciklažnog dvorišta mora biti takva da svim korisnicima osigura neometani pristup i korištenje, po mogućnosti na javnoj površini ili na površini dostupnoj s javne površine, na način da ne ometa kolni i pješački promet.

(7) Na području Općine organizirana je javna usluga sakupljanja komunalnog otpada, biorazgradivog komunalnog otpada, reciklabilnog otpada te glomaznog otpada, koji se odlažu izvan obuhvata Prostornog plana.

(8) Usluga odvojenog sakupljanja reciklabilnog komunalnog otpada osigurana je na lokacijama:

* mobilnog reciklažnog dvorišta
* zelenih otoka, posebnih spremnika smještenih na javnoj površini - za staklo i tekstil
* na kućnom pragu, putem spremnika za reciklabilni otpad - za papir i karton, plastiku i druge vrste otpada koje su namijenjene recikliranju.

(9) Nove zelene otoke moguće je formirati na lokacijama na kojima se ukaže potreba, na javnim površinama koje su pristupačne za dopremu korisnog otpada, na način da ne ometaju kolni i pješački promet.

(10) Biorazgradivi komunalni otpad biljnog porijekla moguće je individualno kompostirati u dvorištima na površinama stambene namjene, na način da kompostište bude smješteno u zoni gradnje pomoćnih građevina s izvorom zagađenja.

(11) Na području Općine Gornja Rijeka, sukladno Pravilniku o postupanju s viškom iskopa koji predstavlja mineralnu sirovinu kod izvođenja građevinskih radova („Narodne novine“ broj 84/24), određuje se lokacija za odlaganje viška iskopa (oznake VI) koji sadrži mineralnu sirovinu.

(12) Lokacija za odlaganje viška iskopa koji predstavlja mineralnu sirovinu kod izvođenja građevinskih radova (oznaka VI), planira se na površini izdvojenog građevinskog područja izvan naselja, gospodarske proizvodne namjene (oznake I1).

(13) Lokacija za odlaganje viška iskopa prikazana je na kartografskim prikazima broj 2. „Infrastrukturni sustavi“ u mjerilu 1:25.000 i broj 4.1. „Građevinska područja naselja“ u mjerilu 1:5.000.“.

(1) U članku 108. stavak 1. mijenja se i glasi:

„(1) Mjere sprečavanja nepovoljna utjecaja na okoliš obuhvaćaju skup aktivnosti usmjerenih na očuvanje okoliša u naslijeđenom, odnosno prvotnom, ili pak neznatno promijenjenom stanju, te unapređenje stanja u okolišu.“.

(2) Iza stavka 1. dodaju se stavci 2., 3. i 4. koji glase:

„(2) Odredbama su propisane mjere zaštite okoliša koji obuhvaćaju zaštitu tla, zraka, vode, zaštitu od buke i svjetlosnog onečišćenja, kao i mjere zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

(3) Za zahvate za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, potvrdu izdaje:

* Ministarstvo za zahvate za koje provodi postupak glavne ocjene prihvatljivosti zahvata za ekološku mrežu ili postupak utvrđivanja prevladavajućeg javnog interesa i odobrenja zahvata uz kompenzacijske uvjete te za zahvate za koje tijelo državne uprave nadležno za zaštitu okoliša provodi postupak procjene utjecaja na okoliš,
* upravno tijelo za zahvate za koje provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo jedinice područne (regionalne) samouprave nadležno za poslove zaštite okoliša provodi postupak procjene utjecaja na okoliš.

(4) Zahvati za koje je obvezna procjena utjecaja na okoliš i zahvati za koje se provodi ocjena o potrebi procjene utjecaja na okoliš utvrđuju se sukladno Zakonu o zaštiti okoliša („Narodne novine“ broj 80/13, 153/13, 78/15, 12/18 i 118/18) i Uredbi o procjeni utjecaja zahvata na okoliš („Narodne novine“ broj 61/14 i 3/17).“.

(1) U članku 109., u stavku 1., riječi: „ugroženih dijelova“ zamjenjuju se riječima: „sastavnica pojedinačno kao i njihov međusobni odnos i međuutjecaj“.

(2) Iza stavka 1. dodaje se stavak 2. koji glasi:

„(2) Granične vrijednosti emisija, standardi kakvoće okoliša, pravila postupanja i druge mjere zaštite okoliša moraju biti određene propisom, odnosno odgovarajućim aktom, a svako djelovanje na okoliš mora biti planirano i izvedeno na način da uzrokuje što manje opterećivanje okoliša, vodeći pri tome računa o racionalnom korištenju prirodnih dobara i energije.“.

(1) Ispod članka 109. dodaje se naziv novog poglavlja i novi članci 109. a, 109.b i 109.c sa pripadajućim nazivima poglavlja između njih koji glase:

„**8.1. Mjere zaštite tla i zemljine kamene kore**

**Članak 109.a**

(1) Tlo je neobnovljivo dobro i mora se koristiti održivo uz očuvanje njegovih funkcija. Nepovoljni učinci na tlo moraju se izbjegavati u najvećoj mogućoj mjeri.

(2) Zaštita tla obuhvaća očuvanje zdravlja i funkcija tla, sprječavanje oštećenja tla, praćenje stanja i promjenu kakvoća tla te saniranje i obnavljanje oštećenih tala i lokacija na području Općine.

(3) Zaštita zemljine kamene kore obuhvaća održivo iskorištavanje mineralnih sirovina, održivo korištenje krajobrazne raznolikosti i zaštitu geološki vrijednih pojava, objekata i struktura.

(4) Područje Općine nalazi se u istražnom prostoru ugljikovodika **„Sjeverozapadna Hrvatska-05“ (SZH-05)** što znači da je na cijelom području Općine moguće izvoditi istražne radove i aktivnosti u svrhu utvrđivanja mogućnosti eksploatacije energetskih mineralnih sirovina, sukladno članku 69.b i poglavlju 3.5. ovoga plana te važećoj zakonskoj regulativi.

**8.2. Mjere zaštite od buke**

**Članak 109.b**

(1) Zabranjeno je obavljati radove, djelatnosti i druge aktivnosti koje u boravišnim prostorima uzrokuju buku štetnu po zdravlje ljudi.

(2) Uporaba elektroakustičkih i akustičkih uređaja na otvorenom u objektima registriranim za obavljanje ugostiteljske djelatnosti dopuštena je najdulje do 24 sata, osim ako vrijeme uporabe tih uređaja aktom nadležnog tijela općine nije drukčije određeno.

(3) Buka elektroakustičkih uređaja i ostalih izvora buke na otvorenom u objektima iz stavka 2. ovoga članka ne smije prelaziti najviše dopuštene razine buke sukladno pravilniku kojim su propisane najviše dopuštene razine buke na otvorenom prostoru.

(4) Najviše dopuštene razine buke s obzirom na vrstu izvora buke, vrijeme i mjesto nastanka propisane su Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka („Narodne novine“ broj 143/21)

(5) Najviše dopuštene ocjenske razine buke **u otvorenom prostoru** utvrđene su kako je navedeno u tablici:

|  |  |  |  |  |  |
| --- | --- | --- | --- | --- | --- |
| Zona buke | Namjena prostora | Najviše dopuštene ocjenske razine buke *LR,Aeq*/ dB(A) | | | |
| *Lday* | *Levening* | *Lnight* | *Lden* |
| 1. | Zona zaštićenih tihih područja namijenjena odmoru i oporavku uključujući nacionalni park, posebni rezervat, park prirode, regionalni park, spomenik prirode, značajni krajobraz, park-šuma, spomenik parkovne arhitekture, tiha područja izvan naseljenog područja | 50 | 45 | 40 | 50 |
| 2. | Zona namijenjena stalnom stanovanju i/ili boravku, tiha područja unutar naseljenog područja | 55 | 55 | 40 | 56 |
| 3. | Zona mješovite, pretežito stambene namjene | 55 | 55 | 45 | 57 |
| 4. | Zona mješovite, pretežito poslovne namjene sa stanovanjem, sa povremenim stanovanjem, pretežito poljoprivredna gospodarstva | 65 | 65 | 50 | 66 |
| 5. | Zona gospodarske namjene pretežito zanatske.  Zona poslovne pretežito uslužne, trgovačke te trgovačke ili komunalno-servisne namjene.  Zona ugostiteljsko turističke namjene uključujući hotele, turističko naselje, kamp, ugostiteljski pojedinačni objekti s pratećim sadržajima.  Zone sportsko rekreacijske namjene na kopnu uključujući golf igralište, jahački centar, hipodrom, centar za zimske športove, teniski centar, sportski centar – kupališta.  Zone sportsko rekreacijske namjene na moru i rijekama uključujući uređena kupalište, centre za vodene sportove.  Zone luka nautičkog turizma uključujući sidrište, odlagalište plovnih objekata, suha marina, marina. | 65 | 65 | 55 | 67 |
| 6. | Zona gospodarske namjene pretežito proizvodne industrijske djelatnosti. | Razina buke koja potječe od izvora buke unutar ove zone, a na granici s najbližom zonom 1, 2, 3 ili 4 u kojoj se očekuju najviše imisijske razine buke, buka ne smije prelaziti dopuštene razine buke na granici zone 1, 2, 3 ili 4. | | | |

(5) Za područja u kojima je postojeća razina rezidualne buke jednaka ili viša od dopuštene razine prema tablici iz stavka 5. ovoga članka, imisija buke koja bi nastala od novoprojektiranih, izgrađenih ili rekonstruiranih odnosno adaptiranih građevina s pripadnim izvorima buke ne smije prelaziti dopuštene razine iz tablice iz stavka 5. ovoga članka, umanjene za 5 dB(A).

(6) Za područja u kojima je postojeća razina rezidualne buke niža od dopuštene razine prema tablici iz stavka 5. ovoga članka, imisija buke koja bi nastala od novoprojektiranih izgrađenih, rekonstruiranih ili adaptiranih građevina s pripadnim izvorima buke ne smije povećati postojeće razine buke za više od 1 dB(A).

(7) Kod izgradnje, rekonstrukcije ili izvanrednog održavanja infrastrukturne građevine, projektom zaštite od buke i/ili elaboratom zaštite od buke potrebno je dokazati da su poduzete sve raspoložive, a tehnički prihvatljive mjere zaštite od buke.

(8) Najviše dopuštene ocjenske razine buke *LRAeq*u zatvorenim boravišnim prostorijama po zonama buke utvrđene su u sljedećoj tablici, a vrijede kod zatvorenih prozora i vrata prostorija:

|  |  |  |  |  |  |
| --- | --- | --- | --- | --- | --- |
| Vremensko razdoblje | Najviše dopuštene ocjenske razine buke *LReq*/ dB(A)  po zonama tablice iz stavka 5. ovoga članka | | | | |
| 1 | 2 | 3 | 4 | 5 |
| dan | 30 | 35 | 35 | 40 | 40 |
| večer | 27 | 30 | 30 | 35 | 35 |
| noć | 25 | 25 | 25 | 30 | 30 |

(9) Svi novi izvori buke u zgradi koji su konstrukcijski povezani s boravišnim prostorijama iste zgrade ne smiju povisiti postojeću razinu buke u boravišnim prostorijama za više od 1 dB(A).

(10) Vrijednosti najviših dopuštenih razina buke *LRAeq*u zatvorenim boravišnim prostorijama po zonama buke iz tablice iz stavka 8. ovoga članka koriste se za projektiranje zaštite od buke građevine s boravišnim prostorima.

(11) Najviše dopuštene razine buke LA,eq mjerene u zatvorenim prostorijama posebne namjene utvrđene su u sljedećoj tablici, a koriste se za projektiranje zaštite od buke građevine u kojoj su smještene prostorije opisane namjene:

|  |  |
| --- | --- |
| Namjena prostora | Dopuštena razina buke  *LA,eq*/ dB(A) |
| Koncertne dvorane, kazališta i slične prostorije | 25 |
| Kina, čitaonice, izložbene prostorije, predavaonice, učionice i slične prostorije | 35 |

(12) Buka koja se javlja od nepokretnih i pokretnih izvora na otvorenim i u zatvorenim prostorima namijenjenim za igru, ples, predstave, koncerte, slušanje glazbe i zabavu ako iste obavljaju pravne i fizičke osobe kao svoju stalnu registriranu djelatnost, zajedno s na njih vezanim prometom ne smije prijeći razine buke određene u stavcima 5.,8., 9. i 10. ovoga članka.

(13) Zahtjevi iz stavka 12. ovoga članka ne odnose se na održavanje manifestacija kao što su javni skupovi, organiziranje razonode, zabavnih i drugih aktivnosti na zatvorenom ili otvorenom prostoru sukladno posebnim odlukama predstavničkih tijela jedinica lokalne samouprave.

(14) Objekti u kojima se obavlja ugostiteljska djelatnost ili pružaju ugostiteljske usluge, a u kojima propisom kojim se uređuju minimalni uvjeti nije kao obveza predviđena glazba, može se u zatvorenom prostoru izvoditi samo glazba ugođaja najviše ekvivalentne razine 65 dB(A).

(15) Objekti koji rade noću, u kojima se obavlja ugostiteljska djelatnost ili pružaju ugostiteljske usluge, a u kojima je propisom kojim se uređuju minimalni uvjeti predviđena glazba, dopušteno je izvoditi glazbu do razine buke najviše do razine *LA,eq*= 90 dB(A), srednje vršne razine *LA,01*= 100 dB(A).

(16) Buka sa audiovizualnih uređaja, žive glazbe, sustava ventilacije i/ili klimatizacije i ostalih izvora buke vezanih za objekt u kojima se obavlja ugostiteljska djelatnost ili pružaju ugostiteljske usluge, zajedno s stalnim ili povremenim zvučnim događajima (npr. otvaranje vrata) unutar objekta i na vanjskom prostoru koji se koristi za obavljanje djelatnosti, ne smije na vanjskom boravišnom prostoru najugroženijih boravišnih prostorija povećati postojeću rezidualnu ekvivalentnu razinu buke.

**8.3. Mjere zaštite od svjetlosnog onečišćenja**

**Članak 109. c**

(1) Mjere zaštite od svjetlosnog onečišćenja definirane su Zakonom o zaštiti od svjetlosnog onečišćenja („Narodne novine“ broj 14/19).

(2) Mjere zaštite od svjetlosnog onečišćenja, temeljem posebnih propisa iz područja zaštite od svjetlosnog onečišćenja, dužna je provoditi Općina Gornja Rijeka te pravne i fizičke osobe koje obavljaju registrirane djelatnosti u svojstvu operatora rasvjete, vlasnici ili korisnici građevine ili objekta koji se rasvjetljava, vlasnici ili korisnici izvora svjetlosti, kao i projektanti projekata rasvjete, investitori, nadzorni inženjeri i izvođači rasvjete.

(3) Mjere zaštite od svjetlosnog onečišćenja obuhvaćaju zaštitu od nepotrebnih i štetnih emisija svjetlosti u prostor, u zoni i izvan zone koju je potrebno rasvijetliti te mjere zaštite noćnog neba i prirodnih vodnih tijela i zaštićenih prostora od umjetne rasvjete, vodeći računa o zdravstvenim, biološkim, ekonomskim, kulturološkim, pravnim, sigurnosnim, astronomskim i drugim uvjetima i potrebama.

(4) Mjere zaštite od svjetlosnog onečišćenja određuju se radi:

* sprječavanja nastajanja prekomjernih emisija svjetlosti
* smanjivanja postojeće rasvijetljenosti okoliša na dopuštene vrijednosti
* udovoljavanja osnovnim zahtjevima za zaštitu koja se odnose na rasvjetna tijela, režim rada rasvjetnih tijela i način postavljanja rasvjetnih tijela
* osiguranja dostupnosti javnosti informacija planova rasvjete i akcijskih planova gradnje i/ili rekonstrukcije vanjske rasvjete.

(5) Mjere zaštite od svjetlosnog onečišćenja ne smiju ugroziti sastavnice okoliša, kvalitetu življenja sadašnjih i budućih naraštaja te ne smiju biti u suprotnosti s propisima u području zaštite na radu i zaštite zdravlja ljudi.

(6) Obvezna mjera zaštite od svjetlosnog onečišćenja pri ugradnji novih izvora rasvjete je planiranje, projektiranje i gradnja rasvjete u skladu s posebnim propisima iz područja zaštite od svjetlosnog onečišćenja.

(7) Obvezna mjera zaštite od svjetlosnog onečišćenja je smanjenje emisije svjetlosti valnih duljina ispod 500 nm u okoliš, koje izrazito nepovoljno utječu na ljudsko zdravlje, ekosustav te sigurnost u prometu u lošim vremenskim uvjetima.

(8) Obvezna mjera zaštite kod postojeće vanjske rasvjete je sanacija izvora svjetlosti kod kojih je svjetlosni tok usmjeren iznad horizontale tijekom redovitog održavanja.

(9) Obvezna mjera zaštite kod vanjske rasvjete je redovito održavanje i rekonstrukcija vanjske rasvjete u skladu s akcijskim planovima gradnje i/ili rekonstrukcije vanjske rasvjete.

(10) Primijenjene mjere zaštite od svjetlosnog onečišćenja moraju biti usklađene, osim s posebnim propisima iz područja zaštite od svjetlosnog onečišćenja, i s posebnim propisima iz područja zaštite okoliša i energetske učinkovitosti.

(1) Iznad članka 110. dodaje se naziv novog poglavlja koji glasi: „**8.4. Mjere zaštite voda**“.

(1) U članku 110., iza stavka 4., dodaje se stavak 5. koji glasi:

„(5) Mjere za sprječavanje i smanjenje onečišćenja voda koje je potrebno poduzeti:

* planiranje i izgradnja sustava javne odvodnje
* planiranje, rekonstrukcija i izgradnja uređaja za pročišćavanje
* smanjenje opterećenja iz tehnoloških procesa
* zamjena postojećih tehnologija s čišćim tehnologijama
* uvođenje agrotehničkih mjera za smanjenje onečišćenja
* uređenje erozijskih područja
* gradnja i opremanje odlagališta otpada
* saniranje neuređenih odlagališta.“.

(1) Ispod članka 110. dodaje se naziv novog poglavlja koji glasi: „**8.5. Mjere zaštite šumskog i poljoprivrednog zemljišta**“.

(1) U članku 111., iza stavka 2., dodaju se stavci od 3. do 10. koji glase:

„(3) Mjere zaštita šuma sukladno Zakonu o šumama su sljedeće:

* u šumi ili na šumskom zemljištu te na zemljištu 50 metara od ruba šume ne smije se ložiti otvorena vatra i paliti drveni ugljen,
* iznimno od gore navedene odredbe, u šumi ili na šumskom zemljištu dopušteno je, izvan protupožarne sezone, ložiti vatru na šumskim radilištima i u svrhu uspostave šumskog reda te paliti drveni ugljen, sve pod uvjetima i uz mjere opreznosti koje odredi šumoposjednik,
* u šumi je zabranjeno odlagati otpad,
* zabranjeno je pustošenje šuma, bespravna sječa stabala ili njihovo oštećivanje, a dopušteno je sjeći samo doznačena stabla,
* šumoposjednici su dužni pratiti zdravstveno stanje šuma i poduzimati mjere radi zaštite šuma i šumskih zemljišta od biotskih i abiotskih čimbenika,
* na opožarenim površinama šuma i šumskih zemljišta ne može se promijeniti namjena deset godina od opožarenja,
* šumoposjednici su dužni sanirati opožarene površine u roku od dvije godine, ako taj rok nije utvrđen šumskogospodarskim planom,
* u roku od dvije godine, ako taj rok nije utvrđen šumskogospodarskim planovima, šumoposjednici su dužni umjetno obnoviti površine na kojima nije uspjelo prirodno pomlađivanje, površine na kojima je izvršeno pustošenje, bespravna sječa i površine na kojima je došlo do propadanja šuma,
* planiranje, projektiranje, izgradnja i održavanje šumarske infrastrukture obavlja se uz poštivanje tehničkih, gospodarskih i ekoloških uvjeta šumskoga tla, raslinja, divljači i uz njihovu maksimalnu zaštitu,
* pri planiranju i projektiranju šumske infrastrukture potrebno je prilagoditi se prirodnom okolišu te uvažavati turističke, rekreativne i protupožarne potrebe.

(4) Krčenje šume može se dozvoliti:

* u svrhu izgradnje šumske infrastrukture,
* u svrhu očuvanja stanišnih tipova i staništa vrsta od interesa za Europsku uniju u degradiranim sastojinama gariga i šibljaka,
* ako se šuma ili šumsko zemljište radi interesa Republike Hrvatske trebaju privesti drugoj namjeni,
* ako to zahtijevaju interesi sigurnosti ili obrane zemlje,
* u svrhu provedbe zahvata u prostoru sukladno aktima za provedbu prostornih planova,
* ako je to potrebno radi građenja građevina koje se prema prostornom planu odnosno posebnom propisu mogu graditi izvan građevinskog područja bez akta iz podstavka 5. ovog stavka.

(5) Zemljište na kojem je izvršeno krčenje šume mora se u roku od dvije godine privesti namjeni radi koje je izvršeno krčenje.

(6) Ako zemljište na kojem je izvršeno krčenje šume u roku od dvije godine nije privedeno namjeni radi koje je izvršeno krčenje, mora se pošumiti u tijeku iduće godine na trošak podnositelja zahtjeva.

(7) Oštećenjem poljoprivrednog zemljišta smatra se:

a) degradacija u intenzivnoj proizvodnji (fizikalnih, kemijskih i bioloških obilježja)

b) onečišćenje štetnim tvarima i organizmima (teški metali, potencijalno toksični elementi, pesticidi, organske onečišćujuće tvari i patogeni organizmi)

c) premještanje (erozija vodom i vjetrom, odnošenje plodinama, posudište, prekrivanje otpadom ili drugim tlom)

d) prenamjena (izgradnja urbanih područja, industrijskih, energetskih objekata, prometnica, hidroakumulacija osim jednostavnih akumulacije za navodnjavanje i ostalih građevina kojima se poboljšavaju karakteristike zemljišta u svrhu poljoprivredne proizvodnje te eksploatacija).

(8) Onečišćenjem poljoprivrednog zemljišta smatraju se i biljni ostaci od uzgoja kultiviranih biljaka ako su ostavljeni na poljoprivrednoj površini dulje od jedne godine te ako je na zemljište odbačen otpad, kao i gospodarenje otpadom na tom zemljištu, a što je regulirano propisima kojima se uređuje gospodarenje otpadom.

(9) Zabranjuje se primjena na poljoprivrednom zemljištu digestata dobivenog u bioplinskom postrojenju u kojem se koristi otpad osim biootpada sukladno propisu o gnojidbenim proizvodima.

(10) U cilju održavanja poljoprivrednog zemljišta sposobnim za poljoprivrednu proizvodnju i sprečavanje nastanka štete na istom propisuju se sljedeće agrotehničke mjere sve sukladno Procjeni rizika od velikih nesreća za Općinu Gornja Rijeka:

* minimalna razina obrade i održavanja poljoprivrednog zemljišta,
* sprječavanje zakorovljenosti i obrastanja višegodišnjim raslinjem,
* suzbijanje biljnih bolesti i štetnika,
* korištenje i uništavanje biljnih ostataka,
* održavanje organske tvari u tlu,
* održavanje povoljne strukture tla,
* zaštita od erozije (zabrana skidanja humusnog, odnosno oraničnog sloja površine poljoprivrednog zemljišta, održavanje rudina, podizanje vjetrozaštitnih pojaseva, zatravnjivanje i sadnja višegodišnjeg bilja).“.

(1) Naziv poglavlja ispod članka 111. koji glasi: „**8.1. Mjere posebne zaštite i spašavanja**“ mijenja se i glasi: „**8.6. Mjere zaštite i spašavanja (sustav civilne zaštite)**“.

(1) Članak 111.a mijenja se i glasi:

„(1) Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

(2) Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu.

(3) Sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

(4) Sukladno Zakonu o sustavu civilne zaštite („Narodne novine“ broj 82/15, 118/18, 31/20, 20/21 i 114/22) Općina je dužna jačati i nadopunjavati spremnost postojećih snaga sustava civilne zaštite na svojem području sukladno Procjeni rizika od velikih nesreća i Planu djelovanja civilne zaštite.“.

(1) Iza članka 111.a dodaju se novi članci 111.b, 111.c, 111.d, 111.e, 111.f, 111.g, 111.h i 111.i sa pripadajućim nazivima poglavlja između njih koji glase:

„**Članak 111. b**

(1) Na području Općine Gornja Rijeka mjere i aktivnosti u sustavu civilne zaštite provode sljedeće operativne snage sustava civilne zaštite:

* Stožer civilne zaštite,
* Vatrogasna zajednica Općine Gornja Rijeka,
  + DVD Gornja Rijeka,
  + DVD Dropkovec,
  + DVD Deklešanec 2004,
  + DVD Kostanjevec,
  + DVD Kolarec,
* Gradsko društvo Crvenog križa Križevci,
* Hrvatska gorska služba spašavanja – Stanica Koprivnica,
* povjerenici civilne zaštite i zamjenici,
* udruge,
* koordinatori na lokaciji
* pravne osobe od interesa za sustav civilne zaštite.

**Članak 111. c**

(1) Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na:

* prikupljanje i obradu informacija ranog upozoravanja o mogućnosti nastanka velike nesreće i katastrofe,
* razvija plan djelovanja sustava civilne zaštite na svom području,
* upravlja reagiranjem sustava civilne zaštite,
* obavlja poslove informiranja javnosti i
* predlaže donošenje odluke o prestanku provođenja mjera i aktivnosti u sustavu civilne zaštite.

(2) Sustav vatrogastva je glavni nositelj cjelokupnog sustava zaštite i spašavanja na području Općine Gornja Rijeka. Središnja Dobrovoljna vatrogasna društva Dropkovec i Gornja Rijeka te Dobrovoljna vatrogasna društva Deklešanec 2004, Kolarec i Kostanjevec te Javna vatrogasna postrojba Grada Križevaca djeluju na području Općine Gornja Rijeka, a po zahtjevu i dalje. U području vatrogastva Općine potrebno je:

* kontinuirano usklađivati Plan zaštite od požara Općine,
* kontinuirano usklađivati Plan uzbunjivanja dobrovoljnih vatrogasnih društava,
* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* opremati DVD-e u skladu s Pravilnikom o minimumu tehničke opreme i sredstava vatrogasnih postrojbi („Narodne Novine“ broj 43/95, 91/02)
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila te nabava nove potrebne opreme,
* organizacija natjecanja,
* sudjelovanje na raznim natjecanjima za sve uzraste,
* sudjelovanje u vježbama prema Planu vježbi CZ.

(3) Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa i Zakona o sustavu civilne zaštite („Narodne novine“ broj 82/15, 118/18, 31/20, 20/21, 114/22). Potrebno je provoditi osposobljavanje članova i građana za njihovu samozaštitu u velikim nesrećama i katastrofama te drugim izvanrednim situacijama, kao i ustrojavanje, obučavanje i opremanje ekipa prve pomoći za izvršenje zadaća u mjerama i aktivnostima civilne zaštite.

(4) Operativne snage Hrvatske Gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja. Potrebno je smisleno i racionalno nabavljati i obnavljati opremu po prioritetima i planu koja je namijenjena unesrećenim građanima.

(5) Općinski načelnik Općine Gornja Rijeka u obvezi je imenovati nove povjerenike civilne zaštite i njihove zamjenike na području Općine Gornja Rijeka sukladno kriteriju 1 povjerenik i 1 zamjenik povjerenika za maksimalno 300 stanovnika. Povjerenici i njihovi zamjenici:

* sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.

(6) Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio - komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama Zakona i Planu djelovanja civilne zaštite Općine. Popis udruga građana s područja Općine, a koje mogu biti od interesa za sustav civilne zaštite:

* Nogometni klub Gornja Rijeka,
* Športsko rekreacijsko društvo „Plava krv - Dropkovec“,
* Športsko rekreacijsko društvo „Josip Žganec“ Pofuki,
* Lovačko društvo "Lještarka" Mali Kalnik,
* Lovačko društvo "Košuta - Prigorje" Gornja Rijeka,
* Društvo športske rekreacije “Vukšinec Riječki”,
* Općinski ogranak udruge hrvatskih dragovoljaca Domovinskog rata Općine Gornja Rijeka, Gornja Rijeka.

(7) Udruge trebaju samostalno provoditi osposobljavanje svojih članova, a prilikom financiranja udruga, sredstva za financiranje trebaju se usmjeriti na kupnju materijalno tehničkih sredstava koje su od značaja za civilnu zaštitu (vozila, osobna i skupna oprema i sl.).

(8) Koordinatori na lokaciji imenovani su od strane načelnika Stožera civilne zaštite ovisno o specifičnostima izvanrednog događaja u otklanjanju posljedica kojeg se angažiraju kapaciteti više operativnih snaga, u pravilu iz sastava operativne snage sustava civilne zaštite koja ima vodeću ulogu u provedbi intervencije, a sukladno Pravilniku o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16). Koordinatori na lokaciji za području Općine Gornja Rijeka određeni su za sljedeće rizike:

* potres,
* poplava,
* ekstremne vremenske pojave – ekstremne temperature,
* ekstremne vremenske pojave – tuča,
* epidemije i pandemije,
* suša.

(9) Pravne osobe nositelji su posebnih zadaća u reagiranju u izvanrednim situacijama u smislu smanjenja rizika od katastrofa, pružanja optimalnog odgovora na prijetnje i opasnosti nastanka te ublažavanja posljedica velike nesreće i katastrofe. Pravne osobe sudionici su civilne zaštite, a pozivaju se, mobiliziraju i aktiviraju za provođenje mjera i postupaka u cilju sprječavanja nastanka, ublažavanja te uklanjanja posljedica katastrofa i velikih nesreća. Pravne osobe od interesa za sustav civilne zaštite na području Općine Gornja Rijeka su:

* Komunalno poduzeće Gornja Rijeka d.o.o., Gornja Rijeka,
* Tvornica pogrebne opreme d.o.o., Dropkovec,
* Joker d.o.o., Kostanjevec Riječki,
* Transkos d.o.o., Štrigovec,
* Ziherica d.o.o., Pofuki,
* Markop gradnja d.o.o., Donja Rijeka.

(10) U slučaju katastrofalnih posljedica, osim odgovornih i upravljačkih te operativnih snaga, u sanaciju posljedica prijetnje se uključuju redovne gotove snage – pravne osobe, koje postupaju prema vlastitim operativnim planovima.

**8.6.1. Mjere civilne zaštite**

**Članak 111. d**

(1) Procjenom rizika od velikih nesreća za Općinu Gornja Rijeka izdvojene su sljedeće ugroze:

1. Epidemije i pandemije,
2. Ekstremne vremenske pojave – Ekstremne temperature,
3. Ekstremne vremenske pojave – Vjetar (kretanje zračnih masa općenito)
4. Ekstremne vremenske pojave – Tuča (padaline)
5. Ekstremne vremenske pojave – Mraz (padaline),
6. Suša,
7. Degradacija tla – Klizišta,
8. Poplave izazvane izlijevanjem kopnenih vodenih tijela,
9. Potres.

**8.6.1.1. Mjere civilne zaštite od epidemija i pandemija**

**Članak 111. e**

(1) Općina Gornja Rijeka obavezna je sukladno Zakonu o zaštiti pučanstva od zaraznih bolesti („Narodne novine“, broj 79/07, 113/08, 43/09, 130/17, 114/18 i 47/20), osigurati provođenje mjera za zaštitu pučanstva od zaraznih bolesti te sredstva za njihovo provođenje kao i stručni nadzor nad provođenjem tih mjera. Zaštita pučanstva od zaraznih bolesti ostvaruje se obveznim mjerama za sprečavanje i suzbijanje zaraznih bolesti koje mogu biti:

* opće mjere,
* posebne mjere,
* sigurnosne mjere,
* ostale mjere.

(2) **Opće mjere** za sprečavanje i suzbijanje zaraznih bolesti su:

* osiguravanje zdravstvene ispravnosti hrane, uključujući praćenje zoonoza i uzročnika zoonoza, predmeta opće uporabe te sanitarno - tehničkih i higijenskih uvjeta proizvodnje i prometa istih prema posebnim propisima,
* osiguravanje zdravstvene ispravnosti vode za ljudsku potrošnju te sanitarna zaštita zona izvorišta i objekata, odnosno uređaja koji služe za javnu opskrbu vodom za ljudsku potrošnju prema posebnim propisima,
* osiguravanje zdravstvene ispravnosti kupališnih, bazenskih voda, voda fontana i drugih voda od javno zdravstvenog interesa,
* osiguravanje sanitarno-tehničkih i higijenskih uvjeta na površinama, u prostorijama ili objektima koji podliježu sanitarnom nadzoru,
* osiguravanje sanitarno-tehničkih i higijenskih uvjeta odvodnje otpadnih voda, balastnih voda te odlaganja otpadnih tvari,
* osiguravanje provođenja dezinfekcije, dezinsekcije i deratizacije kao opće mjere na površinama, prostorima, prostorijama ili objektima koji podliježu sanitarnom nadzoru.

(3) **Posebne mjere** za sprečavanje i suzbijanje zaraznih bolesti su:

* rano otkrivanje izvora zaraze i putova prenošenja zaraze,
* laboratorijsko ispitivanje uzročnika zarazne bolesti, odnosno epidemije zarazne bolesti,
* prijavljivanje,
* prijevoz, izolacija u vlastitom domu ili drugom odgovarajućem prostoru – samoizolacija, izolacija i liječenje oboljelih,
* provođenje preventivne i obvezne preventivne dezinfekcije, dezinsekcije i deratizacije,
* zdravstveni nadzor nad kliconošama, zaposlenim i drugim osobama,
* zdravstveni odgoj osoba,
* imunizacija, seroprofilaksa i kemoprofilaksa i
* informiranje zdravstvenih radnika i pučanstva.

(4) **Sigurnosne mjere** radi zaštite pučanstva od unošenja kolere, kuge, virusnih hemoragijskih groznica, žute groznice, bolesti COVID-19 uzrokovane virusom SARS-CoV-2 i drugih zaraznih bolesti, naređuje Ministar nadležan za zdravstvo na prijedlog Hrvatskog zavoda za javno zdravstvo , a one uključuju:

* provođenje obvezne protuepidemijske dezinfekcije, dezinsekcije i deratizacije,
* osnivanje karantene,
* zabranu putovanja u državu u kojoj postoji epidemija bolesti,
* zabranu kretanja osoba, odnosno ograničenje kretanja u zaraženim ili neposredno ugroženim područjima,
* ograničenje ili zabranu prometa pojedinih vrsta robe i proizvoda,
* obvezno sudjelovanje zdravstvenih ustanova i drugih pravnih osoba, privatnih zdravstvenih radnika i fizičkih osoba u suzbijanju bolesti,
* zabranu uporabe objekata, opreme i prijevoznih sredstava,
* izolaciju osoba u vlastitom domu ili drugom odgovarajućem prostoru – samoizolacija,
* druge potrebne mjere.

(5) Nadzor nad provedbom mjera za zaštitu pučanstva od zaraznih bolesti, obavljaju nadležni sanitarni inspektori Državnog inspektorata.

**8.6.1.2. Mjere civilne zaštite od ekstremnih vremenskih pojava i suše**

**Članak 111. f**

(1) **Toplinski valovi** predstavljaju opasnost za stanovništvo uzrokujući zdravstvene smetnje i povećanu smrtnost. Posebno ugrožene skupine društva su mala djeca, kronični bolesnici, starije i nemoćne osobe, osobe koje rade na otvorenom prostoru (građevinski radnici, osobe zadužene za održavanje cesta i javnih površina i sl.). Pravovremene preventivne mjere mogu smanjiti broj umrlih od toplinskih valova, te su zbog toga veoma bitne preporuke za zaštitu od velikih vrućina (rashlađenje privatnih i poslovnih prostorija, sklanjanje od vrućine, unos dovoljne količine tekućine i dr.) kao i očuvanje kardiološkog zdravlja, ali i zdravlja općenito.

(2) Posljedice **suše** ogledaju se gotovo u svim aspektima života kod ljudi, biljaka i životinja. U mjerama zaštite od suše i smanjenju eventualnih šteta potrebno je sagledati mogućnosti navodnjavanja poljoprivrednih površina izgradnjom sustava za navodnjavanje.

(3) **Tuča** kao najkrupniji i najrazorniji oblika padalina može vrlo brzo uzrokovati totalne štete na svim poljoprivrednim kulturama koje nisu fizički zaštićene od ove oborine, ali i na objektima. Poslove obrane od tuče obavlja Odjel za obranu od tuče te dru­ge službe Državnog hidrometeorološkog zavoda sve sukladno Zakonu o sustavu obrane od tuče („Narodne novine“ broj 53/01 i 55/07) te Pravilniku o operativnom djelovanju sustava obrane od tuče („Narodne novine“ broj 36/02). Potrebno je poštivati urbanističke mjere u izgradnji i ako je moguće zaštititi nasade od posljedica uzrokovanih tučom.

(4) Mjere zaštite od **kiše** obuhvaćaju održavanje oborinske kanalizacije, jaraka, postavljanje adekvatno dimenzioniranih proticajnih profila cijevi.

(5) Sve metode **ublažavanja smrzavanja** temelje se na sprječavanju ili nadomještanja gubitka topline zračenjem. Pravilan odabir opreme za ublažavanje zamrzavanja za određeni položaj ovisi o mnogim čimbenicima kao što su troškovi opreme, troškovi rada i dodatne radne potrebe. Potrebno je provođenje agrotehničkih mjera i mjera zaštite okoliša i prirode.

(6) **Vjetar olujne i orkanske jačine** nije karakterističan za područje Općine, a moguće pojavljivanje u našim krajevima, samo u kratkim i priličnom nepravilnim vremenskim intervalima (što mu je glavna karakteristika) nanijelo bi velike štete svojim rušilačkim djelovanjem u građevinarstvu (rušenje krovova i slabijih građevina), u elektroprivredi i HPT prometu (kidanje električnih i telefonskih vodova, rušenje njihovih nosača), u poljoprivredi i šumarstvu (polijeganje žitarica, osipanje zrna iz klasa, prijelom stabljike, kidanje cvjetova, otresanje plodova, lom grana i cijelih stabala voćaka i različitog šumskog drveća), u prometu (opasnost od posljedica rušenja stabala i grana i sl.). Prilikom projektiranja objekata voditi računa da isti izdrže opterećenja navedenih vrijednosti koje podrazumijevaju olujni i orkanski vjetar. Uz prometnice koje prolaze kroz šumsko područje održavati svijetle pruge bez vegetacije i sastojina kako uslijed olujnog i orkanskog nevremena ne bi došlo do ugrožavanja prometa i njegovih sudionika. Izbor građevnog materijala, a posebno za izgradnju krovišta i nadstrešnica, treba prilagoditi jačini vjetra. Na prometnicama se, na mjestima gdje postoji opasnost od udara vjetra olujne jačine, trebaju postavljati posebni zaštitni vjetrobrani (kameni i/ili betonski zidovi te perforirane stijene i/ili segmentni vjetrobrani) i posebni znakovi upozorenja.

**8.6.1.3. Mjere civilne zaštite od degradacije tla – klizišta**

**Članak 111. g**

(1) Mjere sanacije **klizišta** mogu se podijeliti u tri kategorije: preventivne mjere, interventne (hitne) mjere, trajne (sanacione) mjere. Sve navedene mjere potrebno je da provode stručna lica, inženjeri odgovarajućih struka i hitne službe u izvanrednim situacijama. Preventivne mjere uključuju:

* katastar klizišta i izrada prognoznih karata (sklonosti ka klizanju, hazarda i rizika) kao kriterij za pravilno planiranje i projektiranje;
* sistemi za rano upozoravanje (Early Warning System) – monitoring u realnom vremenu;
* poboljšanje u zakonodavnoj vlasti;
* edukacija stanovništva i jačanje stručnih kapaciteta.

(2) Interventne mjere sanacije izvode se u situacijama kada je neophodno hitno reagirati radi spašavanja ljudskih života, imovine, objekata infrastrukture i sl. One se neposredno sprovode nakon uočavanja ili aktiviranja pojave radi sprečavanja dodatnih šteta i posljedica, a to su:

* odvođenje površinskih voda izvan tijela klizišta izradom drenažnih kanala ili rovova;
* hitno čišćenje propusta i jaruga ako su zatrpane zemljanim materijalom, građevinskim šutom, radi lakšeg odvođenja viška površinskih voda;
* zapunjavanje ožiljaka i pukotina nastalih kliženjem, glinenom ispunom i prekrivanje plastičnom folijom i vodootpornim ceradama radi sprečavanja daljeg prolaska površinskih voda u dublje dijelove klizišta;
* preraspodjela masa na klizištu – plansko uređenje klizišta.

(3) Trajne sanacione mjere sprovode se nakon detaljnih geotehničkih istraživanja i izrade potrebne projektne dokumentacije. Cilj svakog istraživanja i sanacije jeste zaustavljane procesa klizanja uz primjenu jedne ili kombinaciju metoda sanacije. Najčešće mjere sanacije su dreniranje i izrada potpornih konstrukcija. Dreniranje se najčešće koristi kao sanacijska mjera da bi se smanjio i ograničio utjecaj površinskih i podzemnih voda. Ovakvim mjerama regulira se otjecanje površinskih voda (površinske drenaže) i spušta se nivo podzemnih voda (podzemne drenaže). Potporne konstrukcije su jedna od najčešće korištenih mjera sanacije koje sve sile preuzimaju pretežno svojom masom (gravitacijske građevine). Za složenije sanacije često im se dodaju ankeri, razupirači, kontrafori, zatege i sl.

**8.6.1.4. Mjere civilne zaštite od poplava**

**Članak 111. h**

(1) Na području Općine nalaze se vodotoci I. i II. reda te melioracijski kanali III. i IV. reda. Vodotoci I. i II. reda su potoci na području Općine: Črnec, Selnica, Grabrovec, Šokot, Dropkovec i potok Pofuki. Kanali III. i IV. reda su: Galdište, Kostanjevac Riječki, Kolarec i kanal Jelaki. Navedeni vodotoci i kanali bujičnog su karaktera te ovisno o veličini i koncentraciji padavina moguća su manja plavljenja poljoprivrednog i šumskog zemljišta te kraćih dijelova pripadajućih cesta i nekih objekata koji se nalaze u blizini prometnica ili u nekim izdvojenim depresijama. Moguća ugroza od plavljenja stambenih objekata prijeti naselju Pofuki (7- 8 kuća) od potoka Pofuki. Također, pri pojavi bujičnih voda vjerojatno je prelijevanje melioracijskog kanala uz prometnicu D22 te plavljenje prometnice i okolnog poljoprivrednog područja.

(2) Nužno je smanjiti mogućnost nastajanja poplava na području Općine, a to se može provesti putem građevinskih i negrađevinskih mjera. Građevinske mjere zaštite od poplava uključuju građenje regulacijskih i zaštitnih vodnih građevina, kao i održavanje vodotoka, vodnih građevina i objekata te nadzora vodnih građevina (brane, ustave, crpne stanice nasipi) i mjere

kojima se omogućuje kontrolirani i neškodljivi protok voda i njihovo namjensko korištenje.

(3) Od zaštitnih i regulacijskih sustava važne su:

* ekspanzijske površine ili nizinske retencije odnosno niski dijelovi riječnih dolina koji obično služe za rasterećenje ekstremno visokih poplavnih voda na prostorima koji su najniži i koji su bili učestalo plavljeni i u prirodnom stanju.
* nasipi kao najstariji i najčešće korišteni objekti zaštite od poplava jer su jednostavne građevine koje se mogu graditi od materijala s lica mjesta i uz relativno niske troškove;
* uređenje vodotoka podrazumijeva radove kojima se povećava njegova protočna sposobnost, a time i snižavaju vodostaji visokih voda (uklanjanje prepreka koje usporavaju tok, skraćenje toka, iskop većeg profila);
* odteretni kanali se grade u slučajevima ograničenog kapaciteta prirodnog vodotoka kada, zbog izgrađenosti duž njegovih obala ili visine postojećih mostova, ne postoji realna mogućnost povećanja proticajne sposobnosti vodotoka građevinskim intervencijama;

(4) Negrađevinske mjere zaštite od poplava sastoje se od provedbe mjera obrane od poplava, kao i upravljanje i koordinacija djelatnosti tijekom pojave velikih voda, kao i modernizacija i koordinacija komunikacijskih sustava koji će se aktivirati u slučaju pojave velikih voda.

(5) Za poslove uređenja voda i zaštite od štetnog djelovanja voda nadležne su Hrvatske vode.

**8.6.1.5. Mjere civilne zaštite od potresa**

**Članak 111. i**

(1) Potres je elementarna nepogoda uzrokovana prirodnim događajem koji je vjerojatno najveći uzrok stradavanja ljudi i uništenja materijalnih dobara. Katastrofe uzrokovane potresima karakterizira brz nastanak, a događaju se stalno i bez prethodnog upozorenja. Posljedice uslijed potresa su:

* izravna oštećenja prometnica i njihova neprohodnost što može otežati prometnu povezanost Općine sa susjednim jedinicama lokalne samouprave te usporiti potrebne radnje neposredno nakon potresa (spašavanje, evakuacija, odvoz građevinskog otpada i sl.);
* oštećenje industrijskih objekata uz izravne troškove zbog oštećenja građevina i opreme mogu zbog odgode spremnosti za rad, uključivati dodatne posljedice za zaposleno stanovništvo i gospodarstvo u cjelini, kao i dugoročne posljedice na okoliš;
* prekidi u telekomunikacijskoj mreži mogu stanovništvu i hitnim službama otežati komunikaciju, a oštećenja strujne mreže i komunalne infrastrukture mogu usporiti radove hitnih službi i povećati osjećaj nesigurnosti stanovništva;
* opasnost od oštećenja bolnice i domova zdravlja mogu otežati mogućnost osiguravanja dovoljnih kapaciteta za zbrinjavanje ozlijeđenih;
* oštećenje objekata javne društvene namjene poput muzeja i sportskih objekata može ugroziti sigurnost velikog broja ljudi.

(2) Protupotresno projektiranje, kao i gradnju građevina, treba se provoditi sukladno zakonskim propisima o građenju i prema postojećim tehničkim propisima za navedenu seizmičku zonu.

(3) Projektiranje, građenje i rekonstrukcija važnih građevina mora se provesti tako da građevine budu otporne na potres.

(4) Potrebno je osigurati dovoljno široke i sigurne evakuacijske putove, omogućiti nesmetan pristup svih vrsti pomoći u skladu s važećim propisima.

(1) U članku 112. stavci 1. i 2. mijenjaju se i glase:

„(1) Prostornim planom višeg reda odnosno Prostornim planom Koprivničko-križevačke županije („Službeni glasnik Koprivničko-križevačke županije“ broj 8/01., 5/04.-ispravak, 9/04.-vjerodostojno tumačenje, 8/07., 13/12., 5/14.,3/21, 6/21 -pročišćeni tekst, 36/22. i 3/23 - pročišćeni tekst) propisana je obveza izrade **Prostornog plana područja posebnih obilježja Kalnik (PPPPO Kalnik)**.

(2) U sklopu PPPPO Kalnik definirat će se i uvjeti uređenja prostora za šire kontaktno područje, a do njegovog donošenja dozvoljava se uređivanje i daljnje korištenje tih površina za sport i rekreaciju te uz njih vezanu turističku djelatnost (planinarska staza, poligon za paraglajdere i ostalo).“.

(2) Iza stavka 2. dodaju se stavci 3. i 4. koji glase:

„(3) Sukladno Zakonu o prostornom uređenju prostorni plan područja posebnih obilježja određuje se Državnim planom prostornog razvoja i njime se određuje obveza donošenja urbanističkog plana uređenja državnog značaja i njegov obuhvat.

(4) Urbanistički plan uređenja donosi se obvezno za neuređene dijelove građevinskog područja pa je ovim planom određena obveza izrade urbanističkog plana uređenja u naselju Gornja Rijeka čiji je obuhvat prikazan na kartografskom prikazu broj 3. „Uvjeti korištenja, uređenja i zaštite prostora“ u mjerilu 1: 25.000 i na kartografskom prikazu broj 4.1. „Građevinska područja naselja: Deklešanec, Dropkovec, Gornja Rijeka, Kostanjevec Riječki, Štrigovec“ u mjerilu 1: 5.000.“.

(1) Članak 113. mijenja se i glasi:

„(1) Obveza izrade prostornog plana područja posebnih obilježja predložena je prostornim planom više razine te će se u skladu s time provoditi daljnja provedba svih zahvata na tom području kada se isti plan donese, a do onda se postupa sukladno odredbama za provođenje ovoga prostornog plana.

(2) Do donošenja urbanističkog plana uređenja za područje iz stavka 4. članka 112., ne može se izdati lokacijska dozvola i građevinska dozvola za građenje nove građevine.“.

(1) Članak 115. mijenja se i glasi:

„(1) Prostornim planom Koprivničko-križevačke županije općina Gornja Rijeka spada u rubna i manje razvijena područja pa je u ovim prostorima potrebna:

* revitalizacija naselja, gospodarstva i poljodjelstva na realnim osnovama s ciljem postupnog smanjivanja razlika u razvoju u odnosu na druga područja,
* ulaganja u sustav komunalne infrastrukture
* širenje mreže objekata društvene infrastrukture
* poticati razvoj prometnih pravaca koji će osigurati razvoj ovih područja i integraciju u prostor Županije
* provedba stimulativnih mjera (sufinanciranje, kreditiranje, porezne olakšice i slično) za ostanak stanovništva u područjima u kojima je moguće stvoriti realne perspektive za razvoj i poticanje onih djelatnosti koje će osigurati primjerene uvjete za život.“.

(1) U nazivu poglavlja ispod članka 116. koji glasi: „**9.3. Rekonstrukcija građevina čija je namjena protivna planiranoj namjeni**“ riječi: „čija je namjena protivna planiranoj namjeni“ brišu se.

(1) U članku 117. stavci 1. i 2 mijenjaju se i glase:

„(1) Na postojećim građevinama čija je namjena u suprotnosti s namjenom određenom ovim Planom mogu se odobravati samo zahvati rekonstrukcije u opsegu neophodnom za poboljšanje uvjeta života i rada te sprečavanja nepovoljna utjecaja na okoliš.

(2) Neophodnim opsegom rekonstrukcije za poboljšanje uvjeta života i rada smatra se za:

1. stambene, odnosno stambeno - poslovne građevine:

* obnova, održavanje i zamjena oštećenih i dotrajalih konstruktivnih i drugih dijelova građevina i krovišta u postojećim gabaritima,
* priključak na građevine i uređaje komunalne infrastrukture, te rekonstrukcija svih vrsta instalacija,
* dogradnja sanitarnih prostorija (WC, kupaonica) uz postojeće građevine koje nemaju iste izgrađene u svom sastavu ili na postojećoj građevnoj čestici, i to u najvećoj površini od 15 m2 po stambenoj jedinici,
* dogradnja, odnosno nadogradnja stambenih i pomoćnih prostora, tako da s postojećim ne prelazi ukupno 150 m2 bruto površine svih etaža, s time da se ne povećava broj stanova,
* rekonstrukcija i prenamjena tavanskog ili drugog prostora unutar postojećeg gabarita u stambeni prostor,
* postava novog krovišta, bez nadozida kod građevina s dotrajalim ravnim krovom ili s nadozidom ako se radi o povećanju stambenog prostora (do ukupno 150 m2 bruto građevinske površine prema alineji 4. ove točke),
* održavanje postojećih ograda i potpornih zidova radi sanacije terena (klizišta),
* postavljanje montažnih pomoćnih građevina najveće bruto građevinske površine 30 m2 za potrebe garaže ili 15 m2 za potrebe spremišta po stambenoj jedinici,

2. građevine druge namjene (gospodarske, javne, komunalne, prometne građevine):

* obnova održavanje i zamjena oštećenih i dotrajalih konstruktivnih dijelova građevina i krovišta u postojećim gabaritima,
* dogradnja sanitarija, garderoba, manjih spremišta i slično do najviše 16 m2 izgrađenosti za građevine do 100 m2 bruto izgrađene površine, odnosno do 5% ukupne bruto izgrađene površine za veće građevine,
* prenamjena i funkcionalna preinaka građevina vezano uz prenamjenu prostora, ali pod uvjetom da novoplanirana namjena ne pogoršava stanje čovjekove okoline i svojim korištenjem ne utječe na zdravlje ljudi u okolnim stambenim prostorima te da nije u suprotnosti s namjenom određenom ovim Planom,
* dogradnja i zamjena dotrajalih instalacija te izmjena uređaja i instalacija vezanih za promjenu tehničkih rješenja za obavljanje proizvodne djelatnosti,
* priključak na građevine i uređaje komunalne infrastrukture,
* dogradnja i zamjena građevina i uređaja komunalne infrastrukture i rekonstrukcija javno prometnih površina,
* održavanje postojećih ograda i potpornih zidova radi sanacije terena (klizišta).“.

(2) Iza stavka 2. dodaju se stavci 3. i 4. koji glase:

„(3) Za sve vrste građevina pod rekonstrukcijom u opsegu neophodnom za poboljšanje uvjeta života i rada smatra se i obnova građevina u svrhu unaprjeđenja energetske učinkovitosti, osiguranja zdravih unutarnjih klimatskih uvjeta, zaštite od požara i smanjenja rizika povezanih s pojačanom seizmičkom aktivnosti, unaprjeđenja ostalih temeljnih zahtjeva za građevinu, izgradnje parkirališta za bicikle, punionica za električna vozila, unaprjeđenja pristupačnosti osobama s invaliditetom i smanjenom pokretljivosti, primjene mjera zelene infrastrukture na zgradi (pročelje/krov) i čestici zgrade te ostalih mjera koje doprinose klimatskoj otpornosti i cilju dekarbonizacije zgrada do 2050. godine.

(4) Prilikom izvođenja zahvata u svrhu unaprjeđenja energetske učinkovitosti gabariti postojeće građevine mogu se povećati za debljinu ugrađenih materijala u svrhu toplinske zaštite ovojnice zgrade, pri čemu je, kod građevina građenih na regulacijskoj liniji i poluugrađenih građevina, dozvoljeno u toj mjeri gabaritima preći na površinu javne namjene ili susjednu česticu uz suglasnost vlasnika te čestice.“.

(1) Iza članka 117. dodaje se novi članak 117.a koji glasi:

„**Članak 117.a**

(1) Koeficijent izgrađenosti prilikom izvođenja zahvata rekonstrukcije ne može biti veći od propisanog ovim Odredbama s obzirom na namjenu građevine, a ukoliko postojeća građevina ima koeficijent izgrađenosti veći od dozvoljenog mogu se odobravati zahvati obnove, održavanja, zamjene i promjene namjene samo unutar gabarita postojeće građevine.

(2) Iznimno od stavka 1. ovoga članka, gabariti postojećih građevina mogu se povećati prilikom izvođenja zahvata u svrhu unaprjeđenja energetske učinkovitosti, a veći koeficijent izgrađenosti dozvoljava se i prilikom izvođenja zahvata rekonstrukcije u opsegu neophodnom za poboljšanje uvjeta života i rada na postojećim višestambenim građevinama.

(3) Na postojećim građevinama čije su visine i udaljenosti protivne propisanima ovim Odredbama, zahvati rekonstrukcije izvode se sukladno propisanim uvjetima gradnje i uređenja prostora, a ukoliko to zbog funkcionalnosti čestice ili građevine nije moguće, na način da se minimalno zadrže trenutne visine i udaljenosti.

(4) Zamjena postojeće građevine novom može se izvesti i na građevinama čija je udaljenost od međe ili susjedne građevine manja od propisanih ovim Odredbama, uz obvezu poštivanja temeljnih zahtjeva mehaničke otpornosti i stabilnosti te zaštite od požara sukladno posebnim propisima.

(5) Kod izgradnje nove građevine na građevnim česticama s postojećom izgradnjom koja se uklanja, nova se građevina mora graditi sukladno ovim Odredbama propisanim uvjetima gradnje i uređenja prostora.“.

**III. PRIJELAZNE I ZAVRŠNE ODREDBE**

(1) Izvornik Prostornog plana izrađuje se u pet primjeraka, a ovjerava ga predsjednik Općinskog vijeća Općine Gornja Rijeka.

(2) Izvornik Prostornog plana izrađen je u analognom i digitalnom obliku.

(3) Po jedan primjerak Izvornika Prostornog plana dostavit će se:

* + Ministarstvu prostornoga uređenja, graditeljstva i državne imovine
  + Zavodu za prostorno uređenje Koprivničko-križevačke županije
  + Općini Gornja Rijeka.

(4) Dva primjerka Izvornika Prostornog plana dostavit će se Koprivničko-križevačkoj županiji, Upravnom odjelu za prostorno uređenje, gradnju, zaštitu okoliša i zaštitu prirode, Antuna Nemčića 5/1, Koprivnica.

(1) Za tumačenje ove Odluke nadležno je Općinsko vijeće Općine Gornja Rijeka.

(1) Praćenje provedbe ove Odluke obavljat će Općinsko vijeće Općine Gornja Rijeka preko dokumenta praćenja stanja u prostoru (Izvješće o stanju u prostoru Općine Gornja Rijeka) čime će se utvrditi mjere koje treba predvidjeti i provesti u daljnjem razdoblju.

(2) Općinski načelnik Općine Gornja Rijeka će najmanje jednom godišnje Općinskom vijeću prezentirati informaciju o provođenju Odluke s prijedlozima mjera koje treba predvidjeti u daljnjem postupku njegove primjene.

(1) Stupanjem na snagu ove Odluke prestaje važiti grafički dio koji je sastavni dio Odluke o izmjenama i dopunama Odluke o donošenju Prostornog plana uređenja Općine Gornja Rijeka („Službeni glasnik Koprivničko-križevačke županije“ broj 4/14).

(2) Grafički dio iz stavka 1. ovoga članka zamjenjuje se grafičkim dijelom koji se sastoji od kartografskih prikaza i kartograma navedenih u članku 2. ove Odluke.

(1) Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE**

**OPĆINE GORNJA RIJEKA**

|  |  |
| --- | --- |
| KLASA: 350-02/23-01/02 |  |
| URBROJ: 2137-25-25-55 |  |
| Gornja Rijeka, 27. veljače 2025. |  |
|  |  |
|  | **PREDSJEDNIK:** |
|  | Stjepan Borjan |